Covid-19 Fethuren Feshumun Ves India In Ulhenee Gaumuthakah Nufoozu Foaruvan - Report - Vaguthu\nކޮވިޑް-19 ފެތުރެން ފެށުމުން އިންޑިއާ އިން އުޅެނީ ގައުމުތަކަށް ނުފޫޒު ފޯރުވަން - ރިޕޯޓް\nކޮވިޑް-19 ފެތުރެން ފެށުމުން ވެސް އިންޑިއާ އިން މަސައްކަތް ކުރަމުން ގެންދަނީ ދެކުނު އޭޝިއާގެ ގައުމުތަކަށް ނުފޫޒު ފޯރުވައި، އިންޑިއާގެ ބާރުގެ ދަށަށް ގައުމުތައް ގެންދަން ކަމަށް ރަޝިއާގެ އެންމެ ވަރުގަދަ އެއް މީޑިއާ ކަމަށްވާ "އާރްޓީ" އިން ބުނެފިއެވެ.\n"އާރްޓީ" ވެބްސައިޓްގައި ޝާޢިއު ކޮށްފައިވާ ލިޔުމެއްގައި ވަނީ ކޮވިޑް-19 އާއި ގުޅިގެން އިންޑިއާގެ އިސް ނެގުމަކަށް އުފައްދާފައިވާ ފަންޑަކީ ވެސް ކޮވިޑް-19 އާއި ގުޅިގެން އަނެއްކާވެސް ދެކުނު އޭޝިއާގެ ގައުމުތަކުގައި ޗައިނާގެ ނުފޫޒު ގަދަވެދާނެތީ އެކަން ހުއްޓުވަން އިންޑިއާ އިން ކުރި ކަމެއް ކަމަށެވެ.\n"އިންޑިއާ އިން މިވަނީ ސާކް ކޮވިޑް-19 އެމަޖެންސީ ފަންޑް" ނަމުގައި ފަންޑެއް އުފައްދާ 10 މިލިއަން ޑޮލަރު އެފަންޑަށް ދީފައެވެ. މިއީ އިންޑިއާ އިން ކޮވިޑް-19 އާއި ގުޅިގެން އަވައްޓެރި ގައުމުތަކާއި މެދު ހާއްސަ ސަމާލުކަމެއް ދޭކަން ދައްކުވައި ދިނުމަށް ކުރި ކަމެކެވެ. ނަމަވެސް ހަޤީޤަތުގައި މިއީ އިންޑިއާގެ ނުފޫޒާއި ބާރު ދެކުނު އޭޝިއާގައި ގަދަކޮށް، މޯދީގެ މަގުބޫލްކަން އިތުރު ކުރުމަށް ކޮށްފައިވާ ކަމެކެވެ." ރިޕޯޓްގައި ބުނެފައި ވެއެވެ.\n"އާރްޓީ" ގައި ބުނެފައި ވަނީ ދެކުނު އޭޝިއާގެ ގައުމުތަކާއި އެކު ބެއިޖިން އިން ގާތް ގުޅުމެއް އުފެއްދުމަކީ ނިއު ދިއްލީން އެންމެ ބޮޑަށް ކަންބޮޑުވާ ކަންތައް ކަމަށެވެ.\nމޯދީ މިހާރު ސާކްގެ ގައުމުތައް ބައިވެރިވެގެން ފަންޑެއް އުފެއްދި ނަމަވެސް ހަޤީޤަތުގައި ސާކްގެ ކުރިއެރުމަށް މޯދީ ހުރަސް އަޅާފައިވާކަން ނޫހުގައި ވަނީ ފާހަގަ ކޮށްފައެވެ. އެގޮތުން 2016 ވަނަ އަހަރު ޕާކިސްތާންގެ އިސްލާމްއާބާދުގައި ބާއްވަން އުޅުނު ސާކް ސަމިޓް އިންޑިއާ އިން ބޮއިކޮޓް ކުރުމަކީ ސާކްގެ ކުރިއެރުމަށް މޯދީ އެޅި ހުރަހެއްގެ ގޮތުގައި ފާހަގަ ކޮށްފައި ވެއެވެ.\nމީގެ އިތުރުން މަލްޓި-ސެކްޓޯރިއަލް ޓެކްނިކަލް އެންޑް އިކޮނަމިކް ކޯޕަރޭޝަންގެ ނަމުގައި ޕާކިސްތާނާއި ނޭޕާލް އަދި ސްރީލަންކާ ބައިވެރިކޮށްގެން ޖަމިއްޔާ އެއް އުފައްދާ އެޖަމިއްޔާގައި ބައިވެރިވުމަށް އަފްޣާނިސްތާނާއި ދިވެހިރާއްޖެ އަށް ދައުވަތު ދިންކަން ފާހަގަ ކޮށްފައި ވެއެވެ. ނަމަވެސް ކުރީގެ ރައީސް ޔާމީންގެ ވެރިކަމުގައި ރާއްޖެ އިން ވަނީ އެޖަމިއްޔާގައި ބައިވެރި ނުވާން ނިންމާފައެވެ. މިއީ ސާކްގެ ބަދަލުގައި މޯދީ އުފައްދަން ބޭނުންވި ޖަމިއްޔާ އެކެވެ.\nކުރީގެ ރައީސް ޔާމީންގެ ވެރިކަމުގައި މޯދީ ރާއްޖެ ވަޑައިގަންނަވަން ދެކޮޅު ހެއްދެވިކަން ވެސް ރަޝިއާގެ ނޫހުގައި ފާހަގަ ކޮށްފައި ވެއެވެ.\nމާޗް 22, 2020 09:31\nދިވެހިރާއްޖެ އިންޑިޔާ ދަށުވާން އަދި ނުވާންވެސް ކުރާނެ ކަމެއްނެތްމިހާރަކު! ވެރިކަން އަތުލާފަދިނީ އަޅުވެތިވެގެން ތިބެން އިންޑިޔާ ބުނާގޮތެއްހަދައިގެން!\nމާޗް 22, 2020 09:38\nމިއީ ހާދަ އިންޑިޔާއާ ދެކޮު ބައިގަނޑެކޭ. އެހެނަސް ބަލިވީމާ އިންޑިޔާ އަށް. އެނޫން ޮތެއް ނެތް. ޗައިނާ އަކަސް އާދައިގެ ދިވެއްސަކަސް ނުދެވޭނެ. ސިޔާސީ ކުދިންކޮޅަސް ފަހަރުގައި ދެވިދާނެ. ވީމާ ދިވެހިން އާދައިގެ މިހާ އަށް އެންމެ ފައިދާ ބޮޑީ އިންދިޔާ އޭކިޔައިގެން ހަޅޭން ނުލެވުން.\nމާޗް 22, 2020 11:37\nބަލިވީމަ ބޭސްކުރަނީ ފައިސާދީފަ. މީއަޅުވެތިވާން ޖެހޭސަބަބެއް ނޫން.\nމާޗް 22, 2020 14:07\nއަހަރުމެން ފައިސާ ހިފައިގެން ބޭސް ކުރަން ދާތީއޭ އިންޑިޔާގެ ނިކަމެތިން ކައިގެން ބޮއެގެން އުނުއޮރިޔާން ނިވާކޮށްގެން ތިބެނީ.\nމާޗް 22, 2020 09:41\nރާކަނިމަސް ކެވޭނެ ދުވަސް ކޮޅަކުން ބަލަންތިބޭ\nމާޗް 22, 2020 09:46\nމިވަރުވާއިރުވެސް ނޭގޭކަމަށްހެދިގެން ގިނަމީހުން މިއުޅެނި އަމިއްލައެދުންބޮޑުކަމުން ލާރިކޮޅަކަށްޓަކާ ގައުމުވިއްކާލަނީ!މިލިޓަރީބޭސްވެސް %90 އަޅާ ނިމިއްޖެ! އެކިއެކިނަންނަމުގަ އެހީވުމަށޭކިޔާ އިންޑިއާ މިލިޓަރީ ސިފައިން ގެނެސް މިތަން ފުރާލަނީ! ކޮބާތޯ ދީނާ ގައުމަށްޓަކާ ފިދާވާން ﷲގަންދީހުވާކޮށްގެންތިބި ސިފައިންނާ ފުލުހުން! ތިބޭފުޅުން އެބަތިއްބެވިންތޯ؟\nމާޗް 22, 2020 09:48\nކޮންމެ ބަޔަކު ބުންޔަސް ތެދެއް ވާނީ ތެދަކަށް. ޗައިނާ ގާތް ކަމެއް ބާއްވާކަށް ގެރި މޯދީ ބޭނުމެއް ނޫވާނެ. ބުއްޅަބޭ އެއީ މިހާރު ގެރި މޯދީގެ އެއް އަތް. ބުއްޅަބޭ އިންޑިޔާ އަށް މިގައުމު ވިއްކާލާނެ ފިޔާ ބަސްތާ އަކަށް ވެސް\nމާޗް 22, 2020 09:53\nޗައިނާ ސަފީަުގެ އަރިހައްގޮސް އިންޑިއާއިން އެއަޅާ ބިސް ގެވާހަކަ ދައްކާނެ އިދިކޮޅުޕާޓީގެ ބޭފުޅަކުވެސް ނެތީތޯ! މުޅި ދުނިޔޭގެ ސަމާލުކަން މިކަމަށް ގެންނަން އެބަޖެހޭ! އިންޑިއާގެ މަކަރުވެރިރޭވުން ނާކާމިޔާބުވޭތޯ ދުއާކުރޭ!ކޮވިޑް 19 އަދި ޗިޗަންޑާ19 މިއީ ބަލާވެރިކަމެއް\nމާޗް 22, 2020 09:58\nމި ގައުމުގެ ސަރުކާރުގައި ތިބި ބޯގަޅިން އިންޑިޔާގެ މިލިޓަރީ މިތަނަށް އަރުވާފި ކޮވިޑް ކޮންޓްރޯލްކުރާށޭ ކިޔާފައި. އެކަމަކު އިންޑިޔާއިން އެ އުޅެނީ މާސްކުގަނޑެއްވެސް އެހެން ޤައުމަކަށް ދޭން ނުކެރެގެން! އިބޫ ޞާލިޙްގެ ބޯގަޅިކަމާއޭ!\nމާޗް 22, 2020 10:10\nއިިދިކޮޅު ޕީޕީއެމް މީހުން ތަފާތު ޕޮރުގުރާމް ތަކުގަ އިންޑިއާ އިން ދިވެހިރާއްޖެ އަށް ކަންތައް ކޮއްދޭ ގޮތުގެ ވާހަކަ ދެއްކީމަ މިސަރުކާރުން އަބދުވެސް ބުނަނީ ފިތުނަ އުފައްދަން ދައްކާވާހަކަ ކަމަށް މިއޮތީ ރަޝިޔާގެ ޕީޕީއެމް ޖަގަހައިން ނެރެފަވާ ރިޕޯރޓެއް .. ގަދަ .................\nމާޗް 22, 2020 12:30\nމާދަމާ ރަސިޔާގެ އާރު ޓީވީ ބަންދުކުރަން ބުއްޅަބެ ނިމްމާނެ ޕުޓިންޖަލަހްވެސް ލާނެ\nމާޗް 22, 2020 10:51\nހޮޅިންނާ މަލާބާރިންނާ ކަނޑު ފޭރޭ ރަސްގެފާނު ކަންނަންނޫރު އަލިީރާޖާ އަދި ވިޒޯރު ފަދަ މީހުން އުފެއްދި ގައުމު ރާއްޖެ އަށް ދުވަހަކުވެސް ހެވެއްނޭދޭނެ ހިތި ގޮތަކަށް އެމިީހުން ރާއްޖެ އިން ބޭރުކޮށްލީ ދިވެހި ގަޓް ހުރި ސްމާޓް ފިރިހެނުން އެހެންވީމަ ޔާމީން އާ ޖައްސާލައިގެން ނެއްޓެން ނޭގިގެން އެއުޅެނީ ވެސް ދިވެހި ރާއްޖޭގައި ވަތަނީ މީހުން އުފެދޭތަން ބަލަން އިންޑިޔަާ އަށް ކެއްނުކުރެވޭނެ މީ ހަގީގަތް ދިވެހިންނަށް އެހީވާން ނޫޅެ މަލިކު ތަރައްގީ ކުރިއްޔާ މާ ތާހިރުވިސް\nމާޗް 22, 2020 11:45\nބަލިވީމަ ދަނީ ހިލޭއެއް ނޫން. ލާރި ދީފަ. އޭގެ މާނައެއްނޫން އެއީ އިންޑިއާއިން ދޭ އެހީއެކޭ. އެއީ ވެސް ވިޔަފާރިއެއް. ބުރާންތި ވެފަ ތިބޭ މީހުނަށް ލޯނުވެސް ވާނީ ހެޔޮފުޅުކަމުން ދޭ އެހީއަށް.\nމާޗް 22, 2020 11:51\nތިޔަ ގެރި މޯދީއާ ދުރަށް ދާން އެބަޖެހޭ؟ އިންޑިއާ އާއިއެކު ގާތްގުޅުމެއް ބާއްވައިގެން ލިބުނު ކުރިއެރުމެއް ނެތް. ޗައިނާއާއި އެކު ފެށި ބޮޑެތި ބިޔަ މަޝްރޫއު ތަކުގެ ނަތީޖާ އެހެރީ ފެންްނަން.\nމާޗް 22, 2020 13:19\nރާއްޖޭގެ ރައްޔިތުން ހާލުގަޖެހިފަވާ މި ދަނޑިވަޅުގަ އަވަސް އަރުވާލާފަ މުސްލިމުންނަށް އަނިޔާ ކުރާ މޯދީ ބުނެގެން 2ލއްކަ ޑޮލަރުވެސް ދީފި .\nމިވާހަކަ ދައްކާނެ ނޫހެއްވެސް ރާއްޖޭގަ ނެއް .\nސާރކުގެ ތަރައްގީ ގައުމެއް؟\nއިންޑިއާ އަކީ މާހެޔޮއެދޭކަމަށް ހެދިގެން އުޅޭ މަކަރުވެރި ބަޔެއް. އަބަދުވެސް އެމީހުންގެ ތައްޕާހުގަ އުޅެންޖެހޭނީ. އިންޑިޕެންޑެންޓް ވުމަކަށް ނޭދޭނެ. ވިސްނާލާ.\nމާޗް 22, 2020 14:38\nދިވެހިން ސިޔާސީ ވެގެންގޮސް އިންޑިއާ އަށް މިގައުމު އަޅުވެތި ނުކުރައްވާ.\nމާޗް 22, 2020 15:33\nއަހަ މިވަނީކިހިނެއް؟ ދޮންމީހުން ދައްކާވާހަކަ މިހާރު އަޑުއަހަނީތަ؟ ދޮންމީހުން ނުވަތަ ފަރަންޖީންވެސް ތިމާއެދޭގޮތަށް ވާހަކަ ދައްކަންޏާ އޯކޭ ދޯ. ގަދަ ކަލޭމެން\nމާޗް 22, 2020 15:38\nސަރުކާރުން ނުވަތަ މީޑިއާ އަކުންވެސް ކުރަންވީކަމަކީ ރައީސް ނަޝީދުގެ ހަބަރެއް ނުވަތަ އިންޑިއާގެ މިފަދަ ޚަބަރެއް ދޭތެރރެަކުން ޖަހާލަންވީ. އެއިރުން މިބައިގަނޑު ނުކައި ނުބޮއި ތިބޭނެ ތަރަތަރަ ލައްވަން. ގޭގަ މަޑުކުރުވަންވެސް ރަނގަޅުގޮތެއް.\nމާޗް 22, 2020 16:58\nވައިރަހެއް ދުނިޔެ ކުޑަކަކޫ މައްޗަށް ތިރިކޮށްފި. މާނައަކީ؟ ކުޑަ އީމާންކަމެއް ބޭނުންވަނީ އިންޑިޔާ ފައްސާލަން\nމާޗް 22, 2020 23:58\nއިންޑިޔާ އަށް ސަލާން ނުޖަހާ ދިވެހިރާއްޖޭގެ ހުރިހާ ކަމެއް ހަމަމަގައް އަޅުވާނެ ކަން އިންޑިޔާ އަށް ޔަގީންވާތީ ބޮލެއްނެއް ބަޔެއްގެބޯކާލައިގެން ތިހިންގާކަންތަކައްވެސް ނިމުން އެބައޮތް


ފަލަސްތީނުންވެސް ކޮރޯނާ ފެނި، ކުއްލި ހާލަތަށް! – Dhen.mv\nފަލަސްތީނުންވެސް ކޮރޯނާ ފެނި، ކުއްލި ހާލަތަށް!\nMarch 6, 2020 - 8:30 pm\nފަލަސްތީނުގައި7މީހަކަށް ކޮރޯނާ ވައިރަސް ޖެހިގެން އެ ގައުމުގެ ބައެއް ސިޓީތަކުގައި ކުއްލި ހާލަތު އިއުލާން ކޮށްފިއެވެ.\nއެގައުމުގެ ސިޓީ އެއް ކަމަށްވާ ބެތްލެހެމް އިން ވަނީ ކޮރޯނާ ވައިރަހަށް ޕޮޒިޓިވް4މީހުން ފެނިފައެވެ. އެ ހަތަރު މީހުންނަކީ އެ ސިޓީގެ ހޮޓަލެއްގައި މަސަައްކަތް ކުރާ މީހުންނެވެ. އެގައުމުން ވަނީ އެ ހޮޓެލްގައި މަސައްކަތް ކުރާ ގިނަ ބައެއް ވެސް އެ ބަލި ހުރިތޯ ބެލުމަށް ޓެސްޓް ކޮށްފައެވެ. ނަމަވެސް ގިނަ މީހުން ވަނީ ކޮރޯނާ އަށް ނެގެޓިވް ވެފައެވެ.\nއެ ގައުމުގެ ހެލްތް މިނިސްޓަރ ބުނިގޮތުގައި، އެ ބަލި ހުރިތޯ ބެލުމަށް ޓެސްޓް ކުރި އިތުރު މީހުންގެ ޓެސްޓްގެ ނަތީޖާ ވަރަށް އަވަހަށް އާއްމު ކުރާނެއެވެ. މީގެ އިތުރުން ބެތްލެހަމްގެ ސުކޫލުތަކާއި ބައެއް ކޮލެޖްތައް ވަނީ ދެހަފްތާއަށް ބަންދުކޮށްފައެވެ.\nމީގެ އިތުރުން، ފަލަސްތީނުގެ ބައެއްް ސިޓީތަކުގައި ކުރިއަށް އޮތް ދެހަފްތާއަށް ތާވަލް ކޮށްފައިހުރި ބައެއް ފުޓްބޯޅަ މެޗްތައްވެސް ވަނީ ކެންސަލް ކޮށްފައެވެ. އެގައުމުގެ ހެލްތް މިނިސްޓްރީ އިން ވަނީ ގިނަ މީހުން ތަންތަނަށް އެއްވެގެން ހިންގާ ހަރަކާތްތައް ހިންގުން ވެސް މަނާ ކޮށްފައެވެ.


ރައީސް އެމެރިކާއަށް ފުރާވަޑައިގަންނަވާނީ ހޮނިހިރު ދުވަހު\nއދ. ގައި ތަގުރީރުކުރައްވަން ރައީސް ފުރާވަޑައިގަންނަވާނީ ހޮނިހިރު ދުވަހު\n15 ސެޕްޓެންބަރު 2021 - 11:43 0\nރައީސް ސޯލިހު 2019 ވަނަ އަހަރު އދ. އާންމު މަޖިލީހުގައި ތަގުރީރުކުރައްވަނީ. --ފައިލް ފޮޓޯ: ރައީސް އޮފީސް\nއދ. ގެ 76 ވަނަ އާންމު މަޖިލީހުގައި ތަގުރީރުކުރެއްވުމަށް ރައީސް އިބްރާހިމް މުހައްމަދު ސޯލިހު އެމެރިކާއަށް ފުރާވަޑައިގަންނަވާނީ އަންނަ ހޮނިހިރު ދުވަހު ކަމަށް ރައީސް އޮފީހުން މިއަދު ބުނެފި އެވެ.\nޖުމްލަ 193 ގައުމުގެ މައްޗަށް އެކުލެވޭ އދ. ގެ މި އަހަރުގެ އާންމު މަޖިލީހުގެ ރިޔާސަތު ބަލަހައްޓަވާނީ ރާއްޖޭގެ ފޮރިން އަބްދުﷲ ޝާހިދު އެވެ. މަޖިލިސް ރަސްމީކޮށް ރޭގެ ވަގުތެއްގައި މި ދައުރަށް ހުޅުވައި ޝާހިދު ވަނީ ރިޔާސަތާ ހަވާލުވެވަޑައިގެންފަ އެވެ.\nމެމްބަރު ގައުމުތަކުގެ އާންމު ބަހުސް މި މަހުގެ 21 ވަނަ ދުވަހު ފެށިގެން 25 އާ ހަމައަށް ކުރިއަށްދާނެ އެވެ.\nއދ. ގެ ސެކްރެޓޭރިއަޓުން އާންމުކޮށްފައިވާ ވަގުތީ އެޖެންޑާގައިވާ ގޮތުން، ރައީސް ސޯލިހު ތަގުރީރުކުރެއްވުމަށް ތާވަލުކުރެވިފައިވަނީ ފުރަތަމަ ދުވަހުގެ ސެޝަންގައި ތިން ވަނަ އަށެވެ. އޭގެ ކުރިއަށް ތިއްބެވީ، ބްރެޒިލް އާއި އެމެރިކާ އެވެ.\nއދ. ގައި ތަގުރީރުކުރެއްވުމުގެ އިތުރުން، ޖަލްސާގެ ހަވާސާގައި ގިނަ ގައުމުތަކުގެ އިސް ވެރިންނާ އެކު ރައީސް ބައްދަލުވުންތައް ކުރިއަށްގެންދަވާނެ ކަމަށް ވެސް ރައީސް އޮފީހުން ބުންޏެވެ.\nމި ދަތުރުފުޅުގައި މި މަހުގެ 28 ވަނަ ދުވަހާ ހަމައަށް ރައީސް އެމެރިކާގައި ހުންނަވާނެ އެވެ.\nއެމަނިކުފާނު ތަގުރީރުކުރައްވާއިރު، ރިޔާސަތުގައި ޝާހިދު އިންނަވާނެތީ، އެ ވަގުތު ވެގެންދާނީ ރާއްޖެއަށް ތާރީހީ ވަގުތު ކޮޅަކަށެވެ.\nމިއީ 2018 ވަނަ އަހަރު ރައީސް ސޯލިހު ވެރިކަމާ ހަވާލުވެވަޑައިގެންނެވި ފަހުން އދ. ގައި ތަގުރީރުކުރައްވާ ދެވަނަ ފަހަރެވެ. އެމަނިކުފާނު 2019 ވަނަ އަހަރު އދ. ގައި ތަގުރީރުކުރައްވާފައިވަނީ، ރާއްޖޭގެ އެންމެ އިސްވެރިޔާ އދ. ގެ އާންމު މަޖިލީހުގައި ބައިވެރިވަޑައިނުގަންނަވާތާ ހަތް އަހަރު ފަހުންނެވެ.\nކޮވިޑުގެ ބަލިމަޑުކަމާ ގުޅިގެން މިދިޔަ އަހަރު އާންމު މަޖިލީހުގެ ބަހުސް ބާއްވާފައިވަނީ އޮންލައިންކޮށެވެ. ހުރިހާ ގައުމުތަކުން ކުރިން ރެކޯޑްކޮށްފައިވާ މެސެޖުތަކެއް އިއްވާފައިވާއިރު، މިދިޔަ އަހަރު ރާއްޖެ ތަމްސީލު ކުރެއްވީ އަބްދުﷲ ޝާހިދެވެ.\nއަރައިރުމުގެ ނިމުން ނޫނީ ހަގީގީ ހަނގުރާމައިގެ ފެށުން؟


ސުންގަޑި: 10 ސެޕްޓެންބަރު 2019 1200\nމަނިޓަރީ ޕޮލިސީ ސެކްޝަން/މަނިޓަރީ ޕޮލިސީ އެންޑް އެކްސްޗޭންޖް ރޭޓް ޑިވިޜަން\nއިކޮނޮމިކްސް ގެ ދާއިރާއަކުން ފުރަތަމަ ޑިގްރީ ހާސިލް ކޮށްފައިވުން.\nޖީސީއީ/އައިޖީސީއެސްއީ އޯލެވެލް އިމްތިހާނުގެ އިނގިރޭސި މާއްދާ އިން "ބީ" ފާސް ނުވަތަ އެއަށްވުރެ މަތީ ފާހެއް ލިބިފައިވުން.\nއިކޮނޮމެޓްރިކްސް ދާއިރާއިން ތަޖްރިބާ ލިބިފައިވާ ފަރާތްތަކަށާއި އިޤްތިޞާދީ، ބޭންކިން އަދި ފައިނޭންޝަލް ދާއިރާއާ ގުޅޭ ތަފާސް ހިސާބުތަަކަށް އަހުލުވެރިވެފައިވާ، މިފަދަ ހިސާބުތައް ދިރާސާކުރުމުގެ ހުނަރު ހުރި ފަރާތްތަކަށް އިސްކަންދެވޭނެއެވެ.\nކުރަންޖެހޭ މައިގަނޑު މަަސައްކަތްތައް\nއެމްއެމްއޭގެ މަނިޓަރީ ޕޮލިސީ އެކުލަވާލުމުގައި އެހީތެރިވެދިނުން.\nފައިނޭންޝަލް އަދި މަނިޓަރީ ސެކްޓަރ އާއި ގުޅުން ހުރި ދިރާސާކޮށް ރިސާރޗް ޕޭޕަރުތައް ތައްޔާރުކޮށް، އަދި މަނިޓަރީ ޕޮލިސީ ކޮމިޓީގެ އިދާރީ މަސައްކަތްތަކުގައި އެހީވެދިނުން.\nއިކޮނޮމިކްސް، އިކޮނޮމެޓްރިކްސް ނުވަތަ ފައިނޭންސްއާ ގުޅުުންހުރި ދާއިރާއަކުން ފުރަތަމަ ޑިގްރީ ނުވަތަ މާސްޓާރސް ޑިގްރީ ހާޞިލް ކޮށްފައިވުން.\nވަޒީފާއަށް މީހަކު ހޮވުމުގައި ތިރީގައިމިވާ ހުނަރު ހުރި ފަރާތްތަކަށް އިސްކަން ދެވޭނެއެވެ.\nއިޤްތިޞާދު ދިރާސާކޮށް މަޢުލޫމާތު އެއްކޮށްގެން އިޤްތިޞާދާ ގުޅޭގޮތުން އެކިއެކި ރިޕޯޓް ލިޔެ ތައްޔާރުކޮށް ޕްރެޒެންޓް ކުރުމުގެ ހުނަރު ހުރުން.\nއިޤްތިޞާދީ، ބޭންކިން އަދި ފައިނޭންޝަލް ދާއިރާއާ ގުޅޭ ތަފާސް ހިސާބުތަކަށް އަހުލުވެރިވެފައިވާ، މިފަދަ ހިސާބުތައް ދިރާސާކުރުމުގެ ހުނަރު ހުރުން.\nމައިކްރޯސޮފްޓް އެކްސެލް ބޭނުން ކޮށްގެން އެނަލިސިސް ހަދަން އެނގުން.\nއެމްއެމްއޭ އިން ތައްޔާރުކުރާ އެކިއެކި ޕަބްލިކޭޝަންސްތައް ތައްޔާރު ކުރުމުގައި އެހީތެރިވެދިނުން.\nމާރކެޓް އޮޕަރޭޝަންސް ސެކްޝަން / ރިޒަރވް މެނޭޖްމަންޓް އެންޑް މާރކެޓް އޮޕަރޭޝަންސް ޑިވިޜަން\nފައިނޭންސް، އެކައުންޓިންގ، އިކޮނޮމިކްސް ނުވަތަ ބިޒްނަސް އެޑްމިނިސްޓްރޭޝަން (ފައިނޭންސް) ގެ ދާއިރާއިން ފުރަތަމަ ޑިގްރީ ހާޞިލް ކޮށްފައިވުން.\nމައިކްރޯސޮފްޓް އޮފީސް ޕެކޭޖަށް އަހުލުވެރިވެފައިވާ ފަރާތަކަށްވުން.\nވަޒީފާއަށް މީހަކު ހޮވުމުގައި ފައިނޭންސްގެ ދާއިރާއިން ތައުލީމް ހާޞިލްކޮށްފައިވާ ފަރާތްތަކަށާއި މާލީ ދާއިރާގައި މަސައްކަތްކޮށްފައިވާ ފަރާތްތަކަށް އިސްކަން ދެވޭނެއެވެ.\nމަނިޓަރީ ޕޮލިސީ ތަންފީޒު ކުރުމުގައި ކުރަންޖެހޭ މަސައްކަތްކުރުމާއި އެކަމަށް ބޭނުންވާ އެހީތެރިކަން ފޯރުކޮށްދިނުން.\nޕޭމަންޓް ސިސްޓަމްސް އޯވަރސައިޓް ސެކްޝަން/ ޕޭމަންޓް ސިސްޓަމްސް އެންޑް އޯވަރސައިޓް ޑިވިޝަން\nބޭންކިން ނުވަތަ ބޭންކިން އެންޑް ފައިނޭންސް ނުވަތަ ބިޒްނަސް އެޑްމިނިސްޓްރޭޝަންގެ ދައިރާއިން ފުރަތަމަ ޑިގްރީ ހާޞިލްކޮށްފައިވުން\nވަޒީފާއަށް މީހަކު ހޮވުމުގައި ބޭންކިން އެންޑް ފައިނޭންސްގެ ދާއިރާއިން ތައުލީމް ހާޞިލްކޮށްފައިވާ ފަރާތްތަކަށާއި، ބޭންކް ނުވަތަ އެހެން މާލީ އިދާރާއެއްގައި މަސައްކަތްކޮށްފައިވާ ފަރާތްތަކަށާއި، ޕޭމަންޓް ސިސްޓަމްސް އޮޕަރޭޓް ކުރުމުގެ ނުވަތަ ޕޭމަންޓް ސިސްޓަމްސްގެ ޚިދުމަތް ދިނުމުގެ ދާއިރާގައި މަސައްކަތްކޮށްފައިވާ ފަރާތްތަކަށް އިސްކަންދެވޭނެއެވެ.\nޕޭމަންޓް ސިސްޓަމްސްތަކާއި ޕޭމަންޓް ސިސްޓަމްސް އޮޕަރޭޓްކުރާ ފަރާތްތައް ސުޕަވައިޒުކުރުން.\nޕޭމަންޓް ސިސްޓަމްސް ތަކާ ގުޅޭ ތަފާސް ހިސާބުތައް އެނަލައިޒްކޮށް ބެލެހެއްޓުން.\nނެޝަނަލް ޕޭމަންޓް ސިސްޓަމްސް ތަރައްގީ ކުރުމަށް ބޭނުންވާ ދިރާސާތައްކުރުމާއި އެކަމާއި ގުޅޭ ރެކޮމެންޑޭޝަންތައް ތައްޔާރު ކުރުމާއި ހުށަހެޅުމާއި މި ސިސްޓަމްސް ތަކަށް އާންމުން ހޭލުންތެރި ކުރުމުގެ ކަންކަމުގައި އެހީތެރިވެދިނުން.\nއިސްލާމިކް ބޭންކިންގް/ފައިނޭންސްގެ ދާއިރާއިން ފުރަތަމަ ޑިގްރީ ހާޞިލް ކޮށްފައިވުން.\nވަޒީފާއަށް މީހަކު ހޮވުމުގައި މާލީ ދާއިރާގައި މަސައްކަތްކޮށްފައިވާ ފަރާތްތަކަށް އިސްކަން ދެވޭނެއެވެ.\nބޭންކްތައް ސުޕަވައިޒުކޮށް ރެގިއުލޭޓް ކުރުމާ ގުޅޭ އެންމެހާ މަސައްކަތްތައް.\nއިސްލާމިކް ބޭންކްތަކުން ޚިދުމަތްދެނީ ޝަރީޢާ އާ އެއްގޮތްވާގޮތުގެ މަތިންތޯ ބެލުން.\nބޭންކިން އޮޕަރޭޝަންސް ސެކްޝަން / ބޭންކިން ޕޭމަންޓްސް ޑިވިޜަން\nޖީސީއީ އޭލެވެލްގެ ބިޒްނަސް ސްޓްރީމްގެ3މާއްދާއިން "ސީ" ފާސް ނުވަތަ އެއަށްވުރެ މަތީ ފާހެއް ހާސިލް ކޮށްފައިވުންް ނުވަތަ ބިޒްނަސްއާ ގުޅުންހުރި ދާއިރާއަކުން ޑިޕްލޮމާއެއް ހާސިލް ކޮށްފައިވުން.\nޖީސީއީ/އައިޖީސީއެސްއީ އޯލެވެލް އިމްތިޙާނުގެ އިނގިރޭސި މާއްދާއިން "ބީ" ފާސް ނުވަތަ އެއަށްވުރެން މަތީހެއް ހާސިލް ކޮށްފައިވުން.\nވަޒީފާއަށް މީހަކު ހޮވުމުގައި މާލީ ދާއިރާއާ ގުޅޭ ތަޖުރިބާ ހުރި ފަރާތްތަކަށް އިސްކަން ދެވޭނެއެވެ.\nއެމްއެމްއޭ މެދުވެރިކޮށް ރާއްޖޭން ބޭރަށް ފޮނުވާ ބޭރުފައިސާގެ ޓްރާންސެކްޝަންތަކާއި ރާއްޖޭގައި ހިންގާ ކޮމާރޝަލް ބޭންކްތަކަށް ބޭންކިންގެ ހިދުމަތް ދިނުން.\nބޭންކިން އޮޕަރޭޝަންސްގެ މަސައްކަތްތައް ރާވާ ހިންގުމުގައި އެހީތެރިކަން ފޯރުކޮށްދިނުން.\nޑިވެލޮޕްމެންޓް އެންޑް ޓެކްނޮލޮޖީ ޕްރޮޖެކްޓްސް ސެކްޝަން / ޓެކްނޮލޮޖީ ސަރވިސަސް ޑިވިޜަން\nތަޢުލީމީ ފެންވަރާއި ހުނަރު:\nޖީސީއީ އޭލެވެލް އިމްތިހާނުގެ3މާއްދާއިން "ސީ" ފާސް ނުވަތަ އެއަށްވުރެ މަތީ ފާހެއް ހާސިލް ކޮށްފައިވުންް ނުވަތަ ކޮމްޕިއުޓަރ ސައިންސްގެ ދާއިރާއިން ޑިޕްލޮމާއެއް ހާޞިލް ކޮށްފައިވުން.\nމި ވަޒީފާއަށް މީހަކު ހޮވުމުގައި ކޮމްޕިއުޓަރ ޕްރޮގްރާމް ލިޔުމަށާއި ޓެކްނޮލޮޖީގެ ދާއިރާއިން ކުރިޔަށް ދިއުމަށް ޝަޢުޤުވެރިވާ ފަރާތްތަކަށް އިސްކަންދެވޭނެއެވެ.\nޕްރޮގްރާމްތައް ލިޔުމުގައި އެހީތެރިވެދިނުން.\nވަޒީފާއަށް އެދޭ ފޯމު (ފުރިހަމަ ކުރުމަށްފަހު)\nވަޒީފާއެއްގައި އުޅޭ ނުވަތަ އުޅެފައިވާ މީހެއް ނަމަ ވަޒީފާ އަދާކުރާ ނުވަތަ އަދާކުރި ތަނުގެ ރަސްމީ ލިޔުމެއް\n10 ސެޕްޓެންބަރު 2019 ވަނަ ދުވަހުގެ 12:00 އަށް\nނޯޓް: ވަޒީފާއަށް އެދޭ ފޯމު މި އޮތޯރިޓީން އަދި މި އޮތޯރިޓީގެ ވެބްސައިޓް www.mma.gov.mv އިން ލިބެން ހުންނާއެވެ. އަދި މި ވަޒީފާތަކަށް ޝަރުޠު ހަމަވާ މީހުންގެ ތެރެއިން ޝޯޓް ލިސްޓް ކުރެވޭ ފަރާތްތަކަށް ސުންގަޑި ހަމަވާ ދުވަހުން ފެށިގެން 05 ދުވަހު (ރަސްމީ ބަންދު ނޫން) ގެ ތެރޭގައި އިންޓަރވިއުއަށް ދަޢުވަތު ދެވޭނެއެވެ.


Breaking: Case 26 gai himenenee positive vi meeheh noon, eyee probable meeheh: Mabrook | Mihaaru\nކޮރޯނާވައިރަސް ނުވަތަ އިން ރައްކާތެރިވުމުގެ ގޮތުން އެމްއެންޑީއެފްއިން ބޭއްވި ޑްރިލްގައި ޚާއްސަ ހެދުމުގައި ތައްޔާރީ ހާލަތުގައި ހުރި މީހެއް -- ފައިލް ފޮޓޯ: މިހާރު\nކޭސް 26 އަކީ ޕޮޒިޓިވްްވި މީހެއް ނޫން، އެއީ ޕްރޮބަބްލް ކޭހެއް\n19 އެޕްރީލް 2020 - 23:04 87 comments\nކޮވިޑް-19އާ ގުޅިގެން ބާއްވާ ސިލްސިލާ ނޫސްވެރިންގެ ބައްދަލުވުމުގައި އެޗްޕީއޭގެ މެޑިކަލް އޮފިސަރު ޑރ. ނަޒްލާ ރަފީގް މިރޭ ވިދާޅުވީ އުލިގަމު މީހާ އަށް ޝައްކުކުރެވި އޭނާގެ ނަތީޖާ ލިބުމާ ހަމައަށް އޭނާއާ ޑައިރެކްޓް ކޮންޓެކްޓްވެފައިވާ 131 މީހަކު އައިޑެންޓިފައި ކުރެވިފައިވާ ކަމަށެވެ.\nއުލިގަމުން ބައްޔަށް ޕޮޒިޓިވްވެފައިވަނީ މާލެ އައިސް، މިމަހުގެ 15 ވަނަ ދުވަހު ކަނޑު ބޯޓަކުން އެނބުރި ރަށަށް ދިޔަ މީހެކެވެ. އެ ބޯޓުގައި ގިނަ އަދަދެއްގެ މީހުން ދަތުރުކޮށްފައިވާއިރު މި ކޭސްއާ ގުޅިގެން ބޯޓުން މީހުން ފޭބި އެ އަތޮޅުގެ ރަށްތައް ވެސް ވަނީ މޮނީޓަރިންގެ ހާލަތަށް ގެނެސްފަ އެވެ.\nމާލެއިން މިހާތަނަށް 32 މީހަކު ބައްޔަށް ޕޮޒިޓިވްވެފައިވާއިރު މި އެންމެންގެ ޖުމްލަ 468 ކޮންޓެކްޓުން މިހާތަނަށް ހޯދިފައިވެ އެވެ.\nމާލެ އިން މިއަދު އެކަނި ވެސް 16 މީހަކު ޕޮޒިޓިވްވެފައިވާއިރު އެ މީހުންގެ ކޮންޓެކްޓް ޓްރޭސިންގެ މައުލޫމާތުތައް ވެސް މިރޭ ވަނީ ހާމަކޮށްފަ އެވެ.\nއެގޮތުން ކޭސް 35 ގެ މިހާތަނަށް 45 ކޮންޓެކްޓްސް، ކޭސް 36 ގެ މިހާތަނަށް ހަތަރު ކޮންޓެކްޓްސް ވަނީ ހޯދިފަ އެވެ. އަދި 200 އެއްހާ މީހުން އިތުރަށް ބަލާ ތަފްސީލް ހޯދަން ޖެހޭ ކަމަށް ޑރ. ނަޒްލާ ވިދާޅުވި އެވެ. ކޭސް 37 އިން ކޭސް 49 އަކާ ހަމައަށް ޕޮޒިޓިވްވެފައިވާ ބިދޭސީންގެ ކޮންޓެކްޓް ޓްރޭސިންގެ ތެރެއިން މިހާތަނަށް 68 މީހުން ހޯދިފައިވާއިރު ކޭސް 50 އާއި ކޭސް 51 ގެ މިހާތަނަށް ހޯދިފައި ވަނީ 50 ކޮންޓެކްޓްސް ކަމަށް ވެސް ވިދާޅުވި އެވެ.\nމި ކޮންޓެކްޓްތަކުގެ ތެރޭގައި މީގެ ކުރިން ޕޮޒިޓިވްވެފައިވާ ކޭސްއަކުން އައިޑެންޓިފައި ކުރެވިފައިވާ މީހަކު ހުރި ނަމަ އެ މީހަކު ނުހިމަނާ ކަމަށާއި އެ މީހުން މިހާރު ތިބީ އައިސޮލޭޝަނުގައި ކަމަށް ޑރ. ނަޒްލާ ވިދާޅުވި އެވެ.\nބައްޔަށް މިއަދު ޕޮޒިޓިވްވެފައިވާ 13 ބަންގްލަދޭޝް މީހުންނަކީ ކޭސް 27 އާ ގުޅުންހުރި މީހުން ކަމަށް އެޗްޕީއޭއިން ބުނެފައިވެ އެވެ. އަދި އެ 13 މީހުންނަކީ ވެސް އެއްތަނެއްގައި ދިރިއުޅޭ މީހުންކަން ވެސް ހާމަކޮށްފައިވެ އެވެ.\nކޭސް 50 އަދި 51 އެއީ އިންޑިއާ ދެ މީހުންނެވެ. އޭސީ މަރާތްމާތްކުރުމުގެ ހިދުމަތްދޭ އެ ދެ މީހުންނަކީ ކޭސް 28 އާ ގުޅުންހުރި ދެ މީހުންނެވެ. ކޭސް 28 އަކީ ރާއްޖެއިން އެންމެ ފުރަތަމަ ޕޮޒިޓިވްވި ބަންގްލަދޭޝް މީހާ އެވެ.\nއިތުރު ލިޔުންތައް ހެލްތު ޕްރޮޓެކްޝަން އެޖެންސީ މުހައްމަދު މަބްރޫކް އަޒީޒް (ރައީސް އޮފީސް) ޑރ. ނަޒްލާ ރަފީގް (އެޗްޕީއޭ) ސިއްހަތު ހިތުގެ ބަލި ސިއްހީ ޚިދުމަތް ޑޮކްޓަރުން ނަރުހުން\nފްލޫ ކްލިނިކަށްދާ އެންމެން ވެސް ޓެސްޓްކުރާނެ: އެޗްޕީއޭ\nކޮވިޑް-19 އަށް ހާއްސަކޮށް ހަ ވެންޓިލޭޓަރެއް ގެނެސްފި


World Cup Ge Mifaharuge Tharin: Lewandowski - Vaguthu\nވޯލްޑް ކަޕްގެ މިފަހަރުގެ ތަރިން: ލެވަންޑޯސްކީ\nލެވަންޑޯސްކީ - ފޮޓޯ: އޭއެފްޕީ\nއުފަން ތާރީހު: 21 އޯގަސްޓް 1988 (29 އަހަރު)\nގައުމީ ޓީމަށް ކުޅެން ފެށީ: 2008 ވަނަ އަހަރު\nޕޮލެންޑަށް އުފަން ފޯވާޑް ރޮބަޓް ލެވަންޑޯސްކީ އަކީ މި ވަގުތު ޔޫރަޕްގައި ހުރި އެންމެ ނުރައްކާތެރި އެއް ފޯވާޑެވެ. ބަޔާން މިއުނިކް އަށް ކުޅެމުންދާ ލެވެންޑޯސްކީގެ ކެރިއަރު ފެށުނީ ވަރަށް އާދައިގެ ގޮތަކަށެވެ. ޕޮލެންޑްގައި ލެވެންޑޯސްކީ އެންމެ ފުރަތަމަ ފާހަގަވެގެންދިޔައީ ތިން ވަނަ ޑިވިޝަނާއި ދެވަނަ ޑިވިޝަނުންނެވެ. ޕޮލެންޑްގެ ފުރަތަމަ ޑިވިޝަންގެ ވަރުގަދަ ކްލަބެއް ކަމަށްވާ ލެކް ޕޮޒާން އިން ވަނީ 2008 ވަނަ އަހަރު ލެވަންޑޯސްކީ ގެންގޮސްފަ އެވެ.\nޕޮލެންޑްގެ ފުރަތަމަ ޑިވިޝަންގައި ވެސް ލެވަންޑޯސްކީ ވަނީ އޭނާގެ ލަނޑު ޖެހުމުގެ ހުނަރު ދައްކާލައިފަ އެވެ. ލެކް ޕޮޒާނަށް ކުޅުނު 58 މެޗުގައި އޭނާ 32 ލަނޑު ޖެހި އެވެ. ލެކް ޕޮޒާންގައި ދެ އަހަރު ހޭދަކުރުމަށް ފަހު، 2010 ވަނަ އަހަރު އޭނާ ވަނީ ޖަރުމަންގެ ބޮރޫޝިއާ ޑޯޓްމަންޑަށް ބަދަލުވެފަ އެވެ.\nޔޫރަޕްގައި ލެވަންޑޯސްކީ ވިދާލީ ޑޯޓްމަންޑްގަ އެވެ. ޑޯޓްމަންޑާއެކު ލެވަންޑޯސްކީ ޖެހިޖެހިގެން ދެ އަހަރު ޖަރުމަން ލީގު ކާމިޔާބުކުރި އެވެ. އަދި 2013 ވަނަ އަހަރު ޗެމްޕިއަންސް ލީގުގެ ފައިނަލްގައި ވެސް ކުޅުނެވެ.\nޑޯޓްމަންޑްގައި ހަތަރު ސީޒަން ހޭދަކުރުމަށް ފަހު، ލެވަންޑޯސްކީ ވަނީ ހިލޭ ޓްރާންސްފާއެއްގައި 2014 ވަނަ އަހަރު ބަޔާން މިއުނިކަށް ބަދަލުވެފަ އެވެ. ޑޯޓްމަންޑަށް ކުޅުނު 131 މެޗުގައި ލެވަންޑޯސްކީ ވަނީ 74 ލަނޑު ޖަހައިފަ އެވެ.\nބަޔާންގައި ވެސް ލެވަންޑޯސްކީ ވަނީ ގިނަ ކާމިޔާބީތަކެއް ހޯދައިފަ އެވެ. އެގޮތުން ޖެހިޖެހިގެން ތިން ސީޒަންގައި ޖަރުމަން ލީގު ކާމިޔާބުކުރި އެވެ. އަދި 2015 / 2016 ވަނަ އަހަރުގެ ސީޒަންގައި ޖަރުމަން ލީގުގެ އެންމެ ގިނަ ލަނޑު ޖެހި ކުޅުންތެރިއާގެ މަގާމު ހޯދި އެވެ.\nޕޮލެންޑްގެ ގައުމީ ޓީމަށް ލެވަންޑޯސްކީ ކުޅެން ފެށީ 2008 ވަނަ އަހަރެވެ. ގައުމީ ޓީމަށް މިހާތަނަށް 90 އަށް ވުރެ ގިނަ މެޗު ކުޅެފައިވާއިރު، 2012 އަދި 2016 ވަނަ އަހަރުގެ ޔޫރޯގައި އޭނާ ވަނީ ޕޮލެންޑްގެ ޓީމަށް ކުޅެފަ އެވެ. ޕޮލެންޑްގެ ގައުމީ ޓީމަށް 51 ލަނޑު ޖަހައިދީ، އޭނާ ވަނީ ޕޯލެންޑްގެ ގައުމީ ޓީމަށް އެންމެ ގިނަ ލަނޑު ޖެހުމުގެ ރެކޯޑް ހޯދައިފަ އެވެ.\nމި އަހަރުގެ ވޯލްޑް ކަޕަކީ ލެވަންޑޯސްކީ ވޯލްޑް ކަޕްގައި ކުޅޭ ފުރަތަމަ ފަހަރެވެ.\nލެވެންޑޯސްކީ ބަޔާންގައި މަޑުކުރާނެ - ކޮވަޗް


Adeeb gey bandhah badhalu kurumuge vaguthee amurakah HC gai edhijje\nއަދީބު އެންމެފަހުން ހޮސްޕިޓަލަށް ގެންގޮސްފަ --\nއެކި މައްސަލަތަކުގައި ބޮޑު ޖަލު ހުކުމެއް ތަންފީޒު ކުރައްވަމުންދާ ކުރީގެ ނައިބު ރައީސް އަހުމަދު އަދީބު ގޭބަންދަށް ބަދަލުކޮށްދިނުމަށް އެދި ވަގުތީ އަމުރަކަށް ހައިކޯޓުގައި އެދިއްޖެ އެވެ.\nއެކަށީގެންވާ ބޭސްފަރުވާ ނުލިބިގެން އަދީބު ސިވިލް ކޯޓަށް ހުށަހެޅި މައްސަލައެއް ހުށަހެޅި އެވެ. ނަމަވެސް އެ ކޯޓުން ނިންމީ އެއީ ސިވިލް ކޯޓަށް ބެލޭނެ މައްސަލައެއް ނޫން ކަމަށެވެ. ސިވިލް ކޯޓުން މައްސަލަ ބޭރު ކުރުމުން ހައިކޯޓުގައި މައްސަލަ އިސްތިއުނާފުކުރި އެވެ. އެ މައްސަލާގެ އަޑުއެހުމެއް މިއަދު ހައިކޯޓުގައި ވަނީ ބާއްވާފަ އެވެ.\nސިވިލް ކޯޓުގައި ވެސް އެދުނު ގޮތަށް އަދީބުގެ ފަރާތުން ވަނީ އަދީބަށް އެކަށީގެންވާ ބޭސް ފަރުވާ ލިބޭނެ ގޮތް ހެދުމަށް އޭނާ ވަގުތީ ގޮތުން ގޭބަންދަށް ބަދަލުކޮށްދިނުމުގެ އަމުރެއް ނެރެދިނުމަށް އެދިފަ އެވެ.\nމިއަދުގެ އަޑުއެހުމުގައި އަދީބުގެ ވަކީލް މުހައްމަދު އިސްމާއިލް ވިދާޅުވީ އަދީބުގެ ސިއްހީ ހާލަތު ގޯސްވެފައިވާ ކަމަށާއި އެކަމުގެ ސަބަބުން ނުރައްކަލެއް ކުރިމަތިވުމުގެ ފުރުސަތު އެބަ އޮތް ކަމަށެވެ. އެހެންވެ ފަރުވާއަށް ރާއްޖެއިން ބޭރަށް ދެވޭނެ ގޮތް ހަދައިދީ، ސިވިލް ކޯޓުން ކޮށްފައިވާ ހުކުމް ބާތިލްކޮށް ދޭން މުހައްމަދު އިސްމާއިލް އެދިވަޑައިގަތެވެ.\nއަދީބު ވިދާޅުވީ، އޭނާއަށް ބާރުގަދަ ބޭސްތަކެއް ކާން ޖެހިފައިވާ ކަމަށެވެ. އެކަމުގެ ސަބަބުން ބޯލުގައި ރިއްސުމާއި ހޭނެތުން ފަދަ ކަންކަމާ ކުރިމަތިވާ ކަމަށެވެ. އެގޮތުން މިދިޔަ ހުކުރު ދުވަހު ވެސް ޖަލު ފާހާނާ ތެރެއަށް ވެއްޓުނު ކަމަށް އަދީބު ވިދާޅުވި އެވެ.\nދައުލަތުގެ ވަކީލް ވަނީ އަދީބުގެ ފަރާތުން އެދިފައިވާ ވަގުތީ އަމުރަށް ޖަވާބުދާރީވުމަށް އިތުރު ފުރުސަތަކަށް އެދިފަ އެވެ.\nއެކަމަކު، ދައުލަތުގެ ވަކީލް ވިދާޅުވީ، ސިވިލް ކޯޓުން އަދީބުގެ މައްސަލަ ނުބެލޭނެ ކަމަށް ބޭރުކޮށްލީ ގައިދީން ބޭރަށް ފޮނުވުމުގެ ކުރިން ފުރިހަމަ ކުރަންޖެހޭ އިޖްރާއާތުތައް އަދީބު ފުރިހަމަކުރަން އެއްބާރުލުން ދީފައިނުވާތީ ކަމަށެވެ. އެގޮތުން އަދީބުގެ ސްކޭނެއް ކުރުމަށް ކަރެކްޝަނުން ކުރި މަސައްކަތަށް އެއްބާރުލުންދީފައިނުވާ ކަމަށް ވަކީލް ވިދާޅުވި އެވެ.\nވަކީލް ވިދާޅުވި ގޮތުގައި ސިވިލް ކޯޓުގެ ހުކުމް ހައިކޯޓުން ބާތިލްކުރި ނަމަވެސް އަދީބު ބޭހަށް ބޭރަށް ފޮނުވުމަށް ހައިކޯޓަށް މިވަގުތު ހުކުމް ނުކުރެވޭނެ އެވެ. ސަބަބެއް ކަމަށް ވަކީލް ވިދާޅުވީ އެއީ އެ މައްސަލަ ސިވިލް ކޯޓުން ބޭރުކޮށްލީ މައުޟުއީ ގޮތެއްގައި މައްސަލަ ބެލުމެއް ނެތި ކަމަށާއި އެއީ އިޖުރާއީ ގޮތުން ނިންމި ނިންމުމެއް ކަމަށެވެ.\nމިފަދަ އަމުރަކަށް އަދީބު އެދުނުއިރު، ރައީސް އިބްރާހިމް މުހައްމަދު ސޯލިހުގެ ވެރިކަން ފެށުނުތަނާހެން އަދީބު ފުރަތަމަ ފަހަރަށް ގެއަށް ބަދަލުކުރި އެވެ. އޭނާ ގެއަށް ބަދަލުކުރީ ހާލު ސީރިއަސްވެ ހޮސްޕިޓަލްގައި ފަރުވާދިނުމަށްފަހު އެވެ. އަދީބުގެ ކިޑްނީގެ އޮޕަރޭޝަން އޭރުކޮށްފައިވާއިރު ޑޮކްޓަރުން ވެސް ލަފާ ދިނީ އޭނާ ސްޓްރެސް ފްރީ ތަނެއްގައި ބެހެއްޓުމަށެވެ.\nނަމަވެސް ޑޮކްޓަރު ލަފާ ދިން މުއްދަތު ހަމަވެއްޖެ ކަމަށް ބުނެ، އަދީބު އަނބުރާ ޖަލަށް ގެންދަން ކަރެކްޝަނަލް ސާވިސްއިން ނިންމައި އެގޮތަށް އަމަލުކުރި އެވެ. އޭގެ ފަހުން ދެ ފަހަރެއްގެ މަތިން އަދީބު ހޮސްޕިޓަލްގައި އެޑްމިޓްކޮށް ފަރުވާދޭން ޖެހިފައިވެ އެވެ. މިދިޔަ ހަފުތާ ވެސް އަދީބު ގޮޅި ތެރެއަށް ހޭނިތިގެން ވެއްޓުމުން ހޮސްޕިޓަލަށް ގެނެސް ފަރުވާ ދިނެވެ. މިހާރު އޭނާ އަނެއްކާވެސް ހުރީ ޖަލަަށް ބަދަލުކޮށްފަ އެވެ.\nމިކަމާ ގުޅިގެން އަދީބުގެ އާއިލާއިން ގެންދަނީ އޭނާގެ ބޭސް ފަރުވާއަށް އިހުމާލުވަމުންދާ ކަމަށް ބުނެ ހޯމް މިނިސްޓަރު އިމްރާން އަބްދުﷲއަށް ވަރަށް ބޮޑަށް ފާޑުކިޔަމުންނެވެ. ނަމަވެސް ހޯމް މިނިސްޓަރު ވެސް އަދި ރައީސް ސޯލިހު ވެސް އަދީބާމެދު ގޯސްކޮށް އަމަލު ކުރާ ތަން ނުފެންނަ ކަމަށް ވިދާޅުވެފަ އެވެ.\nއަދީބުގެ އާއިލާއިން މައުލޫމާތު ދޭ ގޮތުގައި އަދީބުގެ އެތެރެ ހަށީގައި ސިސްޓެއް އުފެދިފައިވުމާއި ކިޑްނީގައި ހިލަ އުފެދިފައިވެ އެވެ. އަދި އަދީބުގެ ލޮލުގެ ހާލަތު ވެސް ރަނގަޅު ނޫން ކަމަށް އާއިލާއިން ބުނެ އެވެ. އަދީބު މީގެކުރިން ވިދާޅުވެފައިވާ ގޮތުން މި ސަރުކާރުން ކުރަމުންދާ ތަހުގީގުތަކަށް އޭނާ އެއްބާރުލުންދޭނެ އެވެ. އަދި ރާއްޖެއިން ބޭރަށް ދާން ވެސް ބޭނުން ނުވާ ކަމަށާއި ބޭނުން ވަނީ އެކަށީގެންވާ ފަރުވާއެއް ރާއްޖެއިން ލިބުން ކަމަށް ވަނީ ވިދާޅުވެފަ އެވެ.\nމޯލްޑިވްސް ކަރެކްޝަނަލް ސާވިސް ކުރީގެ ނައިބު ރައީސް އަހުމަދު އަދީބު ހައިކޯޓް + ސިވިލް ކޯޓް\nއަދީބުގެ ގޭބަންދު އަމުރަށް ސުޕްރީމް ކޯޓުން ތާއީދުކޮށްފި\nސުޕްރީމް ކޯޓުގެ އެންގުމަށް އަދީބު ގެންގޮސްފި


Tsunami gai eheetheriyakah, mihaaru veriyakah! | Mihaaru\nޑިޒާސްޓާ މެނޭޖްމަންޓްގެ މުވައްޒަފުންނާ އެކު ހިސާން\nސުނާމީގައި އެހީތެރިޔަކަށް، މިހާރު ވެރިޔަކަށް!\n27 ޖެނުއަރީ 2019 - 08:36 19 comments\nއެރި ސުނާމީއާ އެކު ހަމަ އެ ދުވަހުން އެ ދުވަހަށް، ނެޝަނަލް ޑިޒާސްޓާ މެނޭޖްމަންޓް ސެންޓަރެއް އުފެއްދި އިރު އެކަން ކުރާނެ އެއްވެސް ގޮތެއް ރޭވިފައެއް ނެތެވެ. އެފަދަ ތަޖުރިބާއެއް އޭގެ ކުރިން ދިވެހިން ކޮށްފައެއް ވެސް ނުވެ އެވެ. އެފަދަ ސެންޓަރެއް ހިންގުން ވީ ހިތާމަވެރި ދަނޑިވަޅެއްގައި ކުރަން ޖެހުނު ބުރަ މަސައްކަތަކަށެވެ. ކުއްލިއަކަށް އުފެއްދި އެ ސެންޓަރުގައި ބުރަކޮށް އުޅުނު މީހުންގެ ތެރޭގައި ސިފައިންގެއިން ފޮނުވި، ލާންސް ކޯޕްރަލް، ހިސާން ހަސަން ހިމެނެ އެވެ. އެދުވަހާ ހަމައަށް އޭނާގެ މަސައްކަތަކީ ސިފައިންގެ ރާޑަރުތައް އޮޕަރޭޓް ކުރުމެވެ.\nއެކަމަކު އެ ދުވަހުގެ ފަހުން އޭނާގެ މިސްރާބު ބަދަލުވި އެވެ.\nސުނާމީ އެރުމާ އެކު އެކި ކަންކަމަށް ސިފައިން ބަހާލި އެވެ. ހިސާނަށް ފުރަތަމަ ހަވާލުކުރި މަސައްކަތަކީ ރައީސުލްޖުމްހޫރިއްޔާގެ ގަރާރަކުން އެ ދުވަހު އުފެއްދި އެންޑީއެމްސީގެ ނަން ބޯޑް ހެދުމެވެ. ކަރުދާހުގައި އަކުރުތައް ކަނޑައި، އިސްކަންދަރު ސްކޫލް ހޯލުގެ ބޭރުގައި ހަރުކުރީ އޭނާ އެވެ. އެއީ ޑިޒާސްޓާ މެނޭޖްމަންޓް ސެންޓަރުގެ ފެށުމެވެ.\nމީގެ 14 އަހަރު ކުރިން ޑިސެމްބަރު 26، 2004 ގައި އުފެއްދި އެ އިދާރާ، މިހާރު އޮތޯރިޓީއަކަށް ބަދަލުކޮށްފައިވާ އިރު ވެރިއަކަށް އެ ހުންނެވީ އެ ހިސާން އެވެ. ސުނާމީ ކާރިސާ އާއި އޭގެ ފަހުން ކުރިމަތިވި އެކި ކާރިސާތަކުގައި އެހީތެރިވުމަށް އަމަލީ ގޮތުން އޭނާ ބުރަ މަސައްކަތްތަކެއް ކުރެއްވި އެވެ. ޗީފް އެކްޒެކްޓިވް (ސީއީ) އަކަށް މިއަދު އޭނާ އެ ހުންނެވީ އެ ހުރިހާ ތަޖުރިބާއަކާ އެކު އެވެ.\nސުނާމީ އެރި ރަށްރަށެއްގައި މީހުންގެ މައުލޫމާތު ހިސާން އެއްކުރައްވަނީ\nއެ ދުވަހުގެ މަސައްކަތް ފެށުން\nއެންޑީއެމްސީގެ ނަން ބޯޑް ހެއްދެވުމަށް ފަހު ދެން އެ ދުވަހު ހިސާންއާ ހަވާލުކުރީ މުއާސަލާތީ ހިދުމަތް ކެނޑިފައިވާ ރަށްރަށަށް ގުޅައި މައުލޫމާތު އެއް ކުރުމަށެވެ. ބޮޑެތި ރާޅުތަކާ އެކު އެތައް ހާސް ދިވެހިންނެއްގެ ދިރިއުޅުން ވިއްސިވިހާލިވި ދަނޑިވަޅުގައި އޭރު އެންމެންހެން ތިބީ ވާނުވާއެއް ނޭނގޭ ހާލަތެއްގަ އެވެ. ވޯކިޓޯކީއެއްގެ އެހީގައި ހިސާން މައުލޫމާތު އެއްކުރައްވަމުން ދިޔައިރު އެއީ ވެސް ހިތްދަތި ތަޖުރިބާއެކެވެ.\n"އެންމެ ފުރަތަމަ މ. ކޮޅުފުށީގެ މައުލޫމާތު ލިބުނީ. އެކޮޅުން ވާހަކަ ދެއްކި މީހާ ބުނީ ނިޔާވެފައިވާ މީހުން ތިބީ ސްކޫލުގައި ބައިތިއްބާފައޭ. ވަރަށް ތުނިތުނިކޮށް ވާރޭ އެބަ ވެހެޔޭ. ރަށުގެ ހުރިހާ ރައްޔިތުން މިތިބީ އޮޑިދޯނި ފަހަރަށް އަރައޭ. ބޯފެނެއް ނެތޭ. ކާއެއްޗެއް ނެތޭ،" އެ ހިތްދަތި ތަޖުރިބާ ހިސާން ކިޔައިދެއްވި އެވެ.\n"ދެން ރޮމުން ބުނި މި ރަށަށް ބޯފެނާއި އެހީތެރިކަން ލިބޭނެ ގޮތެއް ހަމަޖައްސައިދޭށޭ."\nއެއީ އިންސާނިޔަތަށް އެހީތެރިވުމުގެ ލޭ އޭނާގެ ހަށިގަނޑުގައި ކައްކުވާލި ކަމެކެވެ. ދެން މަސައްކަތް ފެއްޓެވީ މީހުންނަށް އެހީތެރިކަން ފޯރުކޮށްދެއްވާށެވެ. ސުނާމީގައި ހާލުގައި ޖެހުނު މީހުންނަށް ދީލަތި ފަރާތްތަކުން ދިން އެހީތައް އިސްކަންދަރު ސްކޫލަށް އެއްކޮށް އެކަންކަން މެނޭޖުކުރުމާ އޭނާ ހަވާލުވެވަޑައިގަތެވެ. އެކަމުގައި، ހިލޭސާބަހަށް މަސައްކަތްކުރި އެތައް ބަޔަކާ އެކު، ފޫހިކަމެއްނެތި ރެއާއި ދުވާހު އުޅުއްވި އެވެ.\nސުނާމީގައި ހާލުގައި ޖެހުނު ރަށްރަށަށް ކުރި ދަތުރުތަކުގެ ތެރެއިން: އެއީ ހިތްދަތި ތަޖުރިބާއެއް\nސުނާމީ ކާރިސާގައި ލިބުނު ގެއްލުންތައް ބަލަން ދިޔަ ޓީމުތަކުގައި ހިމެނިގެން ހުރިހާ ރަށަކަށް ހިސާން ވަނީ ވަޑައިގެންފަ އެވެ. އައްޑިހައަށް ވުރެ ގިނަ ރަށަށް ވަޑައިގެންނެވި އިރު އެ ކާރިސާގެ ގެއްލުންތައް އެންމެ ކައިރިން ދެކެވަޑައިގަތެވެ. މީހުންގެ މައުލޫމާތާއި ގެއްލުންތަކުގެ މައުލޫމާތު އެއްކުރުމަށް ކޮންމެ ރަށެއްގައި ގާތްގަނޑަކަށް ހަފްތާއެއްހާ ދުވަސް ހޭދަކުރެއްވި އެވެ.\n"ރަށްރަށުގެ ބަނދަރުތަކާއި ރަށު އޮފީސްތައް ހުރީ ހަލާކުވެފައި. ނިދޭނެ ތަނެއް ނެތް. ކެވޭނެ ގޮތެއް ނެތް. އަޅުގަނޑުމެން ދަތުރުތައް ކުރީ ސަފާރީއެއްގައި. ވަރަށް ހާލުން ރަށްރަށަށް ދެވެނީ،" ހިސާން ވިދާޅުވި އެވެ.\n"ގޮނޑުދޮށްތަކަށް ކާކުކަން ފާހަގަ ނުވާ މީހުން ލައްގާ. އެ ހަށިގަނޑުތައް ނައްތާލެވޭނެ ގޮތެއް ނެތިގެން އުޅުނުއިރު އަޅުގަނޑު ވަރަށް ކައިރިން އެކަން ދުށިން. އަދި ވަގުތީ ހިޔާތަކުގައި މީހުން ދިރިއުޅެމުން އައި ހާލު ދުށިން. ކޮންޓޭނާތަކުގެ ތެރޭގައި މީހުން އުޅުނުތަން ދުށިން."\nއެ ކާރިސާގައި ގެދޮރު ގެއްލި އަލުން ބަލުން ދިރިއުޅުން ފަށަން ޖެހުނު އެތައް އާއިލާއަކަށް މަގު ދެއްކުމުގައި، ހީވާގިކަމާ އެކު އުޅުނު މީހުންގެ ތެރެއިން އެކަކީ ހިސާނެވެ.\nހިސާން "މިހާރު" އަށް އިންޓަވިއު ދެއްވަނީ-- ފޮޓޯ: އަހުމަދު ނަޝާތު/މިހާރު\nޑިޒާސްޓާ މެނޭޖްމަންޓް ސެންޓަރު އުފެއްދިއިރު އެތަނަށް މުވައްޒަފުން ހަމަޖެއްސީ ސަރުކާރުގެ އެކި އިދާރާތަކުން ނަގައިގެންނެވެ. މަސައްކަތް ކުރީ ވަގުތީ ތަންތަނުގައި އޮފީސް ހަދައިގެންނެވެ. އެގޮތުން އެ އިދާރާ އުފެއްދި ދުވަހުން ފެށިގެންގޮސް 2011 އާ ހަމައަށް ހިސާން އެ ތަނުގައި މަސައްކަތް ކުރެއްވީ ސިފައިންގެ މީހެއްގެ ހައިސިއްޔަތުންނެވެ. އެކަމަކު 2011 ގައި ސިފައިންގެއިން ވަކިވެ އެންޑީއެމްސީގެ ޕްރޮޖެކްޓް ޑައިރެކްޓަރުގެ މަގާމާ ހަވާލުވެވަޑައިގަތެވެ. މިހާރު އޭނާއަކީ އެތަނުގެ ވެރިޔާ އެވެ.\nހުރިހާ ކާރިސާތަކެއްގައި ވެސް އެހީތެރިއެއް\nސުނާމީއަށް ފަހު ރާއްޖޭގައި ހިނގާފައިވާ ހުރިހާ ކާރިސާތަކެއްގައި އެހީތެރިވުމުގެ އެންމެ އިސް ސަފުގައި އޭނާ ވަނީ މަސައްކަތްކުރައްވައިފަ އެވެ. އޭގެ ތެރޭގައި އުދަ އެރުމާއި ބޯކޮށް ވާރޭވެހުމުގެ ސަބަބުން ދިމާވި ހާލަތްތަކާއި އަލިފާނުގެ އެތަކެއް ހާދިސާއަކުން ލިބުނު ގެއްލުންތަކުގައި ފޯރުކޮށްދިން އެހީތެރިކަން ހިމެނެ އެވެ.\nއޭނާގެ މިއަދުގެ މަސައްކަތް ބިނާވެފައި އޮތީ ހަމައެކަނި ތަޖުރިބާގެ މައްޗަކަށް ނޫނެވެ. ހިސާން މިހާރު ވަނީ އެ ދާއިރާއިން މަތީ ތައުލީމް ވެސް ހާސިލް ކުރައްވައިފަ އެވެ. ޑިޒާސްޓާ މެނޭޖްމަންޓް ކޯހެއް ތައިލެންޑްގައި ހެއްދެވި އިރު ކްރައިސިސް މެނޭޖްމަންޓް ކޯސް ފުރިހަމަކުރެއްވީ އެމެރިކާގެ ހަވާއީގަ އެވެ. މިހާރު އޭނާ ވަނީ ޕްރޮޖެކްޓް މެނޭޖްމަންޓްގެ ދާއިރާއިން މާސްޓާސް ހާސިލް ކުރައްވާފަ އެވެ. އޭގެ ތީސީސް ލިޔުއްވީ ކާރިސާތަކަށް ރަށްރަށުގައި ދިރިއުޅޭ މީހުން ތައްޔާރުވެފައިވާ މިންވަރާ ގުޅޭ ގޮތުންނެވެ.\nބޭރުގައި އޮތް ބައްދަލުވުމެއްގައި ހިސާން އާއި އޭރު އޭނާއާ އެކު މަސައްކަތް ކުރެއްވި ބައެއް ބޭފުޅުން\nނެޝެނަލް ޑިޒާސްޓާ މެނޭޖްމަންޓް އޮތޯރިޓީގައި ހުންނަވައިގެން ކުރައްވަން ބޭނުންވާ ގިނަ ކަންތައްތަކެއް އަދިވެސް އެބަ ހުއްޓެވެ.\nއޭނާގެ އެންމެ ބޮޑު އަމާޒަކީ ކަމެއް ކުރިމަތިވުމުގެ ކުރިން އެކަމަށް ރައްޔިތުން ތައްޔާރު ކުރުވުމެވެ. ރާއްޖެއަކީ ކާރިސާތަކަށް ނާޒުކު ގައުމެއް ކަން ރައްޔިތުންނަށް އަންގައިދީ އަބަދުވެސް ތައްޔާރީ ހާލަތެއްގައި ތިބެން ތަމްރީނު ކުރުމެވެ.\n"އެންމެ ބޮޑު ޒިންމާއަކަށް މިވަނީ [ހޭލުންތެރި] މުޖުތަމައުއެއް ބިނާކުރުން. ކުދިކުދި ރަށް ހިމެނޭ ގޮތަށް ހުރިހާ ރަށެއްގައި ކާރިސާތަކުން ލިބޭ ގެއްލުން ކުޑަކުރުމަށް މީހުން ތައްޔާރު ކުރުމާއި މީހުން ބިނާކުރުމާއި އެ ރަށެއްގައި ހުރި މަދު ވަސީލަތް ބޭނުންކޮށްގެން ކާރިސާތަކަށް އިޖާބަދިނުން،" ހިސާން ވިދާޅުވި އެވެ.\nއެހީތެރިކަން ފޯރުކޮށްދިނުން އަވަސް ކުރުމަށް ރާއްޖޭގެ އެކި ސަރަހައްދުތަކުގައި އެ އޮތޯރިޓީގެ މީހުންނާއި ބެހެއްޓުމަކީ ވެސް އޭނާގެ އަމާޒެކެވެ.\nފުރަތަމަ ދުވަހު އާދައިގެ ގޮތަކަށް ހެދި ނަން ބޯޑަކުން، ޑިޒާސްޓަ މެނޭޖްމަންޓްގެ ކަންކަމުގައި އުޅުއްވުމުގެ ޝައުގާއި ފޯރި އުފެދުނު ހިސާންގެ ހަޔާތުގެ މުޅި ދަތުރު މިހާރު ބިނާވެފައި އެ އޮތީ އެ ދާއިރާއަށެވެ.\nއިތުރު ލިޔުންތައް ސުނާމީ ކާރިސާ ސުނާމީ ކޭމްޕް ޑިޒާސްޓަ މެނެޖްމެންޓް ސެންޓަރު


COVID-19: Maabandu meehun samaalu vaanvee kan kan | Mihaaru\nކޮވިޑް-19: މާބަނޑު މީހުން ސަމާލުވާންވީ ކަންކަން\n17 މެއި 2020 - 15:07\nކޮރޯނާ ވައިރަހުގެ ސަބަބުން އެންމެންގެ ހާސްކަން އިތުރުވެފައިވާ މި ދަނޑިވަޅުގައި އެންމެ ބޮޑަށް ހާސްކަން އިތުރުވެފައިވަނީ މާބަނޑު މީހުންގެ އެވެ. ވައިރަސް ޖެހިއްޖެ ނަމަ ވާނޭ ގޮތާއި، ވައިރަހާ ގުޅިގެން އާއިލާ އަދި ރައްޓެހިންނާ ވަކިވާން ޖެހިދާނެ ކަމުގެ ބިރާއި، ޑޮކްޓަރުގެ އެޕޮއިންޓްމަންޓްތައް ކުއްލިއަކަށް އޮންލައިން ކޮންސަލްޓޭޝަނަށް ބަދަލުވުމާއި، ވިހާނެ ހޮސްޕިޓަލެއް ކަނޑައަޅާނެ ގޮތަކާއި އަދި ވައިރަސް ޖެހިއްޖެ ހާލަތުގައި ދަރިފުޅަށް ވެދާނެ ގޮތަކާ މެދު ވެސް ކަންބޮޑުވެ އެވެ.\nމި ހާލަތުގައި މާބަނޑު މީހުން ސަމާލުވާން ޖެހޭ ކަންކަމާ ގުޅޭ ގޮތުން ޓްރީ ޓޮޕް ހޮސްޕިޓަލްގެ އަންހެނުންގެ ބަލިތަކުގެ ހާއްސަ ޑޮކްޓަރު ވަރްޝާ ރެންގަރާޖް ވަނީ މި ހާލަތުގައި މާބަނޑު އަންހެނުން ސަމާލު ވާން ޖެހޭ ކަންކަން ފާހަގަކުރައްވައިފަ އެވެ.\nކޮރޯނާ ވައިރަސް ޖެހިއްޖެ ހާލަތެއްގައި އެހެން މީހުންނަށް ވުރެ މާބަނޑުމީހުން ސީރިއަސްވެދާނެ ކަމުގެ ހެއްކެއް އަދި ލިބިފައިނުވި ނަމަވެސް ރައްކާތެރި ވުމުގެ ފިޔަވަޅެއް ގޮތުގައި މާބަނޑު މީހުންނަކީ މޮޑަރޭޓް ރިސްކުގެ ވަލްނަރަބަލް ގްރޫޕެއް ކަމަށް ދުނިޔޭގެ ސިއްހަތު ޖަމިއްޔާއިން ވަނީ ކަނޑައަޅާފަ އެވެ. އެއީ މާބަނޑު ދުވަސްވަރު ދިފާއީ ނިޒާމް ބަދަލުވެ ރޯގާ ފަދަ ވައިރަސްތައް ޖެހުމުގެ ފުރުސަތު ބޮޑުވެދާނެތީ އެވެ.\nޓްރީ ޓޮޕްގެ އަންހެނުންގެ ހާއްސަ ޑޮކްޓަރު ވަރްޝާ ރެންގަރާޖް-- ފޮޓޯ: ޓްރޯ ޓޮޕް\nކޮރޯނާ ވައިރަސްއިން ސަލާމަތްވުމަށް ކުރެވިދާނެ ބައެއް ކަންކަން\nއެންމެ މުހިންމުކަމަކީ އެޗްޕީއޭ އާއި ސިއްހީ ވުޒާރާތަކާއި ސަރުކާރުން ދޭ އިރުޝާދުތަކަށް ތަބާވުމެވެ. މާބަނޑު މީހުންނާއި ގޭގައި ދިރިއުޅޭ އެހެން މީހުން އަމަލުތައް ބެހެއްޓުމުގައި ގިނަ ކަންތައްތަކަކަށް ވިސްނަން ޖެހެ އެވެ.\nގިނަގިނައިން އަތް ދޮވުމާއި އަތުގެ ސާފްތާހިރުކަމަށް ސަމާލުކަން ދިނުމާއި ޒަރޫރީ ބޭނުންތަކަށް މެނުވީ ގެއިން ނުނިކުތުމާއި ސޯޝަލް ޑިސްޓަންސިން ޕްރެކްޓިސްކޮށް އެހެން މީހުންނާ ދުރުގައި ތިބުން ވެސް މުހިއްމެވެ. މީގެ އިތުރުން ގޭގައި ކޮރޯނާ ވައިރަސްގެ އަލާމާތެއް ފާހަގަކުރެވޭ މީހުން ތިބި ނަމަ އެ މީހުންނާ ދުރުހެލިވާން ޖެހެ އެވެ.\nކޮރޯނާ ވައިރަސްގެ އަލާމާތްތަކުގެ ތެރޭގައި ހުންއައުން، ކެއްސުން، ނޭވާކުރުވުން ފަދަ ކަންކަން ހިމެނެ އެވެ.\nމީގެ އިތުރުން ޕަބްލިކް ޓްރާންސްޕޯޓާއި ބަހާއި މާރުކޭޓް ފަދަ މީހުން އެއްވާ ކަހަލަ ތަންތަނަށް ނުދިއުމާއި ގެއިން މަސައްކަތް ކުރެވޭ ނަމަ އެކަން އެގޮތަށް ކުރުމާއި އާއިލީ އަދި ރައްޓެހިންގެ އެއްވުންތަކަށް ނުދިއުން ވެސް ހިމެނެ އެވެ. މި ރައްކާތެރިވުމުގެ ފިޔަވަޅުތަކުގެ އިތުރުން ރޫޓީން ޑޮކްޓަރުގެ އެޕޮއިންޓްމަންޓްތައް އޮންލައިންކޮށް ކުރިއަށްގެންދިއުން ވަރަށް މުހިއްމެވެ. މިގޮތަށް ޑޮކްޓަރަށް ދެއްކި ނަމަވެސް އާންމުކޮށް ހަދަން ޖެހޭ ސްކޭން ހެދުމަކީ މުހިއްމު ކަމެކެވެ.\nއެގޮތުން ފުރަތަމަ ޓްރައިމެސްޓާ ސަމާލުވާންޖެހޭ ކަންކަމުގެ ތެރޭގައި ބަނޑު ނުވަތަ ފުރަގަސް ފަރާތުގައި ރިއްސުން، ލޭއައުން ފަދަ ކަންކަމަކީ އެކްޓޯޕިކް ޕްރެގްނަންސީއަކާއި ގުޅުންހުރި ނުވަތަ މިސްކެރިޖްވުން ކަހަލަ ކަމެއްކަމުގެ ނިޝާނަކަށް ވެދިއުމަކީ އެކަށީގެންވާ ކަމެކެވެ. އެފަދަ އަލާމާތެއް ފެނިއްޖެނަމަ ލަސްނުކޮށް ވަގުތުން ޑޮކްޓަރަކަށް ދެއްކުމަކީ މުހިންމު ކަމެކެވެ.\nހުންއައިސް ކެއްސާ ކަހަލަ އަލާމާތެއް ފާހަގަކުރެވޭ ނަމަ ވަގުތުން ޑޮކްޓަރަށް ދެއްކުން މުހިއްމެވެ. ބައެއް ފަހަރު ހުންއައުމަކީ ވެޖިނަލް ނުވަތަ ޔޫރިން އިންފެކްޝަންއެއްގެ އަލާމާތެކެވެ. ހީސްލާއިރު ތަދުވެ، ކުރިމަތިފަރާތް ހިރުވާ ނުވަތަ ޑިސްޗާޖެއް އަންނަ ނަމަ އަވަހަށް ޑޮކްޓަރަށް ދައްކާށެވެ.\nސްކޭން ހައްދަން ޑޮކްޓަރަށް ދައްކަން އަންނަ އިރު އެންމެ އެހީތެރިއެއް ގޮވައިގެން ގެނައުމާއި ބަނޑަށް 28 ހަފްތާ ނުވަތަ އެއަށްވުރެ ގިނަދުވަސް ވެފައިވާނަމަ ރެގިއުލާ ކޮށް އެޕޮއިންޓްމަންޓްތައް ކުރިއަށް ގެންދިއުން ވެސް މުހިއްމެވެ. ޑޮކްޓަރަށް ދައްކަން ހޮސްޕިޓަލަށް އަންނާނީ ހަމައެކަނި ޑޮކްޓަރު އައުމަށް ލަފާ ދޭނަމަ އެވެ. އެހެން ނޫންނަމަ އޮންލައިންކޮށް ޑޮކްޓަރަށް ދެއްކުން މުހިއްމެވެ.\nޓްރީޓޮޕް ހޮސްޕިޓަލް.އިމަޖެންސީކޮށް އީއާރު ކްލިނިކުން ކުޑަކުދިންގެ ހާއްސަ އަދި އަންހެނުންގެ ހާއްސަ ޑޮކްޓަރުންނަށް ދެއްކޭނެ--\nބަނޑުގައި ދަރިފުޅު ހަރަކާތްކުރުމައި ބަދަލެއް ފާހަގަކުރެވޭ ނަމަ ނުވަތަ މާބޮޑަށް ބޮލުގައި ރިއްސާ، އާދަޔާ ހިލާފަށް މަދުން ހީސްލެވި، ލޭއައިސް، ބަނޑުގައި ރިއްސައި، ނޭވާލާން އުނދަގޫވެ، އިމަޖެންސީ މެޑިކަލް މައްސަލައެއް ދިމާވެއްޖެ ހިނދެއްގައި ވަގުތުން ސިއްހީ އެހީ ހޯދާށެވެ. ހިތުގެ ބަލި، ކިޑްނީ ބަލި، ފުއްޕާމޭގެ ބައްޔެއް ހުންނަ ނަމަ މިކަންކަން ކަމަށް އިތުރަށް ސަމާލުވާން ޖެހެ އެވެ. ވީހާވެސް ބޮޑަށް ގޭގައި މަޑުކޮށް ބޭނުންނެތްގޮތެއްގައި އެހެން މީހުންނާއި ގާތްނުވާށެވެ.\nވަގުތުން ޑޮކްޓަރަށް ދައްކަން ޖެހޭ ކަންކަން\n- އާދަޔާ ހިލާފަށް ދަރިފުޅުގެ މޫވްމަންޓް މަދުކަން ފާހަގަކުރެވޭ ނަމަ\n- ދަރިފުޅުގެ މޫވްމަންޓް އެއްވެސް ގޮތަކަށް ފާހަގަނުކުރެވޭ ނަމަ\n- ދަރިފުޅުގެ މޫވްމަންޓްގައި އެއްވެސް ބަދަލެއް ފާހަގަކުރެވޭ ނަމަ\n- ފުރަގަސް ފަރާތުން ލޭއަންނަ ނަމަ\n- ހާސްވެ ފިކުރުބޮޑުވުމުގެ ސަބަބުން ނިދިއައުމާއި އާންމު ދިރިއުޅުމަށް އަސަރުކުރާ ނަމަ\n- ބޮލުގައި ރިއްސާ ރިހުން ނުފިލާ ހުންނަ ނަމަ\nވިހެއުމުގައި ސަމާލުވާންޖެހޭ ކަންކަން\nމާބަނޑު ހާލަތުގައި ވިހެއުމުގައި ވެސް މުހިއްމު ކަންތައްތަކަށް ސަމާލުވާން ޖެހެ އެވެ. ހާލަތު ދިމާކުރާގޮތަކުން ފިރިމީހާއަށް ވިހާ ވަގުތު ނުހުރެވިދާނެ އެވެ. ވިހަން ވަންނައިރު މާސްކް އަޅައި ރައްކާތެރިވާށެވެ. އަދި ޑޮކްޓަރާއި ފޫޅުމައިންގެ އަޑު އަހާށެވެ.\nވިހެއުމަށް ފަހުގައި ވެސް ވޯޑްގައި ފިރިމީހާއަށް ނުހުރެވުން އެކަށީގެންވެއެވެ. އެއީ ތިމާ އާއި ބޭބީ އިންފެކްޝަންއެއް ޖެހުމުން ސަލާމަތްކުރުމަށް ޓަކަ އެވެ.\nމީގެ އިތުރުން ވިހެއުމަށްފަހު ގެއަށް ދާ މެހެމާނުން މަދުކުރާށެވެ. ދަރިފުޅުގެ ގައިގައި އަތްލުމުގެ ކުރިން އަތް ދޮވެ އަތް ސާފުކުރާށެވެ. ބޭރަށް ނުކުންނަ ނަމަ މާސްކް ބޭނުން ކުރާށެވެ. ގާތުން ކިރުދީ ޑޮކްޓަރުގެ ލަފާއާ އެއްގޮތަށް ކަންތައްތައްކުރުން މުހިއްމެވެ. އަދި ދަރިފުޅުގެ ވެކްސިން ތާވަލާ އެއްގޮތަށް ވެކްސިން ޖަހަން ސަމާލުކަންދޭށެވެ. ހޮސްޕިޓަލަށް ހިނގައްޖެ ނަމަ ބޭރަށް ދިޔަ އިރު ލައިގެން ހުރި ހެދުން ދޮންނާށެވެ. އެއްވެސް މީހަކު ބޭބީ ގައިގައި އަތްލުމުގެ ކުރިން އަތް ސެނިޓައިޒް ކުރާށެވެ.\nމުޅި ދުނިޔެ މި ވައިރަހާ ހަނގުރާމަކުރަމުންދާ ދަނޑިވަޅުގައި ރައްކާތެރިވުމުގެ ގޮތުން މިފަދަ ފިޔަވަޅުތައް އަޅައިފި ނަމަ އާއިލާގެ ރައްކާތެރިކަމަށް އެހީއަކަށް ވާނެ އެވެ. ގޭގައި މަޑުކޮށް ދުޅަހެޔޮ ސިއްހަތެއްގައި ރައްކާތެރިކަންމަތީ ހުރިހާ އެންމެން ވެސް ތިބުން ވަރަށް ވަރަށް ވެސް މުހިއްމެވެ.\nއަންހެނުންގެ ޑޮކްޓަރަކަށް ނުވަތަ ކުޑަކުދިންގެ ޑޮކްޓަރަކަށް ދައްކަން ބޭނުންވާ ނަމަ ޓްރީ ޓޮޕް ހޮސްޕިޓަލުން ޓެލެމެޑިސިންގެ ހިދުމަތްތައް މިހާރު ދަނީ ފޯރުކޮށްދެމުންނެވެ. އަދި އިމަޖެންސީކޮށް އީއާރު ކްލިނިކުން ކުޑަކުދިންގެ ހާއްސަ އަދި އަންހެނުންގެ ހާއްސަ ޑޮކްޓަރުންނަށް ދެއްކޭނެ އެވެ. މިކަމާ ގުޅޭ އިތުރު މައުލޫމާތު ބޭނުންވާނަމަ 3351610 އަށް ގުޅައިގެން ކުރިއަށް ގެންދިއުމަށް އެ ހޮސްޕިޓަލުން އެދެ އެވެ.


3 އަހަރަށްފަހު ހުޅަނގުގެ އިސްވެރިޔަކު ސަޢުދީ ޢަރަބިއްޔާއަށް3އަހަރަށްފަހު ހުޅަނގުގެ އިސްވެރިޔަކު ސަޢުދީ ޢަރަބިއްޔާއަށް\nސަޢުދީ ޢަރަބިއްޔާގެ ވަލީ ޢަހުދާއި ފަރަންސޭސިވިލާތުގެ ރައީސް (ވ) ބައްދަލުކުރައްވަނީ / ފޮޓޯ: ރޮއިޓަރސް\nފަރަންސޭސިވިލާތުގެ ރައީސް އެމަނުއެލް މެޚްރޮން ސަޢުދީ ޢަރަބިއްޔާއަށް ރަސްމީ ދަތުރުފުޅެއް ކުރައްވައި އެ ޤައުމުގެ އިސްވެރިންނާ ބައްދަލުކުރައްވައިފިއެވެ. އެއީ 2018ވަނަ އަހަރުގެ ތެރޭގައި ސަޢުދީ ޢަރަބިއްޔާގެ ނޫސްވެރިޔާ ޖަމާލް ޚާޝުޤުޖީ އަނިޔާވެރިކަމާއެކު މަރާލިފަހުން އެ ޤައުމަށް ހުޅަނގުގެ އިސްވެރިއެއް ވަޑައިގެންނެވި ފުރަތަމަ ފަހަރެވެ.\nފަރަންސޭސިވިލާތުގެ ސަރުކާރުން ޤަބޫލުކުރައި ގޮތުގައި ސަޢުދީ ޢަރަބިއްޔާއަކީ މެދުއިރުމަތީގެ މުޙިއްމު ބައިވެރިއެކެވެ. ޚާއްޞަކޮށް މެދުއިރުމައްޗާއި ހުޅަނގު އެފްރިކާގައި ޙަރަކާތްތެރިވާ ހަނގުރާމަވެރި ޖަމާޢަތްތަކާ ދެކޮޅަށް މަސައްކަތްކުރުމުގައި ސަޢުދީ ޢަރަބިއްޔާގެ ބައިވެރިވުމާއި އެއްބާރުލުން ފަރަންސޭސިވިލާތަށް ބޮޑެވެ. އަދި ފަރަންސޭސިވިލާތަކީ ސަޢުދީ ޢަރަބިއްޔާއަށް އެންމެ ގިނައިން ހަތިޔާރު ވިއްކައި އެއް ޤައުމެވެ. ނަމަވެސް ޔަމަނުގެ ދާޚިލީ ހަނގުރާމައިގައި ސަޢުދީ ޢަރަބިއްޔާ އިސްވެ އަދާކުރަމުންދާ ދަޢުރުގެ ސަބަބުން އެ ޤައުމަށް ހަތިޔާރު ވިއްކުން ހުއްޓާލުމަށް ފަރަންސޭސިވިލާތަށް ފިއްތުންތަކާ ކުރިމަތިލާން ޖެހެއެވެ. ޔަމަނު މިހާރު ވެފައިވަނީ ދުނިޔޭގައި އެންމެ ބޮޑު އިންސާނީ ކާރިޘާއެއް ކުރިމަތިވެފައިވާ ޤައުމަށެވެ.\nސަޢުދީ ޢަރަބިއްޔާއާއި ފަރަންސޭސިވިލާތާ ދެމެދު ގާތް ގުޅުމެއް އޮތް ނަމަވެސް ޚާޝުޤުޖީ މަރުގެ މައްސަލައިގެ ސަބަބުން ދެ ޤައުމުގެ ގުޅުމަށްވަނީ ހިޔަނި އެޅިފައެވެ. ނަމަވެސް އެ މައްސަލައިގައި އެންމެ ބޮޑު ތުޙްމަތެއް ކުރެވޭ ސަޢުދީ ޢަރަބިއްޔާގެ ވަލީ ޢަހުދު މުޙައްމަދު ބިން ސަލްމާނާ ބައްދަލުކުރައްވައި މެޚްރޮންވަނީ މަޝްވަރާކުރައްވައިފައެވެ. އެ ގޮތުން އެ މަޝްވަރާތަކުގައި އެންމެ ބޮޑު އިސްކަމެއް އެ ދެ ބޭފުޅުން ދެއްވާފައިވަނީ އީރާނުގެ ނިޔުކްލިޔަރ މައްސަލައާއި ލުބުނާނުގައި ޙަރަކާތްތެރިވާ ނުފޫޒުގަދަ ހިޒުބުﷲ ޖަމާޢަތާ ގުޅޭގޮތުންނާއި ލުބުނާނަށް ދިމާވެފައިވާ ސިޔާސީ އަދި އިޤްތިޞާދީ މައްސަލަތަކާ ގުޅޭގޮތުންނެވެ.


SunOnline: Insaafun beyrun2faharah fiyavalhu alhaifi, massala jassaanan: Ali Zaid\nއިންސާފުން ބޭރުން ދެ ފަހަރަށް ފިޔަވަޅު އަޅައިފި، މައްސަލަ ޖައްސާނަން: އަލީ ޒައިދު\nއާނިފާ ހުސައިން ސިރާޖް 03 Jul 2021, 14:27\nގައުމީ ޔުނިވާސިޓީގެ ލެކްޗަރަރ އަލީ ޒައިދު ---\nގައުމީ ޔުނިވާސިޓީ (އެމްއެންޔޫ) އިން ދެ ފަހަރެއްގެ މަތިން "އިންސާފުން ބޭރުން" ފިޔަވަޅު އަޅާފައިވާ ކަމަށާއި އެ މައްސަލަ ވަޒީފާއާ ބެހޭ ޓްރައިބިއުނަލަށް ހުށަހަޅާނެކަމަށް އެ ޔުނިވާސިޓީގެ ފެކަލްޓީ އޮފް ޝަރީއާ އެންޑް ލޯގެ ލެކްޗަރަރު ޝައިޚު އަލީ ޒައިދު ވިދާޅުވެއްޖެއެވެ.\nޒައިދު މިހެން ވިދާޅުވެފައި މިވަނީ ގައުމީ ޔުނިވާސިޓީގެ އެސިސްޓަންޓް ޕްރޮފެސަރު ޑރ. މުހައްމަދު އިޔާޒު އަބްދުއްލަތީފް ސޯޝަލް މީޑިއާގައި ލިޔުއްވަމުން ގެންދެވި ލިޔުންތަކެއްގެ މައްސަލައިގައި އޭނާ ވަޒީފާއިން ވަކިކޮށްފައިވާ ދަނޑިވަޅެއްގައެވެ.\nޒައިދު މިއަދު "ސަން" އަށް ވިދާޅުވީ، އޭނާ ކުރި ޓުވީޓުތަކަކާ ގުޅިގެން ފުރަތަމަ ފަހަރު ފިޔަވަޅު އެޅީ އެ ޔުނިވާސިޓީގެ ކުރީގެ އެސިސްޓަންޓް ޕްރޮފެސަރު ޑރ. މުހައްމަދު އިޔާޒު އަބްދުއްލަތީފް ވަޒީފާއިން ސަސްޕެންޑުކުރި ދުވަސްވަރު ކަމަށެވެ. މި އަހަރުގެ މާޗު މަހު ޑރ. އިޔާޒު ވަޒީފާއިން ސަސްޕެންޑުކުރީ 14 ދުވަހުގެ މުއްދަތަކަށެވެ.\nއަލީ ޒައިދު ވިދާޅުވި ގޮތުގައި އޭނާޢަށް ދެވަނަ ފިޔަވަޅު އެޅީ ނިމިދިޔަ ޖޫން މަހުގެ ކުރީކޮޅު, ހަމަ ޓްވީޓުތަކަކާ ގުޅިގެން ކަމަށެވެ.\nއެގޮތުން, އަނގަބަހުންނާއި ލިޔުމުން މިހާރު ނަސޭހަތް ދީފައިވާ ކަމަށާއި ދެން ކުރިއަށް އޮތީ އިންޒާރު ދިނުމައި ސަސްޕެންޝަން އަދި ވަޒީފާއިން ވަކިކުރުން ކަމަށް ޒައިދު ވިދާޅުވިއެވެ. ޒައިދު ވިދާޅުވީ "ބަޔަކު" އޭނާ ވަކިކުރާ ހިސާބަށްވެސް ގެންދަން ތިބި ނަމަ ގެންދެވިދާނެ ކަމަށާއި, އަދި އިލްމުވެރިންނާ މެދު ފިޔަވަޅު އަޅަމުން ދަނީ ވަރަށް ބޮޑަށް ސިޔާސީ ވަކި ފަރާތްތަކުގެ ނުފޫޒުން ކަމަށް ތުހުމަތު ކުރެއްވިއެވެ.\n"އަޅުގަނޑަށް ދެ ފިޔަވަޅުވެސް އަޅާފައިވަނީ އަޅުގަނޑު ގަބޫލުކުރާ ގޮތުގައި ބުރަދަނެއް ނެތް ހުއްޖަތްތަކެއް ދެއްކެވުމަށް ފަހު. އަޅުގަނޑު ގަބޫލުކުރަނީ އަޅުގަނޑާމެދު އެޅި އިންސާފުން ބޭރު ފިޔަވަޅެއް ކަމަށް," ޒައިދު ވިދާޅުވިއެވެ.\nއަލީ ޒައިދު އިތުރަށް ވިދާޅުވީ އެގޮތައް ފިޔަވަޅު އެޅުން ބަލައިނުގަނެވޭ ކަމަށާއި އެ މައްސަލަ ވަޒީފާއާ ބެހޭ ޓްރައިބިއުނަލަށް މައްސަލަ ގަސްދުކުރާ ކަމަށެވެ.\nމިކަމާ ގުޅިގެން އެމްއެންޔޫ އެމްއެންޔޫގެ ވައިސް ޗާންސެލަރު މުހައްމަދު ޝަރީޕް "ސަން"އަށް ވިދާޅުވީ ޒައިދު ސޯޝަލް މީޑިއާގައި ކުރައްވާ ޓުވީޓުތަކާ ގުޅިގެން މައްސަލަތައް ފެންމަތިވާ ކަމަށާއި އޭނައާ މެދު ފިޔަވަޅު އެޅީ މިދިޔަ ޖޫން މަހުގެ ކުރީކޮޅު ކަމަށެވެ. އެކަމާ ގުޅޭގޮތުން ޒައިދުއާ މަޝްވަރާކުރި ކަމަށްވެސް ޝަރީފް ވިދާޅުވިއެވެ.\nޒައިދުއާ އެކުވެރި ޑރ. އިޔާޒު މިދިޔަ ބުރާސްފަތި ދުވަހު އެމްއެންޔޫގެ ވަޒީފާޢިން ވަކިކުރީ ސޯޝަލް މީޑިއާގައި ލިޔުއްވި ލިޔުންތަކާ ގުޅޭ ޝަކުވާތައް ޔުނިވާސިޓީއަށް ލިބި, އެކަމާ ގުޅިގެން ތަކުރާރުކޮށް ނަސޭހަތް ދިނުމުންވެސް އެކަންކަން އިސްލާހު ނުކުރުމުންނެވެ.\nޑރ. އިޔާޒު ވަޒީފާރުން ވަކިކުރުން ކުށްވެރިކޮށް, އޭނާ ނިސްބަތްވާ އަދާލަތު ޕާޓީން ނެރުނު ބަޔާނެއްގައި ބުނެފައިވަނީ އޭނާ ވަޒީފާއިން ވަކިކުރީ ސިޔާސީ ނުފޫޒުން ކަމާށެވެ. އަދި އެ ޕާޓީގެ ރައީސްކަމުގައި ހުންނެވި ހޯމް މިނިސްޓަރު އިމްރާން އަބްދުالله ވެސް ވަނީ އެމްއެންޔޫގެ އެ ނިންމުން މުރާޖާކުރަން އެދި ގޮވާލައިފައެވެ.\nމުދައްރިސަކަށްވުމުގެ ފަހި ފުރުސަތު އެމްއެންޔޫއިން\nޔޫކޭގެ ޔުނިވާސިޓީއަކާއެކު އެމްއެންޔޫއިން އެމްއޯޔޫއެއް


Mohamed Abdulla Shafeeg: ނޫސްވެރިކަމުގެ މިނިވަންކަމުގެ ދުވަސް ފާހަގަކުރިއިރު ދިވެހި ނޫސްވެރިން އަޅުވެތިކަމުގައި\nމިނިވަންކަމުގެ މާނައަކީ އެމީހަކު ހިތަށް އެރިގޮތަކަށް ހިތަށް އެރި ކަމެއް ކުރުމުގެ ބާރާއި ފުރުސަތު ލިބުން ކަމަށްވާނަމަ މިނިވަން ކަމެއްގެ ބޭނުމެއް ނެތެވެ. އެކަކަށް މިނިވަންކަން ލިބޭއިރު އަނެކާ ހުންނާނީ އަޅުވެތި ކަމުގައެވެ. ނޫސްވެރިކަމުގައިވިޔަސް އަދި އެހެން ކަމެއް ކަމުގައި ވިޔަސް އެމިނިވަން ކަމުގެ ބޭނުން ހިފައިފިނަމަ އެއަށްވުރެ ބޮޑު އަޅުވެތި ކަމެއް ނެތެވެ. ރާއްޖޭގައި އޮތް ނޫސްވެރިކަމަށް ބަލައިލާއިރު ނޫސްވެރިކަމުގައި މިއޮތީ މިދެންނެވި ފަދަ މިނިވަން ކަމެކެވެ. މިނިވަން ކަމުގެ ހައްދެއް ނެތެވެ. ނޫސްވެރިކަމުގައި އިމެއް ނެތެވެ. ހައްދެއް ނެތެވެ.\nނޫސްވެރިކަން މިނިވަން ވުމަކީ ނޫސްވެރިކަމަށް ހުރަހެއް ނެތުމެއް ނޫނެވެ. އެކަމަކު، ނޫސްވެރިކަމަށް ހިމާޔަތްވެސް މެވެ. ގާނޫނީ ގޮތުން ނޫސްވެރިކަމަށާއި ނޫސްވެރިންނަށް ބާރުވެސް ލިބުމެވެ. ރާއްޖޭގައި މިއަދު މިއޮތީ މިނިވަން ނޫސްވެރިކަމެކޭ ބުނާއިރު ނޫސްވެރިކަމަށާއި ނޫސްވެރިންނަށް އޮތް ހިމާޔަތާއި ރައްކާތެރިކަމަކީ ކޮބައިތޯއެވެ. ގެންދަން ވީމާ ގެންދަނީއެވެ. ހައްޔަރު ކުރަންވީމާ ހައްޔަރު ކުރަނީއެވެ.\nމިނިވަން ނޫސްވެރިކަމަކަށްވުރެ ބޮޑަށް ރާއްޖޭގައި މިއޮތީ ''ނުބީހެންޏާ ކަނޑާހަމަ'' ނޫސްވެރިކަމެކެވެ. ދެރަކަމަކީ ބީހޭނީ ކިހާ ހިސާބަކުންކަން ނޭނގޭތީއެވެ. ހައްތާވެސް ފެންނަނީ ބީހިފައި ހުއްޓައެވެ.\nނޫސްވެރިން ޒިންމާދާރު ނުވާ ވާހަކައާއި ހަގީގަތާ ޚިލާފު ވާހަކަ ފަތުރާކަމަށް ސަރުކާރުގެ އިސްވެރިން އެކި ފަހަރުމަތިން ވިދާޅުވެފައި ވެއެވެ. މިހެން މިކަން ވާއިރު ހަގީގަތް އޮޅުންފިލުވައިދީ ޖަވާބުދާރީ ވާންޖެހޭ ފަރާތްތައް ތިބޭނީ 'ނޯކޮމެންޓް' ގައެވެ. ޚިޔާނާތާއި ރިޝްވަތުގެ ވާހަކަތައް ތޯތޯ ކޮށް ދެއްކޭކަށް ނެތެވެ. އަބުރާ ބެހުމުން ބަދަލު ހޯދައިދޭނެ ގަވައިދެއް އެބައޮތެވެ. ނަމަވެސް ހަގީގަތަކީ ކޮބައިތޯ ބަލަން ދަންނަވަން އޮތީ އެންޓި ކޮރަޕްޝަން ބޯޑަށެވެ. އޯޑިޓް އޮފީހަށެވެ. ''އެމައްސަލަ އާ ގުޅޭ މައުލޫމާތު މީޑިއާއަށް ދޭގޮތަށް ހަމަޖެހިފައެއް ނެތް'' ފޯނު ބޭއްވީއެވެ. ނޫސްވެރިންނަށްވުރެ ބޮޑަށް ނޫސްވެރިކަމަށް އަހުލުވެރިވާންވީ ސަރުކާރެވެ. ސަރުކާރުގެ އިސްވެރިންނާއި މުއައްސަސާ ތަކެވެ.\nކުރިމަތިވާ މައްސަލަތަކުގެ އަސްލާއި ހަގީގަތް ބަޔާންކޮށްދޭން ހުރި މުއައްސަސާތަކުން އެކަންތަކެއް ފުރިހަމައަކަށް ނުކުރެއެވެ. ކުރާކަށް ނުވެސް ޖެހެއެވެ. މިފަދަ ހާލަތުގައި ގައުމުގެ ކަންކަން ހުރުން މިއީ ނޫސްވެރިކަމަށް ހުރި ހުރަސްތަކެވެ.\nނޫސްވެރިކަމުގެ މިނިވަންކަމުގެ ދުވަސް ރާއްޖޭގައި ފާހަގަ ކުރުމަކުން ދިވެހި ނޫސްވެރިކަމަށް ލިބުނު ކުޑަވެސް ކުރިއެރުމެއް ނެތެވެ. ފާހަގަ ކުރެވިދިޔައީ، މިނިވަން ނޫސްވެރިކަމެއް ކުރުމަށާއި ތެދުމައުލޫމާތު ފެތުރުމަށް އެންމެ ގިނައިން ގޮވައިލާ އެކަން އެގޮތަށް ކުރުމުން އެންމެ ގިނައި އަދަބު ދިން ވެރިޔާ ނަންބަރު އަރުވަން ލިބުނު ފުރުސަތަކަށެވެ.\nއެވެރިޔަކީ ރައީސް މައުމޫނެވެ. ޚިޔާލު ފާޅުކުރުމުގެ މިނިވަންކަމާއި މިނިވަން ނޫސްވެރިކަމެއްގެ މުހިންމު ކަމާއި ތެދު މައުލޫމާތު ފެތުރުމަށް އަހަންމިޔަތު ކަން ދިނުމަށް ފަށްފަށުން ގޮވައިލެއްވީ އެމަނިކުފާނެވެ. އެމަނިކުފާނުގެ 28 އަހަރުވީ ވެރިކަމުގައި ހައްގަކާ ނުލައި އަދަބު ލިބުނު މީހުންގެ ތެރޭގައި ވިދާޅުވިގޮތަށް ނޫސްވެރިކަން ކުރި އެތައްބަޔަކު ހިމެނޭނެއެވެ. 90 ގެ ތެރޭގައި 'ބިހުގެ ތޮށިގަނޑު ފަޅާލާފައި' ނުކުތް މީހުންނާއި9ޖޫންގެ އިސްލާހީ އެޖެންޑާއަށް ފަހު ނުކުތް މީހުންވެސް ހިމެނެއެވެ.\nނުވަދިހައިގެ އަހަރުތަކެކޭ ދެހާހުގެ އަހަރުތަކެކޭ ތަފާތެއް ނެތެވެ. ގާނޫނު އަސީސީން ނޫސްވެރިކަމަށް ދިން އެއްވެސް ފުރުސަތެއް ނެތެވެ. އޭރުވެސް މިހާރުވެސް އޮތް ގާނޫނަކީ އެއް ގާނޫނެކެވެ. އޭރު ގާނޫނުގެ ދަށުން ހައްޔަރު ކުރީއެވެ. މިހާރުވެސް ހިތަށް އެރީމާ ހައްޔަރުކުރަނީ ގާނޫނުގެ ދަށުންނެވެ.\n''ދިވެހިރާއްޖޭގައި ނޫސްވެރިކަމުގެ މިނިވަންކަން ގާއިމްކުރެއްވުމަކީ، ސަރުކާރުން ވަރަށް ހަލުވިކަމާއެކު ކުރައްވަމުން ގެންދަވާ މަސައްކަތެއް'' ކަމަށް ރައީސުލް ޖުމްހޫރިއްޔާ ވިދާޅުވި ވިދާޅުވުމަކީ ނޫސްވެރިކަމަށް އެމަނިކުފާނު ކުޅަ މަލާމާތެކެވެ. މިނިވަން ނޫސްވެރިކަމެއް ކުރަން ނުކުތްހާ ބަޔަކު އަޅުވެތިކޮށް ހައްޔަރުކޮށް، އަނިޔާކޮށް، ޝަރީޢަތްކޮށް، އަދަބުދިނީ ރައީސް މައުމޫންގެ ވެރިކަމުގައެވެ. ނޫސްވެރިކަމުގެ މާޒީގައި މިފަދަ ދުވަސްތަކެއް ހޭދަ ނުކުރާ ނޫސްވެރިޔަކު މިފަސްގަނޑުގައި މަދުވާނެއެވެ. މިއަދު މިއޮތީ ޒަމާނާއި ހާލަތު ބަދަލު ވެފައެވެ. ނޫސްވެރިކަމުގައި މިނިވަންކަން ލިބުނަސް ނުލިބުނަސް ޖެހިލުން ކަނޑައިލާ ހާމަކަމާއެކު ސަރުކާރަށް ފާޑުކިޔަން ފަށާފައެވެ. ޚިޔާލުފާޅުކުރުމުގެ ބޭނުން ހިފަން ފަށާފައެވެ. މިކަން ފެށިގެން އައިއިރުވެސް ފެނުނީ ނޫސްވެރިން އިދާރާ ތަކަށް ހާޒިރު ކުރުމާއި ބަޔާން ނެގުމާއި ބިރުދެއްކުން ތަކެވެ. އެބިރު ދެއްކުންތަކަށް ފަސްޖެހުމެއްނެތި ނޫސްވެރިކަމުގައި ކުރިއަށް ގޮސް ސަރުކާރުން ހަދަން އުޅުނުހާ ގޮތެއް ނުހެދުމުން ދެން މިވިދާޅުވަނީ ނޫސްވެރިކަމުގެ މިނިވަންކަން ގާއިމް ކުރެއްވުމަކީ ސަރުކާރުން ނުހަނު އިސްކަން ދެއްވާ ކަމެއް ކަމަށެވެ. މިހެންވިދާޅުވިއިރުވެސް، ނޫސްވެރިކަމާ ގުޅޭ4ބިލެއް އަދިވެސް އޮތީ މަޖިލީހު ކިއޫ ގައެވެ.\nމަޖިލީހުގެ ކިއޫގައި ނޫސްވެރިކަމާ ގުޅޭ4ބިލެއް ތާށިވެފައި އޮތުމުން އޭގެތެރެއިން2ގަވާއިދެއް (ނޫސްވެރިކަމުގެ މިނިވަންކަމުގެ ގަވާއިދާއި، މައުލޫމާތު ހޯދައި ލިބިގަތުމުގެ ގަވާއިދު) ރައީސުލްޖުމްހޫރިއްޔާގެ ޤަރާރަކުން 25 ޖެނުއަރީ 2007 ދުވަހު ނެރެދެއްވާނެ ކަމަށް ދައުލަތުގެ ބަންޑާރަނައިބް ވިދާޅުވީ މި އަހަރުގެ ޖެނުއަރީ މަހުގެ 21 ވަނަ ދުވަހު އެވެ. ނަމަވެސް ދެން އިވުނީ ރައީސުލްޖުމްހޫރިއްޔާ އިތުރަށް އެދެ ގަވާއިދު ބައްލަވަން ބޭނުންފުޅުވެގެން އެކަން ފާސްކުރެއްވުމެއް މުއްދަތެއް ނެތި ފަސް ކުރެއްވި ވާހަކައެވެ. މިކަމާ ގުޅިގެން އިންފޮމޭޝަން މިނިސްޓަރ ނޫސްވެރިންގެ ކިބައިން މައާފަށް އެދިވަޑައިގެންނެވިއެވެ. އޭގެ ފަހުން އިތުރަށް ވީކަމެއް ނެތެވެ. ބޯޅަ އޮތީ ރައީސުލްޖުމްހޫރިއްޔާގެ ކޮޅުގައެވެ. މިހެން މިކަން އޮއްވައި ނޫސްވެރިކަމުގެ މިނިވަންކަމުގެ ދުވަހު މި ވިދާޅުވީ ''ދިވެހިރާއްޖޭގައި ނޫސްވެރިކަމުގެ މިނިވަންކަން ގާއިމްކުރެއްވުމަކީ، ސަރުކާރުން ވަރަށް ހަލުވިކަމާއެކު ކުރައްވަމުން ގެންދަވާ މަސައްކަތެއް'' ކަމަށެވެ. ނޫސްވެރިކަމުގެ މިނިވަންކަން ގާއިމްކުރެއްވުމުގައި ސަރުކާރުން ގެންގުޅުއްވާ ހަލުވި ސްޕީޑް މިއޮތީ ފެންނާށެވެ.\nނޫސްވެރިކަމުގެ މިނިވަންކަމުގެ ދުވަސް، ސަރަހައްދީ ފެންވަރުގައި ފާހަގަ ކުރިއިރު ދިވެހި ނޫސްވެރިން އަޅުވެތި ކަމުގައި ތިބީކީ ހަމައެކަނި ސަރުކާރުގެ ސަބަބުން އެކަންޏެއް ނޫނެވެ. ނޫސްވެރިކަމަށް ބޭނުންވާ ގާނޫނީ ބާރު ނުލިބުމުގެ ސަބަބަކުންވެސް ނޫނެވެ.\nރާއްޖޭގައި މިހާރު މިއޮތް ނޫސްވެރިކަމުގެ ތެރޭގައި އަމިއްލަ ޕްރޮމޯޝަނާއި ޕާޓީގެ ޕްރޮމޯޝަން ގައި ނެރެވޭ ނޫސް މަޖައްލާތައް އެބަ ހުއްޓެވެ. ނޫސްވެރިން ވާންޖެހޭނީ ގައުމީ މަސްލަހަތު އިސްކުރާ ބަޔަކަށް ކަމަށްވިޔަސް، ނޫހާއި މަޖައްލާގެ މަސްއޫލުވެރިޔާ ނުވަތަ ފައިނޭންސަރ ގެ ޕްރޮމޯޝަން އިސްކުރަން ޖެހެއެވެ. ހަގީގަތާއި ތެދު މައުލޫމާތު ހާމަކުރާ ބަޔަކަށް ނޫސްވެރިން ވާންޖެހުނަސް، ތިމާގެ ނޫސް ނުވަތަ މަޖައްލާ ހިމެނޭ ޕާޓީގެ ކުރިއެރުމަށް އިސްކަން ދޭންޖެހެއެވެ. ނޫސްވެރިކަމުގެ ރިވެތި މިންގަނޑުތަކުގެ ކުރިއަށް ނޫސް މަޖައްލާތަކުގެ މަސްއޫލުވެރިންގެ މިންގަނޑުތައް އިސްވެއްޖެއެވެ. ދައުލަތުގެ މީޑިއާއިން ފެށިގެން އެންމެ ކުޑަ ނޫހާ ހަމަގައިވެސް ވަނީ މިއުސޫލެވެ. މިހާލަތުގައި ދިވެހި ނޫސްވެރިކަން އޮތްއިރު ނޫސްވެރިން މިތިބީ އަޅުވެތިކަމުގައޭ ނުބުނެވޭނެ ގޮތެއް ނެތެވެ.


"Toy Story 4" Ah Billion Dollar Ge Aamdhanee Eh - Vaguthu\n"ޓޯއި ސްޓޯރީ-4" ބިލިއަން ޑޮލަރުގެ އާމްދަނީ އެއް ހޯދައިފި\nޑިޒްނީ އިން ޖޫން މަހުގެ ތެރޭގައި ރިލީޒްކުރި އެނިމޭޓެޑް ފިލްމް "ޓޯއި ސްޓޯރީ 4" ބިލިއަން ޑޮލަރަށް ވުރެ ބޮޑު އާމްދަނީ އާއެކު އިތުރުވެއްޖެއެވެ.\nކުޑަކުދިންނަށް ހާއްސަކޮށްގެން ނެރެމުން އަންނަ މި ފިލްމް ޖޫން މަހުގެ 21 ގައި ރިލީޒްކޮށްފައިވާ އިރު، ހުކުރު ދުވަހާ ހަމައަށް ދުނިޔޭގެ އެކި ކަންކޮޅުތަކުން 1.002 ބިލިއަން ޑޮލަރުގެ އާމްދަނީއެއް ވަނީ ލިބިފައެވެ.\n"ޓޯއި ސްޓޯރީ 4" އަކީ މި ސިލްސިލާ ފިލްމްގެ ހަތަރުވަނަ ފިލުމެވެ. މި ފިލް ފިޔަވައި "ޓޯއި ސްޓޯރީ" ގެ އެހެން ފިލްމެއްވެސް ވަނީ ބިލިއަނަކަށް ވުރެ ބޮޑު އާމްދަނީ އެއް ހޯދާފައެވެ. އެއީ 2010 ވަނަ އަހަރު ރިލީޒްކުރި "ޓޯއި ސްޓޯރީ 3" އެވެ، އެ ފިލްމަށް 1.067 ބިލިއަން ޑޮލަރުގެ އާމްދަނީ އެއް ވަނީ ލިބިފައެވެ.\n"ޓޯއީ ސްޓޯރީ-4" ޑައިރެކްޓް ކޮށްފައިވަނީ ޖޯޝް ކޫލީ އެވެ. މިފިލްމް ހަދަން ހޭދަކޮށްފައިވަނީ 200 މިލިއަން ޑޮލަރުގެ ބަޖެޓަކުންނެވެ. މި ފިލްމުވެގެން ގޮސްފައި ވަނީ މި އަހަރު ބިލިއަން ޑޮލަރުގެ އާމްދަނީއެއް ފަހަނަޅައި ދިޔަ ޑިޒްނީގެ ފަސް ވަނަ ފިލްމަށެވެ.\nއެ ލިސްޓްގައި ދެން ހިމެނެނީ "އެވެންޖާޒް އެެންޑްގޭމް" އާއި "އަލައްދިން" އާއި "ލަޔަން ކިންގް" ގެ އިތުރުން "ކެޕްޓަން މާވެލް" އެވެ. މިއާ އެކު ޑިޒްނީވެފައި ވަނީ އެއް އަހަރެއްގެ ތެރޭގައި ފަސް ފިލްމަކުން މިހާތަނަށް ބިލިއަން ޑޮލަރަށް ވުރެ ބޮޑު އާމްދަނީއެއް ހޯދި ފުރަތަމަ ސްޓޫޑިއޯއަށެވެ.\n"މެލަފިސަންޓް 2" އާއި "ފްރޯޒެން 2" ގެ އިތުރުން "ސްޓާ ވޯސް: ދަ ރައިޒް އޮފް ސްކައިވޯކާ" އަކީ މިއަހަރު ޑިޒްނީން ގެނެސް ދޭން ހުރި ފިލްމުތަކެވެ. އަދި މި ފިލްމުތަށްވެސް ބިލިއަން ޑޮލަރަށް ވުރެ ބޮޑު އާމްދަނީއެއް ހޯދާނެ ފިލްމުތަކެއް ކަމަށް ބެލެވެއެވެ.


Covid-19: 155 meehun balin rangalhu vejje - Hali News\nރާއްޖެއިންް ކޮވިޑު ޖެހުނު މީހުންގެ ތެރެއިން 155 މީހަކު ބަލިން ފަސޭހަވެއްޖެ\n22 February 2021, 23:04\nރާއްޖެއިން ކޮވިޑް ޖެހިފައިވާ މީހުންގެ ތެރެއިން، ފާއިތުވި 24 އިރުތެރޭގައި 155 މީހުން އެ ބަލިން ފަސޭހަވެއްޖެއެވެ.\nމި މީހުންނަށް ﷲ ޝިފާ ދެއްވުމުން މި ބަލިޖެހުނު މީހުންގެ ތެރެއިން ބަލި ފަސޭހަވީ މީހުންގެ ޖުމްލަ ވަނީ 16351 އަށް އަރައިފައި ކަމަށް އެޗުޕީއޭއިން ވިދާޅުވިއެވެ.\nމި ބައްޔަށް ރާއްޖެއިން މިވަގުތު ފަރުވާ ހޯދަމުން ގެންދާ މީހުންގެ ޢަދަދަކީ 2512 މީހުންނެވެ. އޭގެ ތެރެއިން ހޮސްޕިޓަލުގައި ފަރުވާ ދެމުންގެންދާ މީހުންގެ ޢަދަދަކީ 162 މީހުންނެވެ. ދަރުމަވަންތް ހޮސްޕިޓަލުގެ އައީސީޔޫގައި ދެ މީހަކަށް އަންނަނީ ފަރުވާ ދެމުންނެވެ. އެކަށް ފަރުވާ ދެމުން ގެންދަނީ ވެންޓިލޭޓަރުގައެވެ. އަދި އަތޮޅުތަކުގެ ކޮވިޑް ފެސިލިޓީތަކުގައި4މީހުންނަށް އަންނަނީ ފަރުވާ ދެމުންނެވެ.\nކޮވިޑް ބަލިން 155 މީހުންނަށް ޝިފާ ލިބިފައިވާއިރު ފާއިތުވި 24 ގަޑިއިރުތެރޭގައި ރާއްޖެއިން ވަނީ އިތުރު 161 މީހުން ކިވިޑަށް ޕޮޒިޓިވްވެފައެވެ. މި ޢަދަދާއެކު ރާއްޖެއިން ކޮވިޑް-19 އަށް ޕޮޒިޓިވްވި މީހުންގެ ޖުމްލަ ވަނީ 18930 އަށް އަރައިފައި ކަމަށް އެޗުޕީއޭގެ ތަފާސް ހިސާބުތަކުން ދައްކައެވެ.\nއަލަށް ޕޮޒިޓިވްވި 161 މީހުންގެ ތެރެއިން މާލޭ ސަރަޙައްދުން ޕޮޒިޓިވްވެފައިވަނީ 139 މީހެކެވެ. ރަށްރަށުން ޕޮޒިޓިވްވެފައިވަނީ4މީހެކެވެ. ރިސޯޓުތަކުން ޕޮޒިޓިވްވެފައިވަނީ 17 މީހެކެވެ. ސަފާރީއަކުން އެކަކު ވަނީ ޕޮޒިޓިވްވެފައެވެ. މި ބައްޔަށް ޕޮޒިޓިވްވި މީހުންގެ ޖުމްލަ ޢަދަދު މިހާރު ވަނީ 18930އަށް އަރައިފައެވެ.\nއެޗުޕީއޭއިން ވިދާޅުވަނީ ބަލީގެ ނުރައްކާ އަދިވެސް ކުޑަނުވާ ކަމަށެވެ. އެހެން ކަމުން އެތަނުގެ ގައިޑުލައިނާ އެއްގޮތަށް އެންމެންވެސް ޢަމަލު ކުރުމަށްވަނީ ނަސޭހަތްތެރިވެފައެވެ.


Airport Thah Beyruge Kunfunithakah Dhinumakee Gaumee Salaamathah Oeh Nurahkaleh - Brigadier Didi - Vaguthu\nއެއާޕޯޓްތައް ބޭރުގެ ކުންފުނިތަކަށް ދިނުމަކީ ގައުމީ ސަލާމަތަށްއޮތް ނުރައްކަލެއް - ބްރިގޭޑިއާ ޑީޑީ\n1 މަސް ކުރިން ( ޖޫން 14, 2021 )\nދިވެހިންގެ ބައިވެރިވުމެއް ނެތި ރާއްޖޭގެ އެއަރޕޯޓްތައް ހިންގަން ބޭރުގެ ކުންފުނިތަކަށް ދިނުމަކީ ގައުމީ ސަލާމަތަށް އޮތް ނުރައްކަލެއް ކަމަށް ބްރިގޭޑިއާ (ރިޓަޔާޑް) އިބްރާހިމް ދީދީ ވިދާޅުވެއްޖެއެވެ.\nސިފައިންގޭގައި 33 އަހަރު ހިދުމަތް ކުރައްވާފައިވާ އަދި ރައްޔިތުން މަޖިލީހުގެ މެންބަރުކަން ވެސް ކުރައްވާފައިވާ ދީދީ ކުރެއްވި ޓްވީޓެއްގައި އެއާޕޯޓްތައް ހިންގުން ބޭރުގެ ފަރާތްތަކަށް ދިނުމުގައި ހުރި ނުރައްކާތެރިކަން ހާމަކުރެއްވީ ސައްތައިން ސައްތަ ހިއްސާވާ ބޭރުގެ ކުންފުނިތަކަށް ރާއްޖޭގެ އެއާޕޯޓްތައް ހިންގުމުގެ ހުއްދަ އެއާޓްރެފިކް ކޮންޓްރޯލާއި ވެސް އެކުގައި ދިނުމުގެ ފުރުސަތު ފަހިވާގޮތައް ސަރުކާރުގެ ސިޔާސަތު އިއްޔެ ބަދަލު ކުރުމުންނެވެ.\nބޭރުގެ ފަރާތްތަކަށް އެއާޕޯޓްތައް ހިންގުން ހަވާލު ކުރުމުގެ ނުރައްކާތެރިކަން ފާހަގަ ކުރައްވާ ދީދީ ވަނީ ގައުމީ ސަލާމަތާއި ބެހޭ ކައުންސިލް ކޮބައިތޯ ސުވާލު ކުރައްވާފައެވެ. "ކޮބައިތޯ ޤައުމީ ސަލާމަތާބެހޭ ކައުންސިލް؟ މިނިސްޓަރ މާރިޔާ ހޭފުޅުލައްވައިތޯ؟ ނޫނީ މިވަނީ ކީއްތޯ؟ ޤާނޫނު އަސާސީގެ 237 ވަނަ މާއްދާ ވަޅުލީތޯ؟" ދީދީ ވިދާޅުވިއެވެ.\nދީދީ ވިދާޅުވީ، ދިވެހި ސަރުކާރުގެ މި ނިންމުމަކީ ސަރަހައްދުގެ ރައްކާތެރިކަމަށް އޮތް ބޮޑު ނުރައްކަލަކަށް ނުވާނެ އެއްވެސް ގޮތެއް ނޯންނާނެ ކަމަށެވެ.\nދީދީގެ ޓުވިޓާ ގުޅިގެން އެހެން މީހަކު ކުރި ސުވާލެއްގެ ޖަވާބުގައި ވިދާޅުވީ، ރިސޯޓުތައް ލީސްކޮށްގެން ބޭރު މީހުން ހިންގާ ގޮތާއި ރާއްޖޭގައި ބޭރުގެ މީހުންނަށް އެއާޕޯޓުތައް އޮޕަރޭޓް ކުރުމުގެ ފުރުސަތު ދިނުމާ ވަރަށް ތަފާތު ކަމަށެވެ. "ތަންކޮޅެއް ފުންކޮށް ވިސްނާލައްވާ. ނޭޝަނަލް ސެކިއުރިޓީ އިޝޫސް ލުއިކޮށް ނަގަން ހެޔޮ ނުވާނެ،" ދީދީ ވިދާޅުވިއެވެ.\nދީދީ ވިދާޅުވީ، މި މައްސަލައިގައި ހުރި ކަންބޮޑުވުންތަކާ ގުޅޭ ހުރިހާ ވާހަކަތަކެއް ޓުވިޓާގައި ނުދެއްކޭނެ ކަމަށެވެ.\n"މާލޭގައި ހުންނަ މުވާސަލާތު ކުންފުންޏާއި ރާއްޖޭގެ ކޮންމެވެސް ރަށެއް އެއާޕޯޓެއް ހިންގަން އެއާ ޓްރެފިކް ކޮންޓްރޯލާއެކު ބޭރުގެ ކުންފުންޏަކަށް ދިނުމުން ތަފާތުވާތީ ނުރައްކާ ވާ ވާހަކަ މި ދަންނަވަނީ. ކޮންސިއުއެންސެންސް ނުރައްކާ ވެފައި ހިތިވެދާނެ،" ދީދީ އިތުރަށް ވިދާޅުވިއެވެ.\nބޭރުގެ ފަރާތްތަކަށް ރާއްޖޭގެ އެއާޕޯޓްތައް ހިންގުމުގެ ފުރުސަތު ފަހިކޮށްދިނުމަށް ސަރުކާރުގެ ސިޔާސަތައް ގެނައި ބަދަލާއި ގުޅިގެން ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ.\nވައިގެ ޓްރެފިކް ކޮންޓްރޯލް ބަޔަކަށް ދޫކޮށްލަން ހެޔޮ ނުވާނެ: ވައްޑެ\nޖޫން 14, 2021 09:05\nތެދުވާހަކަފުޅެއް.ރައީސް ނަށީދު އާއި ސޭކު ހުސެއިން ރަޝީދު އަކީވެސް ގައުމަށް ހުރި ނުރައްކަލެއް\nޖޫން 14, 2021 10:31\n5 މިލިއަން ޑޮލަރު އިންވެސްޓް ކުރީމަ 50 އަހަރަށް އެއަރޕޯޓް ހިންގަން ބޭރުގެ ކުންފުނިތަކަށް ދެވެޔޭ؟ ޖޯކެއްތަ މީ؟ މިއީވެސް އިންޑިޔާގެ ރޭވުމެއް! މިފަދަ ގައުމުގެ މިނިވަންކަމާއި އިސްތިގުލާލާއި ގުޅުންހުރި ރައްޔިތުންގެ މަސްލަހަތު ހިމެނޭ ކަންކަން ބަޔަކު ހިތުހުރި ގޮތަކަށް ނިމިގެންނުވާނެ. އެތަނެއްގެ ރައްޔިތުންގެ ރުހުމާ ނުލައި ކުރެވިގެން ނުވާނެ. މިމައްސަލަ މަޖިލީހަށާ ކޯޓަށް ހުށަހަޅަންޖެހޭ. ރައީސް އަކަށްވެސް ގައުމަށް ހިތުހުރިގޮތެއް ހެދިގެންނުވާނެ. މިއީ ދިވެހި ކޮންމެ ރައްޔިތަކު މިކަމާ އިހްތިޖާޖުކޮށް ޝުޢޫރު ފާޅުކުރަންޖެހޭ ވަގުތު! ކޮބާތަ މިގައުމުގައި ތިބި ސިޔާސީ މީހުން؟ ކޮބާތަ މިގައުމުގައި ތިބި ބޮޑެތި ވިޔަފާރި ވެރިން؟ ކޮބާތަ އިސް ރަށްވެހިން؟ އަވަހަށް ތެދުވޭ ގައުމަށްޓަކައި ގުރުބާންވާން. އެދުވަސް އަތުވެއްޖެ! ކާބަފައިންގެ ހަނދާންތައް އާކޮށް ގައުމަށްޓަކައި ޖިހާދުވާންޖެހޭ! މިނިވަންކަން ގެއްލެނީ ހަމައެކަނި ކަނޑި ބަޑި ހިފައިގެން ބަޔަކު އެރީމައެއްނޫން! އެންމެން އަނގަމަތީ ޓޭޕް އަޅައިގެން އަދިވެސް ނިދާފަތަ ތިބެނީ!\nޖޫން 14, 2021 09:10\nބަލަ ޑީޑީ މެން މިކަންކުރަން މަގުފަހިކޮއްދީނީ ވަގުތީ އުފަލަކައް އިންޑިޔާ ފައިބުޑަވެއްޓި ބަލަ މިގައުމު ސަލާމަތުގެ އައްސޭރިއައް ގެނައުމަކީ ޑީޑި މެންގެކުރަޖެހޭކަމެކަންދެކެއް މިހާރުއާސަދަންއިންވެސް ޑޮކްޓަރ ދެއްކުމަންދެނީ ފަންސާސްރުފިޔާ\nދެންކޮބައި ބޭރުގެއެހީ ދެބިލިޔަންޑޮލަރު؟؟ އަބުދުﷲސާހިދުގެ ގޮޑިހޯދަންހަރިދުކުރީތަ؟؟\nޖޫން 14, 2021 09:28\nމިވެރިންހުރިހާ ކަމެއްވެސް ކުރަނީ ގައުމަށްއެންމެނުރައް ކާބޮޑުވާގޮތަށް.. ބުނަންމިއުޅޭވާހަ ކައަ ކީ ދިވެހިން މިފަހަރުވެސްމިޖެހެނީ މަގުމައްޗަށްނި ކުމެ މުޒާހަރާ ކުރަންޖެހެނީދޯއޭ ؟\nޖޫން 14, 2021 09:31\nކަލޭމެންނަކީ މިގައުމަށް ހެޔޮއެދޭ ބައެއްނޫން ބޭކާރު ވާހަކަ ދައްކާނެ ކަމެއް ނެތް މިހުރިހާ ކަމެއް ކުރަން މަގުފަހި ކޮއްދިނި ހަމަ ދީދީމެން '\nޖޫން 14, 2021 09:44\nކޮބާތޯ ކޯލިޝަންނުގެ ބައިވެރިން.\nމިޤައުމަށް ބަޔަކު ހަދާނެހާ ގޮތެއް ހަދަންދެން ތިބެނީތޯ . ބޮޑު ތަކުރުފާނުމެންގެ މިނިވަން ޖިހާދުގެ އެއްވެސް އަގެއް ނެތުނީތޯ. ޝެއިޚް އިލްޔާސްމެން މިއަދު ކޮބާތޯ؟ ޕްރޮފެސަރު އުގައިލްމެންނަށް ވާވަރު ވެސް ނުވޭ. 30އަހަރު ވެރިކަން ކުރެއްވި ބޭފުޅުންނަށް އޯކޭތޯ މިހުރިހާކަމެއް. މިޤައުމަށް އެއްވެސް ލޯބިފުޅެއް ނެތީތޯ. މާތްވެގެންވާ އިސްލާމްދީނުގެ ޙައްޤު ގައިވެސް ބަސް ފުޅެއް ވިދާޅުވާނެ ހިތްވަރުފުޅު ނެތުނީތޯ. މިނިވަން މުސްތަޤިއްލު ޤައުމެއްގެ ކަންކަމާއި އަވައްޓެރިން ހިތުހުރި އެއްޗެއް ހަދާއިރުވެސް ހަމަ ޗުއްޕު ތޯ؟\nޖޫން 14, 2021 10:18\nމިކަމުން ޤަވްމަށް ލިބެނީ ހަމައެކަނި އިޤްތިޞާދީ ގެއްލުމެއްނޫން. ޤަވްމުގެ އަމިއްލަވަންތަކަމާއި މިނިިވަންކަމާ ސިޔާދަތަށްވެސް ދެރަގޮތެއްވުން އެކަށީގެންވާ ކަމެއް މީގެ ތެރޭގައި އޮވެދާނެ ކަމަށް ޚިޔާލު ކުރަންޖެހޭ. މިފަދަ ގޮތްތައް ވާނީ އަދަކު މާދަމައަކުނޫން. ކިތަންމެ ފަހަކުން ނަމަވެސް ކަމެއް ދިމާވެދާނެ. ބޭރުމީހުންގެ ކޮންޓްރޯލްގެ ދަށަށް އެއަރޕޯޓްތައް ދޫކުރުމަކީ ބުއްދިވެރިކަމެއް ނޫން.\nޖޫން 14, 2021 10:42\nގައުމުގެ މިނިވަންކަން ގެއްލިގެން ދިޔަކަ ނުދޭނަން. ކޮންމެ ގޮތެއް ހަދާފަވެސް އިންޑިއާގެ ކިބައިން އަދި އެހެން ގައުމެއްގެ ކިބައިންވިޔަސް މިގައުމު މިނިވަންކަން މަތީ ދިވެހިންގެ އަތުގައި ބާއްވާނަން. އެއްވެސް މީހަކު ހީކޮށްގެން ނުވާނެ އަމިއްލަ އެދުންތަކަށް ގައުމު ވިއްކާލެވިދާނޭ.\nޖޫން 14, 2021 11:14\nކޮބައިތޯ ބުރުމާ. ރައްޔިތުންގެ ހައްގޭ ޤައުމޭ ކިޔާ އަގަތަޅާއިރު މުޅިޤައުމުގެ ދުވަސް ދުއްވާލާއިފި. ތި ބައިގަޑެއްނޫންތޯ ތެޅިމަރުވީ އެމް.ޑީ.ޕީ ވެރިކަމަށް ނުގެނެވިގެން. ދެން މިއަދު ކޮންވާހަކައެއްތޯ ތި ދައްކަނީ. މިހާ ހިސާބުންވެސް ތިފަދަ ވިސްނުމެއް އައިކަމަށް ﷲއަށް ޙަމްދުކުރަން. ދެންވެސް ބަލަން ނުތިބެ މިހާހިސާބުންވެސް އެއްގަލަކަށްއަރައި އެމް.ޑީ.ޕީ އަތްދަށުން ޤައުމު ސަލާމަތް ކުރެވޭތޯ ބަލަމާހިގާށެވެ. އެހެންނޫނީ މުޅިޤައުމު ބޭރުބައެއްގެ އަތްދަށަށް ހިގައިދާނެއެވެ. އަދި ވަގުތު އެބައޮތެވެ. ވަގުތު ގެއްލުމުގެ ކުރިން މަސައްކަތް ފެށުމަށް ދިވެހި ހުރިހާ ރައްޔަތުުންނަށް އަޅުގަނޑު ގޮވާލަން.\nޖޫން 14, 2021 11:36\nޖޫން 14, 2021 11:51\nކަލޯ ޕާޓީން ބޭރު ކޮއްލަފާނެ\nޖޫން 14, 2021 12:01\nކަލޯ އަންނި ވެރިކ ކަމުގައި އިންޑިޔާއަށް ވީ ގެއްލުމުގެ ބަދަލު އެދެނީ. 2023 ގައި ވެރިކ ކަަން ނުލިބުނިއްޔާ ބުނާނެ. ޙިންދޫމީހަ ކު ސުވާލެއްކ ކޮށްފިއްޔާ އގެއްލުމުގެ ބަދަލު އަހަރެމެންގެ ވެރިކ ކަމުގައި މިހާރު ދީފީމޭ. ޢެސޮރު ނަގޫފިތިގެން އެއުޅެނީ. ކަލޯމެން ނާ ކަލޯ.މެން ގެ. އާއިލާތައް މިގައުމުގައި. ބިކކ ކަ ވާނީ. ކެރަފާ އާއ ސޯލިހު މައިބަދާ ދުޅަވެ ފިލާނެ\nޖޫން 14, 2021 13:16\nޙަމައެކަނި މައްސަލަ އަކައްވާނީ ދިވެހިންގެ ވަކިބަޔަކައް އެލާރިަނޑު ކާނުލެވުން. ޢެކަމުން ދިވެހި ރައްޔިރުންނައް ވާނެ އެއްވެސް ގެއްލުމެއް ނެތް.\nއަޑުގަދަ މީހާ ރުއްގިނަވާ ސިޔާސަތު މިގައުމުގަ ހިނގަނީ. ށިޔާސީ މީހުން މިލިތަނަރުންނައް ރައްޔިރުން ފަގީރު ހާލަތައް. މިހުރިހާ ކަމަކައް ރިއާޔަތް ކުރާއިރު ބޭރު ބަޔަކު ރާއްޖެ ހިނގުމަކީ މައްސަލައެއް ނޫންކަމައް ރައްޔިރުން ދެކޭ....\nޖޫން 14, 2021 23:37\nކޮންމެހެން ދެން ފާޑުކިޔާނެ ކަމެއްނެތް މިއީކަލޯމެން ގެނައިސަރުކާރު ތިޔައެންމެނަށް އެނގޭ މިސަރުކާރުގަ މިތި ބަމީހުން ވެރިކަމުގެ ބާރު ލި ބޭއިރަށް އަ ބަދުވެސް ބަލަނީ ގަވްމު ވިއްކާލެވޭތޯ ރައިވެރިންގެ ދަރިންނަށްވެސް ތިނެތިންއެކަތި އޮވެޔޯ ބުނާއުސޫލުން މިފަހަރު އެވެރިން ކާމިޔާ ބު ކޮށްފި އިންޑިއާ މިކަމަށް ބަލަ ބަލާ އޮންނަނީ 3ނޮވެމް ބަރ1988 އިންފެށިގެން ހެހެހެ!؟!؟!؟


SunOnline: G7 gaumuthakun Covax scheme ah7billion dollaru hadhiyaa kurany\nޖީ7 ގައުމުތަކުން ކޮވެކްސް ސްކީމަށް ހަތް ބިލިއަން ޑޮލަރު ހަދިޔާ ކުރަނީ\nރުގިއްޔާ މުހައްމަދު މޫސާ 20 Feb 2021, 12:07\nދުނިޔޭގެ ސިނާއީ ގޮތުން އެންމެ ކުރިއަރާފައިވާ ގައުމުތައް ހިމެނޭ ޖީ7 އިން ވަނީ ކޮވެކްސްއަށް ފައިސާ ހަދިޔާ ކުރާ މިންވަރު އިތުރު ކުރާނެ ކަމަށް ބުނެފަ -- ފޮޓޯ: ބީބީސީ\nލަންޑަން (ފެބްރުއަރީ 20): ދުނިޔޭގެ ސިނާއީ ގޮތުން އެންމެ ކުރިއަރާފައިވާ ގައުމުތައް ހިމެނޭ ޖީ7 ޖަމިއްޔާއިން ކޮވެކްސް ސްކީމަށް ހަދިޔާ ކުރާ ފައިސާގެ އަދަދު 7.5 ބިލިއަން ޑޮލަރަށް އިތުރުކޮށްފި އެވެ.\nޖީ7 ގައުމުތަކުން އިއްޔެ އޮންލައިންކޮށް ބޭއްވި ބައްދަލުވުމަށް ފަހު ނެރުނު ބަޔާނެއްގައި ވަނީ "ކޮވިޑް-19އާ ދެކޮޅަށް ކުރާ މަސައްކަތަށް އެގައުމުތަކުން އެއްބާރުލުންދޭ މިންވަރު އިތުރު ކުރާނެ" ކަމަށް ބުނެފަ އެވެ. އަދި މި ފަހަރު ޖީ7ގެ ޗެޔާއަކަށް ހުންނެވި އިނގިރޭސިވިލާތުގެ ބޮޑުވަޒީރު ބޮރިސް ޖޯންސަން ވަނީ ދުނިޔޭގެ އެންމެންނަށްވެސް ވެކްސިން ދިނުމުގެ މުހިއްމުކަން ފާހަގަ ކުރައްވާފަ އެވެ.\n"މިއީ މުޅި ދުނިޔެއަށް ފެތުރިފައިވާ ބަލިމަޑުކަމެއްކަމުން ދުނިޔޭގެ އެންމެންނަށްވެސް ވެކްސިން ޖަހަން އެބަ ޖެހޭ، އެއްވެސް ގައުމެއް އެހެން ގައުމަކަށް ވުރެ މާ ކުރީގައި އުޅުމުގެ ބޭނުމެއް ނެތް، އެންމެންވެސް ކުރިއަށް ދާންވީ އެއްކޮށް،" ޖޯންސަން ވިދާޅުވި އެވެ.\nޖީ7ގެ ބައްދަލުވުމުގައި އެމެރިކާގެ ރައީސް ޖޯ ބައިޑެން ވަނީ އެގައުމުން ކޮވެކްސް ސްކީމަށް ހަތަރު ބިލިއަން ޑޮލަރު ހަދިޔާ ކުރާނެ ކަމަށް ވިދާޅުވެފަ އެވެ. އަދި ޖަރުމަނުން 1.2 ބިލިއަން ޑޮލަރު ދޭނެ ކަމަށް ބުނި އިރު ޔޫރަޕިއަން ޔޫނިއަން އިން ވަނީ މީގެ ކުރިން އެ އިއްތިހާދުން ހަދިޔާ ކުރަން ނިންމި 600 މިލިއަން ޑޮލަރު، އޭގެ ދެ ގުނައަށް އިތުރު ކުރާނެ ކަމަށް ބުނެފަ އެވެ.\nޖީ7އިން އެ އިއުލާން ކުރީ، މުއްސަނދި ގައުމުތަކުން ކޮވިޑް-19 ވެކްސިން ބައްކުރާތީ ފާޑު ކިޔުންތައް އަމާޒުވި ފަހުންނެވެ. އެގޮތުން ފަގީރު ކަމާ ދެކޮޅަށް މަސައްކަތް ކުރާ ޖަމިއްޔާއެއް ކަމަށްވާ ވަން ކެމްޕެއިން އިން ބުނި ގޮތުގައި މުއްސަނދި ގައުމުތަކުން ވަނީ އެގައުމުތަކަށް ބޭނުންވާ ވަރަށް ވުރެ އިތުރަށް ކޮވިޑް ވެކްސިންގެ އެއް ބިލިއަން ޑޯޒް މިހާރު ގަނެފަ އެވެ. އޭގެ ސަބަބުން މިއަހަރު ތެރޭ ފަގީރު ގައުމުތަކަށް ވެކްސިން ނުލިބުން އެކަށީގެންވެ އެވެ.\nމީގެ އިތުރުން އދ.ގެ ސެކްރެޓަރީ ޖެނެރަލް އެންޓޯނިއޯ ގުޓަރޭސް ވިދާޅުވި ގޮތުގައި ދުނިޔޭގައި މިހާތަނަށް ޖަހާފައިވާ ކޮވިޑް ވެކްސިންގެ 75 ޕަސެންޓު ޑޯޒްތައް ޖަހާފައި ވަނީ މުއްސަނދި 10 ގައުމެއްގަ އެވެ. އަދި 130 ގައުމަކަށް ވެކްސިންގެ އެންމެ ޑޯޒްއެއްވެސް އަދި ލިބިފައި ނުވެ އެވެ.\nޑަބްލިޔުއެޗްއޯ އާއި ވެކްސިން އެލަޔަންސްތައް ކަމަށްވާ ގަވީ އާއި ސެޕީއިން އުފައްދާފައިވާ ކޮވެކްސް ފެސިލިޓީއަކީ ދުނިޔޭގެ ގައުމުތަކަށް ހަމަހަމަކަމާ އެކު ވެކްސިން ފޯރުކޮށްދިނުމަށް އުފައްދާފައިވާ ސްކީމެކެވެ. އަދި އެ ސްކީމުގެ މަގުސަދަކީ އެ ހަރަކާތުގައި ބައިވެރިވާ ކޮންމެ ގައުމެއްގެ އާބާދީގެ 20 ޕަސެންޓަށް ވެކްސިން ދެވޭ ވަރަށް، މި އަހަރު ވެކްސިންގެ ދެ ބިލިއަން ޑޯޒް ފޯރުކޮށްދިނުމެވެ. އޭގެ ތެރެއިން އެއް ބިލިއަން ޑޯޒް ދާނީ ދުނިޔޭގެ އެންމެ ފަގީރު 92 ގައުމަށެވެ.


އަދީބުގެ ސޯޝަލް މީޑިއާ އެކައުންޓްތައް ފުލުހުން ބޭނުންކުރޭ: ވަކީލުން – Ahmed Adeeb\nއަދީބުގެ ސޯޝަލް މީޑިއާ އެކައުންޓްތައް ފުލުހުން ބޭނުންކުރޭ: ވަކީލުން\nހައްޔަރުކޮށްފައިވާ ކުރީގެ ނައިބު ރައީސް އަހުމަދު އަދީބުގެ މޮބައިލް ފޯނު ބޭނުންކޮށްގެން އޭނާގެ ސޯޝަލް މީޑިއާ އެކައުންޓްތައް ފުލުހުން ބޭނުންކުރަމުންދާ ކަމަށް އަދީބުގެ ވަކީލުން ތުހުމަތުކޮށްފި އެވެ.\nރައީސް އަބްދުﷲ ޔާމީން އަވަހާރަކޮށްލަން އުޅުނުކަމުގެ ތުހުމަތުގައި މިދިޔަ އޮކްޓޫބަރު މަހު ފަހުކޮޅު އަދީބު ހައްޔަރުކުރި ފަހުން މިއަދާ ހަމަ އަށް ވެސް އޭނާ ހުރީ ބަންދުގަ އެވެ.\nއަދީބުގެ ވަކީލުންގެ ޓީމުން އިއްޔެ ނެރެފައިވާ ބަޔާނެއްގައިވަނީ ހައްޔަރުކުރި ދުވަހުން ފެށިގެން މިހާތަނަށް ވެސް އޭނާގެ ފޯނު އޮތީ ފުލުހުންގެ ބެލުމުގެ ދަށުގައި ކަމަށާއި އެ ފޯނު އޭނާގެ އާއިލާއާ ވެސް ހަވާލުކޮށްފައިނުވާ ކަމަށެވެ. އަދި އެ ފޯނު ފުލުހުން އަތުލި އިރު ސޯޝަލް މީޑިއާ އެކައުންޓްތައް ހުންނާނީ ލޮގިންވެފައިވާ ކަމަށް އެ ބަޔާނުގައިވެ އެވެ.\nއަދީބުގެ ޓެލެގްރާމް އެކައުންޓުން އޮންލައިން ވެފައިވާ ކަމަށް ބައެއް ފަރާތްތަކަށް ފާހަގަވެފައިވާ ކަމަށާއި އެއީ އަދީބަށް އެނގިގެން ކޮށްފައިވާ ކަމެއް ނޫން ކަމަށާއި އެފަދަ ހުއްދައެއް އެއްވެސް ފަރާތަކަށް އަދީބު ދީފައިނުވާ ކަމަށް އެ ބަޔާނުގައިވެ އެވެ. އަދި އަދީބުގެ ފޯނު ބޭނުންކޮށްގެން އޭނާގެ ސޯޝަލް މީޑިއާ އެކައުންޓްތައް ހިންގުމަކީ ފުލުހުން ކޮށްގެން ވާނެ ކަމެއް ނޫން ކަމަށާއި އެކަން އެގޮތަށް ނުކުރަން އެ ބަޔާނުގައި އެދިފައިވެ އެވެ.\nކޮރަޕްޝަންގެ އެކި މައްސަލަތަކުގައި އަދީބުގެ މައްޗަށް ދަނީ ފުލުފުލުގައި ދައުވާ ކުރަމުންނެވެ. މިހާތަނަށް ވެސް ދެ މައްސަލައެއް ކޯޓަށް ހުށަހަޅާފައިރު އިތުރު 40 އަށް ވުރެ ގިނަ މައްސަލަ އޮތީ ޕްރޮސެކިއުޓާ ޖެނެރަލްގެ އޮފީހަށް ފޮނުވައިފަ އެވެ. މީގެ އިތުރުން ފިސްތޯލައެއް ގެންގުޅުނުކަމުގެ ދައުވާ ވެސް އަދީބަށް ވަނީ އުފުލައިފަ އެވެ.\nއަސްލު އާޓިކަލް – ހަވީރު: http://www.haveeru.com.mv/dhivehi/news/184831?o=hm_m


ކޮވިޑްގެ ފަހުގެ ތަފާސް ހިސާބުތައް ގެނެސްދޭ ގައުމީ އިދާރާއަކުން ނެރެފައިވާ ތަފާސް ހިސާބުތަކައް ބަލާއިރު، ފާއިތުވި 24 ގަޑިއިރު އެގައުމުން 1،123 މީހަކު މި ބަލީގައި މަރުވެފައިވާއިރު، މިހާރު އިތުރު 36،582 މީހަކު މިވަނީ މި ބައްޔަށް ފައްސިވެފައެވެ. އެގައުމުން އިތުރު 1،123 މީހަކު މިބަލީގައި މަރުވުމާއި އެކީ ޖުމްލަ މަރުވި މީހުންގެ އަދަދު ވަނީ 233,898 އަށް އަރަފައެވެ.\nމިއީ މިހާތަނަށް މި ބަލި އެގައުމުގައި ފެތުރެން ފެށި ފަހުން އެންމެ ގިނަ މީހުން އެއްދުވަސް ތެރޭ މި ބަލީގައި މަރުވި ފަހަރެވެ. ދެވަނަ އަށް އެންމެ ގިނަ މީހުން އެގައުމުން އިއްޔެއެވެ. އެގޮތުން އިއްޔެ އެގައުމުން 1,106 މީހަކު ވަނީ ބަލީގައި މަރުވެފައެވެ.\nމިބައްޔަށް އިތުރު 36،582 މީހަކު ފައްސިވެފައިވާއިރު، މިހާރު ޖުމްލަ އެގައުމުން މި ބައްޔަށް ފައްސިވި މީހުންގެ އަދަދު ވަނީ 8,352,601 އަށް އަރާފައެވެ.\nރަޝިއާއިން މިހާތަނަށް މި ބަލި ޖެހުނު މީހުންގެ ތެރެއިން 7,242,735މީހަކު ރަނގަޅުވެފައިވާއިރު، މިވަގުތު ބައްޔަށް ފައްސިވެފައިތިބީ 875,968 މީހެކެވެ. އޭގެ ތެރެއިން 2،300 މީހުންނަށް ފަރުވާ ދެމުން އަންނަނީ ހޮސްޕިޓަލުގައި އެނދުމަތިކޮށްގެންނެވެ.


Covid-19: Dhathuru Kurun Nurakkaa Gaumuthakuge List Ah India - Vaguthu\nކޮވިޑް-19ގެ އާ ވޭދަނަތައް ފެނި ނުރައްކާބޮޑުވެފައިވާ އިންޑިއާއަކީ ދަތުރު ކުރުން ނުރައްކާތެރި ގައުމެއްގެ ގޮތުގައި ކަނޑައަޅައިފިއެވެ.\nއެގައުމަކީ ދަތުރު ކުރުން ނުރައްކާ ގައުމެއްގެ ގޮތުގައި ނިންމާފައިވާއިރު، އިނގިރޭސިލާތުން ވެސް ވަނީ އެގައުމުގެ ރައްޔިތުން ފިޔަވައި އެހެން ބަޔަކު އެގައުމަށް އެތެރެ ނުވެވޭނެ ކަމަށް ނިންމާފައެވެ.\nއިނގިރޭސިވިލާތުގެ ހެލްތް ސެކްރެޓަރީ މެޓް ހެންކޮކް ވިދާޅޫވީ އެގޮތަށް ނިންމާފައިވަނީ އިންޑިއާއިން ކޮވިޑް-19 ގެ އާ ވައްތަރެއް ފެނިފައިވާތީ ކަމަށެވެ. އެގޮތުން އިންޑިއާއިން ފެނުން ކޮވިޑްގެ ވައްތަރަށް 103 މީހަކު އެގައުމުން ފައްސިވެފައިވާ ކަމަށް އޭނާ ވިދާޅުވިއެވެ.\nއޭނާ ވިދާޅުވީ، އިންޑިއާއިން އެގައުމަށް ދަތުރު ކުރާ ފަރާތްތަކުން 10 ދުވަހުގެ ކަރަންޓީނުގެ މުއްދަތެއް ފުރިހަމަ ކުރަން ޖެހޭނެ ކަމަށެވެ.\nއިންޑިއާއަކީ ދަތުރުކުރުން ރައްކާތެރި ނޫން ގައުމެއްގެ ގޮތަށް ކަނޑައެޅުމުން އިނގިރޭސި ބޮޑުވަޒީރު ބޮރިސް ޖޯންސަން މިމަހުގެ 26 ވަނަ ދުވަހު އެގައުމަށް ކުރުމަށް ހަމަ ޖެހިފައިވާ ދަތުރު ވެސް ވަނީ ކެންސަލް ކޮށްފައެވެ.\nކޮވިޑް-19 އަށް އިންޑިއާ އިން ފައްސިވާ މީހުންގެ އަދަދު އަންނަނީ ކޮންމެ ދުވަހަކު ވެސް ވަރަށް ބޮޑަށް އިތުރުވަމުންނެވެ. އިއްޔެ ވެސް ތިންލައްކަ އާއި ގާތް ކުރާ އަދަދެއްގެ މީހުން އެގައުމުން ވަނީ ކޮވިޑަށް ފައްސިވެފައެވެ.\nއިންޑިއާގައި ކޮވިޑަށް ފައްސިވާ މީހުންގެ އަދަދު އިތުރުވާން ފެށުމުން އެގައުމުގެ ބައެއް ސަރަހައްދުތައް މިހާރު ގެންދަނީ ފުރަބަންދު ވެސް ކުރަމުންނެވެ.


ފޮހެވޭނޭ ބާއޭ… 13 – Esfiya\nރޭގަނޑުގެ ވަގުތެވެ. މާހުތާބް ހުރީ އޭނަ ގާތު ލިމްޝާ ދެއްކި ވާހަކަތައް ބަލްޤީޝްއަށް ހާމަކުރާނެ ވަގުތެއް ނުވެގެންނެވެ. އޭނަ ބޭނުންވި ފަދަ ފުރުސަތެއް ލިބުނީ ރޭގަނޑުގެ ކެއުން ނިންމާލުމަށްފަހު ޢާއިލާގެ މެންބަރުންތައް ކާމޭޒު ދޫކޮށްދާން ފެއްޓުމުންނެވެ. ބަލްޤީޝް އޭރު އިނީ ވިސްނުމަކަށް ގެއްލިފައެވެ.\n”މޭމް…” މާހުތާބް އަދަބުވެރިކަމާއެކު ބަލްޤީޝްއަށް ގޮވާލިއެވެ. ބަލްޤީޝް ފަރުވާކުޑަ ރާގަކަށް ހޫމްމްމް ލައްވާލިއެވެ.\n”މިއަދު ލިމްޝާ ގާތު ޔަޝްމް އެހިކަމަށް ވަނީ އެއަންހެނާއާ ބެހޭ ގޮތުން…” މާހުތާބްގެ ޖުމްލަ ފުރިހަމަ ނުވަނީސް ބަލްޤީޝް ބަލާލި ގޮތުން މާހުތާބްގެ މޭގަނޑަށް ލޮޅުމެއް އަރައިފިއެވެ. އޭނަ އެހެން މީހުން ކުރިމަތީގައި ހަރުކަށިކަން ދައްކަމުން ހިނގިޔަސް ބަލްޤީޝްއާ ކުރިމަތި ލާން ޖެހުމުން އޭނައެކޭ ބިރުން ގޮސް ރޫރޫއަޅައަޅައި ހުންނަ ކުޑަކުއްޖެކޭ އެއްފަދައެވެ.\n”ކީކޭ؟” ބަލްޤީޝްއަށް ގޮނޑިން ތެދުވެވުނެވެ. ޔަޝްމް އެސުވާލު ލިމްޝާއާ ކުރިމަތި ކުރަން ޖެހުނީ ކީއްވެގެން ހެއްޔެވެ؟ މިހާ އަވަހަށް ޔަޝްމްއަށް ޝައްކުވީ ހެއްޔެވެ؟ އެގޮތަށް ހީވުމުގެ ފަހަތުގައި ސަބަބެއް އޮއްނާނެއެވެ.\n”ދީމް!” ބަލްޤީޝްއަށް ހިތާހިތުން ބުނެވުނެވެ. އެއާއެކު ދީމް ދެކެ އޭނައައީ އަމަށަކު ރުޅިއެއް ނޫނެވެ. ދީމް އެއުޅެނީ އިޒްކާންއަށް އުފަލެއް ލިބިދާނެތީ ބިރުންނެވެ. ޔަޝްމްގެ ބޮލަށް އެރިގަންނަން އުޅުނީ ކަން ނޭގެއެވެ. އެފުލަފާ އިފުރީތު ގަނޑު ގެއިން ބޭރުކޮށްލެވުނުކަން އެއީ ނަސީބެކެވެ.\n”ލިމްޝާ މިއަދު އެވާހަކަ ބުނީ…” މާހުތާބް އިތުރުކޮށްލިއެވެ.\n”ލިމްޝާއަށް ގޮވާ…” ބަލްޤީޝް އަމުރުކޮށްލިއެވެ. އޭނަ ހުރީ ރުޅިއާއެއް ވަރަށް ހާސްވެފައެވެ. ޔަޝްމްއަށް އެކަން ކޮންމެ ގޮތެއް ހަދާފައިވެސް ސިއްރުކުރަން ޖެހޭނެއެވެ. އެކަމަށް ޓަކާ ކޮންމެފަދަ ކަމެއް ކުރަން ޖެހުނަސް ހެވެވެ. ޔަޝްމްއާއި އިޒްކާންގެ ގުޅުމަށް ހީނަރުކަމެއް ގެނެސްދީފާނެ ހުރިހާ ދޮރެއް އޭނަ ބަންދުކޮށްލާނެއެވެ.\nމާހުތާބް އަވަސްވެގަތީ ބަލްޤީޝް ބުނި ކަންތައް ފުރިހަމަކޮށް ދިނުމަށެވެ. ބާރު ފިޔަވަޅުތަކެއްގައި އޭނަ ނޯކަރުންގެ ބަޔާ ދިމާއަށް ހިނގައިގަތެވެ.\nވަރުބަލިވެފައިވާ ހަށިގަނޑަށް އަރާމު ހޯދަދޭން އެނދުގައި އޮށޯތް ލިމްޝާ ސިއްސައިގެން ދިޔައީ މާހުތާބް އެކޮޓަރިއަށް ވަނުމުންނެވެ. ޚައިރާން ވެސް ވިއެވެ. މިއިން ޒަމާނެއްގައި ވެސް މާހުތާބް އެކޮޓަރިއަށް ވަދެފަކާ ނެތެވެ. ލިމްޝާއާއެކު އެކޮޓަރި ހިއްސާ ކުރާ އިތުރު ތިން ކުދިންވެސް ލޯބޮޑުކޮށްލައިގެން މަހުތާބްއަށް ބަލަން ތިއްބެވެ. ބިރުގެންފައެވެ.\n”ލިމްޝާ…” އަތުގެ އިޝާރާތުން ލިމްޝާ ގާތު އައުމަށް ބުނެލަމުން މާހުތާބް އެކޮޓަރިން ނިކުތެވެ. ލިމްޝާ ބިރުން ހަލާކުވެފައި ހުރެ ކޮޓަރިން ނިކުންނަން ހިނގައިގަތެވެ. އޭރު ލިމްޝާއަށް ކުރެވު ކުށަކީ ކޮބައިތޯ ބަލަން ދެން ތިބި ކުދިން ތިބީ ކެތްތެރިކަން ކުޑަވެފައެވެ.\n”އާދޭ…” ލިމްޝާއަށް ނިކުމެވޭއިރަށް މާހުތާބް އިއްވާލިއެވެ. ސުވާލު އުފެދިފައި ހުރެ ލިމްޝާ ކުރިއަށް ހިނގައިގަތެވެ. އޭރު އޭނަ ހުރީ އިންތިހާއަށް ބިރުގެންފައެވެ. ސުވާލުކޮށްލަން ބޭނުންވި ކަމުގައި ވިޔަސް އެހިތްވަރެއް ނުލިބުނެވެ. އޭނަގެ ހިތް ބުނަމުން ދިޔައީ މިއީ މިގޭގައި އުޅެލެވޭނެ ފަހު ދުވަސް ކަމަށެވެ. ޔަޝްމް އޭނައާ ސުވާލު ކުރީއްސުރެ އޭނަ ހުންނަނީ ބިރުވެރިކަމެއްގެ ތެރޭގައެވެ. ހިތްއަވަސްވެ އަތްފައި ވެސް ތުރުތުރު އަޅައެވެ. ދެލޯ ވަނީ ފެންކަޅި ވެފައެވެ.\nމާހުތާބްގެ ފަހަތުން ގޮސް ލިމްޝާ ކާކޮޓަރިއަށް ވަނެވެ. އޭރު އެމީހުންގެ އިންތިޒާރުގައި ބަލްޤީޝް ހުއްޓެވެ. ބަލްޤީޝް ފެނި ލިމްޝާގެ މެޔަށް ފިނިފެންއެއްޗެއް އޮއްސާލެވުނުހެން ހީވިއެވެ. އިސްޖަހާލި ގޮތަށް އޭނަ ހުރީ މާބްލްއަށް ނަޒަރު ހުއްޓާލައިގެންނެވެ. އޭނަ މިގެއިން ނިކުމެގެންދާ ދުވަސް މިއޮތީ އައިސް ކުރިމަތި ވެފައެވެ. އޭނަ މި ވަޒީފާއިން ވަކިކޮށްފިނަމަ ބަލިއެނދުގައި އޮތް މަންމައަށް އެހީތެރިވެދޭނީ ކާކު ހެއްޔެވެ؟ ދެމައިން ބިކަހާލުގައި ޖެހިދާނެއެވެ. ލިމްޝާގެ ލޮލުން ކަރުނަ ހިލުނެވެ.\nބަލްޤީޝް އެންގީ ލައިބްރަރީއަށް އައުމަށެވެ. ބަލްޤީޝްގެ ފަހަތުން ލިމްޝާއާއި މާހުތާބް ހިނގައިގަނެންފިއެވެ. އޭރު ލިމްޝާ ލޮލުން ފައިބަންފެށި ކަރުނަތައް އަތުގެ ނުފުށުން ފޮހެލިއެވެ. މިމަންޒަރު ފެނި މާހުތާބްގެ ގާތަށް އައީ ނުލަފާ ހިންޏެވެ. އޭނަ ހަވާލުކުރި މަސައްކަތަށް މިއަދު ލިމްޝާ އަހައްމިއްޔަތުކަން ދިންނަމަ އޭނަ ލިމްޝާއަށް އިތުރު ފުރުސަތެއް ދިނީހެވެ. ނަމަވެސް ލިމްޝާ ގޮތް ދައްކާލީއެވެ. މިއީ އެކަމުގެ ސަޒާ އެވެ. އޭނަގެ ކަމަކަށް ފުރަގަސް ދީފި މީހަކަށް ހިތުން ނުފިލާވަރުގެ އަދަބެއް އޭނަ ދޭނެއެވެ.\n”މާހުތާބް މިތާ މަޑުކުރޭ….” ބަލްޤީޝް ބުންޏެވެ. މާހުތާބް ބޯޖަހާލިއެވެ. ބަލްޤީޝް އެފަދައިން ކަންތައް ކުރަން ބުނި ސަބަބު އޭނައަށް އެނގުނު ކަހަލައެވެ. ބަލްޤީޝް ހާދަ ވިސްނުން ތޫނެވެ. ޔަޝްމް އެމީހުންނަށް ފާރަލައިގެން ވާހަކަ އަޑު އަހަފާނެތީ އޭނަ ގާތު އެބުނީ ފާރައަށް ހުންނާށެވެ.\nމާހުތާބް ދޮރާ ކައިރިއަށް ޖެހިލަމުން ލިމްޝާމެން ދައްކާ ވާހަކައަށް ސަމާލުކަން ދިނެވެ. ލިމްޝާ ގިސްލި އަޑު އިވުނެވެ. ބަލްޤީޝްގެ ރުންކުރު އަޑު ވެސް އިވުނެވެ.\nފެށުނީއްސުރެ ހުރިހާ ކަމަކަށް ސަމާލުކަން ދީގެން ޔަޝްމް ހުރީ ބޮޑުކޮޓަރީގައި ހުރި ތަނބެއްގެ ނިވަލުގައެވެ. އޭނައަށް އިތުރު ރައްކާތެރިކަމެއް ދިނީ އެތާނގައި ހުރި ބޮޑު ރަބަރު މޭޕްލް ގަހެވެ. މާހުތާބް އާ ހެދި އެކޮޓަރި ތެރޭގައި ހިނގާ ކަންތައް އޭނައަށް އެނގޭ ގޮތެއް ނުވިއެވެ. އެހެނަސް ހިތުގައި އިންދާލެވުނު ޝައްކުގެ އޮށަށް މޫއެރި ނިރު ފަޅައި ހެދެން ފަށައިފިއެވެ. އެގަހަށް ލިބިގެން ދިޔަ ފެންކަމުގައި ވެގެން ދިޔައީ އޭނައަށް ފެނުނު މަންޒަރެވެ. އޭނަ އޮޅުވާލުމެއްގެ ތެރޭގައި ބަހައްޓަން އެންމެން މަސައްކަތް އެކުރަނީ ކީއްވެގެން ހެއްޔެވެ؟ އިޒްކާންގެ މާޒީގައި އެހާ ބޮޑު ކަންތައްގަނޑެއް ހިނގާފައި ވަނީ ހެއްޔެވެ؟ އިޒްކާން އަކީ ރަގަޅު މީހެއް ހެއްޔެވެ؟\nލިމްޝާ ރޮމުންރޮމުން ލައިބްރަރީން ނިކުމެގެން ދުއްވައިގަތީ މައިދޮރާއި ދިމާއަށެވެ. ޔަޝްމްއަށް ހުރެވުނީއެވެ. ގުޑިލާން ވެސް ނޭގިފައެވެ. އޭނަ ލިމްޝާގެ ފަހަތުން ދާން އުޅުނު ކަމުގައި ވިޔަސް އެފުރުސަތު ނުލިބުނީ މާހުތާބްއާ ހެދިއެވެ. މާހުތާބް ހެވި ދިއްލިފައި ހުރެ ޕޯރޓިކޯއަށް ނިކުތެވެ. އަދި މަޑުކުރުމެއްނެތި ނޯކަރުނެގެ ބަޔަށް ދާން ހިނގައިގެންފިއެވެ.\nޔަޝްމް ހުރީ ބަލްޤީޝް އާ މެދު ހިތްހަމަނުޖެހިފައެވެ. ލިމްޝާ ރޮމުން ދާނީ ބޮޑު ކަމެއް ވީމައެވެ. ވަޒީފާއިން ވަކިކުރީ ބާވައެވެ.\nޔަޝްމް ބޭރަށް ދާން ހިނގައިގަތްތަނާ އިޒްކާންގެ ގައިގައި އަޅައިގެންފައި ވެއްޓެން ދިޔައެވެ. އިޒްކާންއަށް ޔަޝްމްގެ އުނގަނޑުގައި ދެއަތުން ހިފަހައްޓާލެވުނެވެ. އެއާއެކު ޔަޝްމްގެ ހަށިގަނޑުގައި ކަރަންޓް ރާޅުބާނީތަކެއް ދަތުރުކޮށްލިއެވެ. ދެލޯމަރާތަގުޅިކޮށްލައިގެން އޮތުމުން އެއީ އިޒްކާންކަމެއް އޭނައަކަށް ނޭގުނެވެ. ލަސްލަހުން އެސްފިޔަތައް ދުރުކޮށްލުމާއެކު އިޒްކާންގެ ސޫރަ ފެނި އޭނައަށް ވީ ގޮތެއް ނޭގުނެވެ. އެއަތުގެ ތެރޭން ނިކުންނަން އުޅެގަތުމުން ފައި އަނެއްކާ ވެސް އަރިއަޅާލިއެވެ. މިފަހަރު ޔަޝްމްއަށް ހިފައިގަނެވުނީ އިޒްކާންގެ ގަމީހުގައެވެ. ހިފައިގަނެވުނުލެއް ބާރުކަމުން ގަމީހުގެ ބައެއް ގޮށްތައް ވެސް މިނިވަންކަމާއެކު އެކިދިމަދިމާއަށް ބުރުއްސައިގެންފިއެވެ. ހާމަވެގެން ދިޔަ އިޒްކާންގެ ހަށިގަނޑުގެ ބޮޑުބައެއް ފެނި ޔަޝްމް ނުބަލަން ހުރިކަމުގައި ވިޔަސް ބެލުނެވެ. އިޒްކާންއަކީ ރީތި ފިރިހެނެއްކަމަށް އޭނަ ޤަބޫލުކުރެއެވެ. ނަމަވެސް މިފިރެހަނާއާއި އެއްވެސް ސިފައެއްގައި ގުޅުމެއް ބާއްވާކަށް އޭނަގެ ހިތެއް ނޭދޭނެއެވެ. މިއީ ބޮޑު އަރަތެކެވެ. ރުޅިގަދަ މީހެކެވެ. އޭނަ އިޒްކާން ދެކެ އިންތިހާއަށް ފޫހި ވެއެވެ.\nބަލްޤީޝްއަށް ފެނުނު މަންޒަރުން ތުންފަތުގައި ހިނިތުންވުމެއް ކުޅެލަމުން ދިޔަ އެވެ. އޭނައަށް އެމަންޒަރު ނެގުނީ މުޅިން ގޯސްކޮށެވެ. ޔަޝްމްއާއި އިޒްކާންގެ ގާތްކަން ފެނި އޭނަގެ ކަންބޮޑުވުން ފިލައިގެން ދިޔަ ކަހަލައެވެ. އޭނަ ނިކަން އަވަހަށް އެތަނުން ދިޔައެވެ. އިޒްކާންއާއި ޔަޝްމްއަށް އޭނަގެ ސަބަބުން އުނދަގުލެއް ކުރިމަތި ވެދާނެތީ އެވެ.\n”އައެމް ސޮރީ، ސޯ ސޮރީ…” ޔަޝްމް ބުންޏެވެ. އިޒްކާން އޭނައަށް ބަލަން ހުރި ގޮތުން ބިރު ވެސް ގަތެވެ. އޭނަ އަވަސް އަވަހަށް ދާން އުޅުނެވެ. ތެޅިތެޅި އޮތް ހިތާއެކު އޭނަ ގޮސް ވަނީ ބޮޑުކޮޓަރިއަށެވެ. އިޒްކާން ކޮޓަރިއަށް ދިޔަތަން ފެނުނެވެ. ގަމީސް ބަދަލުކޮށްލައިގެން އޭގެ އިރުކޮޅެއްފަހުން ނިކުމެގެން ދިޔައީއެވެ.\n”އިޒްކާން އާ ދުރުން އުޅެން މަސައްކަތްކުރިޔަސް ކޮންމެ ވެސް އެއްގޮތަކުން ކައިރިވެވޭ، އަޅެ ދެން ވަރަށް ފޫހިވޭ…” ޔަޝްމް ތުން ދަމާލިއެވެ. ޓީވީގެ ރިމޯޓް ހޯދާލަމުން އޭނަ ޓީވީ އޮން ކޮށްލިއެވެ. އެއާއެކު ފެނިގެން ދިޔަ ޚަބަރަކުން މުޅި މީހާގެ ކަރަކާތްތަކަށް ހުއްޓުމެއް އައެވެ. ދިވެހި ޗެނެލަކުން ކުއްލި ޚަބަރުގެ ގޮތުގައި ދައްކަމުން ދިޔަ ޚަބަރާއެކު އޭނަގެ ދެލޯ ބޮޑުވެ އަނގަވެސް ތަންމިނަށް ހުޅުވާލެވުނެވެ. ޓީވީ ސްކްރީނަށް އަރުވާފައި އެއިނީ އަލަފް ނޫން ދެވަނަ މީހެއް ނޫނެވެ.\nމަސްތުވާ ތަކެއްޗާ އެކު ހުޅުލޭން އަލަފް ހައްޔަރުކުރެވުނީއެވެ. އަދި އެވެސް އިތުރު ބަޔަކާއެކުގައެވެ. ޔަޝްމް އިނީ ބުނާނެ އެއްޗެއް ނޭގިފައެވެ. އަލަފްގެ ހަޤީޤީ ސޫރަ އޭނައަށް ފެނުނު މީ ފުރަތަމަ ފަހަރެއް ނޫނެވެ. އުފާވީ އެނުލަފާ ފިރިހެނާ ހައްޔަރު ކުރެވުނީމައެވެ. ޔަޤީނެވެ. އަލަފް މާލެ އައީ އޭނަގެ ފަހަތުންނެވެ. ފާއިތުވެގެން ދިޔަ ދުވަސްކޮޅުގެ ތެރޭގައި އަލަފްގެ ޚަބަރެއް ނުވެ ހުއްޓާ މިފެނުނު ޚަބަރުން އޭނަގެ ހާސްކަމަށް ނިމުން ގެނެސްދީފިއެވެ. ދެން އެނުލަފާ ފިރިހެނާގެ އުނދަގޫ އޭނައަށް ނުފޯރާނެއެވެ.\n”ނަސީބެއް އޭނަ ހައްޔަރު ކުރިކަން…” ޓީވީ ނިއްވާލަމުން ޔަޝްމް ކޮޓަރިއަށް ދިޔައިރު ނުދަންނަ ނަންބަރަކުން ފަންސާސް ވަރަކަށް މިސްކޯލު ދީފައި އިނެވެ. އެއީ އަލަފްގެ ކަމެއްކަން ޔަޝްމްއަށް ޔަޤީންވިއެވެ. ހަމަޖެހުމުގެ ނޭވާއެއް ދޫކޮށްލެވުނީ އަލަފް ފުލުހުންގެ ބެލުމުގެ ދަށަށް ގެނެވުނީމައެވެ.\nއެނދުމައްޗަށް ފޯނު ދޫކޮށްލަމުން ޔަޝްމް ފާޚަނާއަށް ވަނެވެ. އިޝާ ނަމާދުނުކުރެވޭކަން ހަނދާން ވީ ފޯނުގައި އިން ނޮޓިފިކޭޝަން ފެނިފައެވެ. މާލެ އާދެވުމުން ނަމާދަށް ވެސް ފަރުވާކުޑަ ކުރެވެނީއެވެ. ޔަޝްމް އެކަމާ ދެރަވިއެވެ. އޭނަ އަޒުމު ކަނޑައެޅީ މިރެއިން ފެށިގެން ނަމާދު އޭގެ ވަގުތުގައި ކުރުމަށެވެ.\nނަމާދުކޮށް ނިންމާލަމުން މުސައްލާ ބޭއްވިތަނާ އަމަލް ގުޅަން ފެއްޓިއެވެ. ޔަޝްމް ފޯނު ނަގަމުން މިސްރާބު ޖެހީ ޓެރަސް އަށެވެ. އެތާނގައި ހުންނައިރު ވަރަށް ރީތިކޮށް ގޭގެ ބަގީޗާ ފެންނާނެއެވެ. އަދި ބޮކިތަކުން ދިއްލާ އަޅާފައިވާ މާލެ ވެސް ފެންނާނެއެވެ.\n”ޔުމް، ޑިޑް ޔޫ ސީ ދަ ނިއުސް؟…” އަމަލް އެހިއެވެ. ”ހޫމްމް، ދެންމެ ފެނުނީ، އޭނަ ހައްޔަރު ކުރުމުގެ ކުރިން އެބައިން ފަންސާސް މިސްކޯލް ދީފަ، ނަންބަރު ބަދަލުކުރަން އުޅެނިކޮށް އެހާދިސާ ދިމާ އެވީ، އެކަމަކު ޑްރަގްސް އެޑިކްޓަކަށް ވީމަ އަންބިލީވަބްލް، އެފާޑެއް ވެސް ޖަހާ، އެކަމަކު ބަލާފަ މީހެއްގެ ގޮތެއް ނޭގޭނެ ދޯ؟…” ޔަޝްމް ބުނެލިއެވެ.\n”މިކޮޅުން ދިޔައިރު މާރަމާރީއެއް ވެސް ހިނގާފަ ދިޔައީ، އެކުއްޖާގެ ހާލު ވަރަށް ސީރިޔަސް، ސަލާމަތްވާނެކަމުގެ އުއްމީދެއް ވެސް ނެތޯ…” އަމަލްގެ ޖުމްލައިން ޔަޝްމްގެ ހިތުގެ ތެޅުން ހިނދުކޮޅަކަށް މަޑުޖެހިލައިފިއެވެ. އެފަދަ ނުލަފާ ފިރިހެނެއްގެ އަތްދަށުން އޭނަ ސަލާމަތް ކޮށްދެއްވުމުން މާތް ﷲއަށް ހަމްދުކުރެވުނެވެ.\n”ޔުމް؟…” ޔަޝްމްގެ ޚަބަރެއް ނުވުމުން އަމަލް ގޮވާލިއެވެ.\n”ހޫމްމް…” ޔަޝްމް ބުނެލިއެވެ.\n”ޔޫ އޮކޭ؟… އޭނައަށް އަންނާނެ ބޮޑު ހުކުމެއް…” އަމަލް ބުނެދިނެވެ.\nޔަޝްމް ފޯން ކޯލް ނިންމާލާފައި ކޮޓަރިއަށް ވަނުމާއެކު އަލަމާރި ހުޅުވާލައިގެން ހުރި އިޒްކާން ފެނި ހަޅޭއް ވެސް ލަވައިގަނެ ވުނެވެ. އިޒްކާން އަކީ ވެމްޕަޔަރެއް ހެއްޔެވެ؟ އެދިޔަ ތަނަކަށް ގޮސްފައި އެހާ އަވަހަށް އައީ ކިހިނެއް ހެއްޔެވެ؟ މިފިރިހެނާއެކު އުޅެން ވެއްޖެއްޔާ ދުވަސްކޮޅަކުން ހިތްހުއްޓިގެން އޭނަ މަރުވެދާނެއެވެ.\nޔަޝްމް ފެންނައިރަށް އިޒްކާން ކުރަން ހުރި މަސައްކަތެއް ހުއްޓާލަމުން އެއްޗެއް ތަޅުލިހެން ހީވިއެވެ. އެއަށް ވަގުތުން ޔަޝްމްގެ ސަމާލުކަން ދެވުނެވެ. އިޒްކާން އަލަމާރީގެ ދޮރު ލައްޕާލުމަށްފަހު ނިކުންނަން ދިމާކޮށްލުމުން ޔަޝްމް މަގު ދައްކާލިއެވެ.\nއިޒްކާން ދިޔަކަން ޔަޤީންކޮށްލަން އޭނަ ކޮޓަރިން ބޭރަށް ބޯ ވެސް ދިއްކޮށްލިއެވެ. ސިޑިން ތިރިއަށް ފައިބަން ފެއްޓި އިޒްކާން ފެނި އޭނަ ފުން ނޭވާއަކާއެކު ދޮރުލައްޕާލިއެވެ. އަދި ދޮރު ތަޅު ވެސް ލައިފިއެވެ. ދެން އޭނަ ގޮސް އަލަމާރި ހުޅުވާލިއެވެ.\n”ތަޅު ލާފަޔޭ އެދިޔައީ….” ޔަޝްމް އެއަށް ބަލާލިއެވެ. ކުޑަ ތިޖޫރީއެކަހަލަ އެއްޗެކެވެ. އިޒްކާން އެއަށް ލާފައި ހުންނާނޭ އެއްޗަކާ މެދު ސުވާލު އުފެދުނެވެ.\n”ދެން އަހަރެން މިއުޅެނީ ފައިސާ ވަގަށް ނަގަންތަ އެ ތަޅޅުލާފަ އެދިޔައީ…” ޔަޝްމް އެއަށް ފުން ނަޒަރެއް ދިނެވެ. އޭނަގެ ޝައުޤުވެރިކަން އެތިޖޫރީ އަތުލިއެވެ. ”މޭއިބީ ސަމްތިންގް އެލްސް އިޒް އިން ދެއާރ، ކަތުރަކުން ހުޅުވޭނެތަ؟…” ޔަޝްމް ވިސްނާލިއެވެ.\nރީތިވާމޭޒުގެ ވަތްގަނޑު ހުޅުވާލަމުން އޭގައި އޮތް ކުޑަ ކަތުރެއް ނެގިއެވެ. ތިޖޫރީގެ ތަޅުދަނޑިވަޅަށް އޭތި ކޮއްޕަން އުޅުމުން ނުވަނެވެ.\n”އައެމް ސޯ ސްޓުޕިޑް…” އެއީ މޮޔަ ޚިޔާލެއްކަން ޔަޝްމްއަށް އެނގުނެވެ. އެހުޅުވަން އޭނަ ޖެހޭނީ އިޒްކާން އަތުން އޭގެ ތަޅުދަނޑި އަތުލާށެވެ. ބޭނުންވަނީ މޮޅު ރޭވުމެކެވެ.\nވިއްސާރަ ވިލާތަކުން ދުނިޔެ ވަށާލައި ނުރައްކާތެރި ތޫފާނެއް އަންނަން އުޅޭ ކަމުގެ އިންޒާރު ދޭން ފަށައިފިއެވެ. ވައިރޯޅިތައް ބާރުވެ ފަޒާގައި ގުގުމާލަމުން ދަނީ ބޫން އަޑެކެވެ. ރޭގަނޑު ދުވާލަށް ހަދާލާ ފަދަ އަލިގަދަ ވިދުވަރުތަކުން ލޮލުގެ ފެނުމުން މަހުރޫމްކޮށްލަފާނެހެން ހީވާ ފަހަރުވެސް އާދެއެވެ. ހުޅުވާލެވިފައިވާ ކުޑަދޮރުތައް ބާރުބާރަށް ހެއްޕޭއަޑަށް ޔަޝްމްއަށް ހޭލެވުނެވެ. އޭރު ކުޑަދޮރުގެ ފޮތިތަށް ވެސް ވަޔާއެކު ނަށައެވެ. ޔަޝްމް ތެދުވެލައިގެން ގޮސް ކުޑަދޮރުގެ ތަންޑު އަޅުވާލަން އުޅުނު ވަގުތު އުޑުމަތި ފަވާލީ އަލިގަދަ ވިދުވަރަކުންނެވެ. ގަތް ބިރާއެކު އޭނަ ކުޑަދޮރު ލައްޕާލަމުން ފޮތި ކަނޑު ވެސް ދަމާލިއެވެ. އޭނަ އެނދަށް އަރައި ހަމަޖެހިލިތަނާ ބާރުބާރަށް ގުގުރައިގަތް އަޑު އިވުނެވެ. ކަންފަތުގައި އަތްއަޅާ ބާރުކޮށްލަމުން ޔަޝްމް ލޯމަރާލިއެވެ. ގުގުރައިގަތުމުން ކިޔާ ދުޢާ އޭނަ ކިޔަވާލިއެވެ.\nދެވަނަ ފަހަރަށް ވެސް ގުގުރައި ގަތް އަޑު އިވުނެވެ. ޔަޝްމްއަށް މިފަހަރު ހަޅޭއްލަވައިގަނެވުނެވެ. އެއަޑަށް ސޯފާގައި ނިދާފައި އޮތް އިޒްކާންއަށް ހޭލެވިއްޖެއެވެ. ބިރުން ވިރިވިރިހުރި ޔަޝްމް އެއްޗެއް ކިޔަވާހެން އޭނައަށް ހީވިއެވެ. ކަންނެތްކަމާއެކު އޭނަ ލޯހުޅުވާލާފައި ދެން ވެސް ނިދަން އޮށޯތެވެ. އެހެނަސް އެކަމެއް ނުވިއެވެ. ގުގުރައިގަންނަ ކޮންމެ ފަހަރަކު ޔަޝްމް ހަޅޭއްލަވައިގަނެއެވެ. އެންމެފަހުން ބޮލަށް އުނދަގޫވެގެން އިޒްކާން ތެދުވުނެވެ.\n”ޔަޝްމް…” އިޒްކާން އެނދު ކައިރިއަށް ހުއްޓެމުން ގޮވާލިއެވެ. ނިދިބަރުވުމުން އޭނަގެ އަޑުގައި ވެސް އެކަން އެކުލެވިގެން ވިއެވެ. ލޯމަރާލައިގެން އިން ޔަޝްމްއަށް ފުންމައިގެން ގޮސް އިޒްކާންގެ ގައިގައި ބައްދާލެވުނީ ވާރޭގެ ބަރުތިކުތަކުގެ އަޑު އިވިގެން ދިއުމުންނެވެ. ކުއްލިޔަކަށް ވާރޭ ވެހެން ފެށުމުން އެހިތްގައިމު އަޑުވެސް މިފަހަރު ޔަޝްމްއަށް އިވުނީ ބިރުވެރި ގޮތަކަށެވެ. ފުރޭތަތަކުގެ ހަޅޭކުގެ އަޑު ހެންނެވެ.\nއިޒްކާންގެ ކަރުގައި ދެއަތް އަޅުވާލަމުން އޭނަ އަވަސް ނޭވާތަކެއް ލިއެވެ. ޔަޝްމްގެ ހިތުގެ ތެޅުން އިޒްކާންއަށް އިހުސާސް ކުރެވުނެވެ. ޔަޝްމްއާ މެދު ހަމްދަރުދީ ވެވުނެވެ.\nއިޒްކާން ގައިގައި ބާރަކަށް ބައްދާލައިގެން ހުރި ޔަޝްމްއަށް ކުޑަ ނަމަވެސް ރައްކާތެރިކަމެއް އިހުސާސްކުރެވުނެވެ. އޭނަ ފުންނޭވާތަކެއް ލަމުން ދިޔައެވެ. އޭރު ކުރެވުނު ކަންތައް މަތިން އޭނަ ހަނދާނެއް ނެތެވެ. ގުގުރައިގަތުމުން ޔަޝްމްއަށް ބިރުން ގޮސް ރޮވޭވަރު ވިއެވެ. ދެން އިވުނީ ކަންފަތް ބައްވެގެންދާހާ ބަރު އަޑެކެވެ. އެއާއެކު ކަރަންޓް ކަނޑައިގެން ހިނގައްޖެ އެވެ.\nYay. Me 1st.. I haven’t read it yet. Will comment again after reading it..:-):-):-)\nAwesome…! Kn irakun thr next part up koh dheyny??? Pls make it fast. Pls pls pls plsssss…. :-):-):-):-):-):-):-):-):-)\nVvvvvv reethi waiting for the next part.\nalhe komme dhuvahaku kiyan libeyne nama dho…varah reeethi\nNice story! Haadha kurey Next part dhigukohlahchey muthaa plx\nV nice. Next part kon irakun??\nV nice…avaha next part up koahla dheeba…\nAlheyyy vvvvvv reeethi just perfect cnt wait for another part please up koh dhehche vvvvv avahah\nBalgeesh and maahuthab mi v kada dhe nan udhagu dhene gannan anhen nuni firihen kan\nfirst part kiyaafa ehaa interest ey nuvi kiyaakah..\nEkam nw waiting for the next episode….muthaa ge first vaahaka v reethi…hope mivaahaka ves ehaame reethivaane kamah…:-) 🙂 best of luck…:-)\nVvvvvvvvv salhiyee. You are the best\nv v reethi… keep it up nd waiting4the next part…\nސިއްރުން މިހިތާ ކުޅެނީހޭ (ހަތަރުވަނަބައި)


Male' sarahahdhuge guesthouse thah december mahu hulhuvaaleveyne...\nގެސްޓު ހައުސްތައް ހުޅުވުން\nމާލެ ސަރަހައްދުގެ ގެސްޓު ހައުސްތައް ޑިސެމްބަރު މަހު ހުޅުވާލެވޭނެ ކަމުގެ އުއްމީދު އެބައޮތް: މައުސޫމް\nއަތޮޅު ތެރޭގެ 91 ގެސްޓު ހައުސް ހުޅުވަން މިނިސްޓްރީން ވަނީ ހުއްދަދީފައި\nއަދަދުތައް ދަށްކުރަން އެންމެންވެސް މަސައްކަތް ކުރަން ޖެހޭ: މައުސޫމް\nޑިޒިޝަން ނަގަނީ އެޗްޕީއޭއިން\nކ. މާލެ | 21 ނޮވެންބަރ 2020 | ހޮނިހިރު 18:44 | 3,555\nމާލެ ސަރަހައްދުގައި ހިންގާ ގެސްޓު ހައުސްތައް ހުޅުވާލެވޭ ވަރު ވާނީ ޑިސެމްބަރު މަހު ކަމަށް ޓޫރިޒަމް މިނިސްޓަރު ޑރ. އަބްދުﷲ މައުސޫމް ވިދާޅުވެއްޖެއެވެ.\n''ރާއްޖެ.އެމްވީ'' އަށް މައުލޫމާތު ދެއްވަމުން ޓޫރިޒަމް މިނިސްޓަރު ވިދާޅުވީ، ގެސްޓު ހައުސްތައް ހުޅުވާލާނެ ސީދާ ތާރީހެއް ދަންނަވަން އަދި ދަތި ކަމަށެވެ. ގެސްޓު ހައުސްތައް ހުޅުވާލަނީ ހެލްތް ޕްރޮޓެކްޝަން އެޖެންސީ (އެޗްޕީއޭ) ގެ އިތުރުން ޓެކްނިކަން އެޑްވައިޒަރީ ގްރޫޕް (ޓެގް) ލަފާގެ މަތިންނެވެ. ގެސްޓު ހައުސްތައް ހުޅުވުމުގެ ހުއްދަ ދޭން އެޗްޕީއޭ އިން ނިންމާފައި އޮތީ ފްލޫ ކްލިނިކްތަކުން ކޮވިޑަށް ޕޮޒިޓިވްވާ އަދަދު ފަސް އިންސައްތަ އަށް ދަށަށް ދިޔުމުންނެވެ. އެކަމަކު މި މަހު ފްލޫ ކްލިނިކުން ޕޮޒިޓިވް ކޭސްތަކުގެ އަދަދު ވަނީ ނުވަ އިންސައްތަ އަށް މައްޗަށް އަރާފައެވެ.\nފަތުރުވެރިޔާ އަށް ގެސްޓު ހައުސްގައި މަޑުކުރެވޭނީ 48 ގަޑިއިރަށެވެ. އެހެން ކަމުން ގެސްޓު ހައުސްތައް ހިންގަމުންދަނީ ގެއްލުމުގައި ކަން ފާހަގަކުރައްވާ މައުސޫމް ވިދާޅުވީ، އުއްމީދު ކުރައްވަނީ ގެސްޓު ހައުސްތައް ހުޅުވާލުމާއި އެކު ގިނަ ބުކިންތަކެއް ލިބިގެން ދިޔުން ކަމަށެވެ.\nމާލޭގެ ގެސްޓު ހައުސްތައް ހުޅުވާލެވޭނީ ޑިސެމްބަރު މަހު ކަމަށް މިނިސްޓަރު ވިދާޅުވެފައިވާއިރު، ރަށްރަށުގެ ގެސްޓު ހައުސްތައް ވަނީ އޮކްޓޫބަރު މަހުގެ 15 ވަނަ ދުވަހު ހުޅުވާލާފައެވެ. އެގޮތުން މި މަހުގެ 17 ވަނަ ދުވަހާ ހަމަޔަށް 22 އަތޮޅެއްގެ 91 ގެސްޓު ހައުސް ހުޅުވަން ޓޫރިޒަމް މިނިސްޓްރީން ވަނީ ހުއްދަދީފައެވެ.\nއެ ރަށްތަކަކީ ނ. ފޮއްދޫ، ބ. ދަރަވަންދޫ، ބ. ކިނޮޅަސް، ބ. ކިނޮޅަސް، ބ. ކަމަދޫ، ކ. ގާފަރު، ކ. ގުޅި، ކ. ހިންމަފުށި، ކ. ހުރާ، ކ. މާފުށި، ތ. ތުލުސްދޫ، އއ. މަތިވެރި، އއ. ރަސްދޫ، އއ. ތޮއްޑޫ، އއ. އުކުޅަސް، އދ. ދިގުރަށް، ވ. ފުލިދޫ، ވ. ކެޔޮދޫ، ވ. ތިނަދޫ ،ޏ. ފުވައްމުލައް އަދި ސ. ފޭދޫ ގެ އިތުރުން ސ. މަރަދޫ ފޭދޫ އެވެ.\nގެސްޓު ހައުސްތައް ހުޅުވާލާފައިވަނީ އެކަމަށްޓަކައި ހާއްސަ ގައިޑްލައިންއާ އެކުއެވެ.\nއެ ގައިޑްލައިން ގައި ރަށްރަށަށް ގޮސް އުޅޭ ފަތުރުވެރިންނާއި އެ ރަށް ރަށުގެ އާންމު ރައްޔިތުން އަމަލުކުރަން ޖެހޭ ހާއްސަ އުސޫލެއް ވަނީ ހިމަނާފައެވެ. ފަތުރުވެރިންނަށް މީހުން ދިރިއުޅޭ ގެތަކަށް ދިއުން މަނާ ވާނެއެވެ. އަދި ރައްޔިތުންގެ ގޮސް އުޅޭ ކެފޭ ރެސްޓޯރެންޓް ތަކުން ހިދުމަތް ހޯދަން ބޭނުންވާ ފަތުރުވެރިންނަށް ހިދުމަތް ދޭނެ ވަކި އިންތިޒާމުތަކެއް ހަމަޖައްސަން ޖެހޭނެ ކަމަށްވެސް އުސޫލުގައި ބުނެއެވެ.


ރި ރެޖިސްޓްރީ ކުރުމުގެ ފުރުސަތު މިރޭ 12 އަށް ހަމަވާނެ! – Ungoofaaru\nބަނޑޭރިގަނޑު/ޙަބަރު/ރި ރެޖިސްޓްރީ ކުރުމުގެ ފުރުސަތު މިރޭ 12 އަށް ހަމަވާނެ!\nއިބްރާހީމް ޒަޔާން 11 އޯގަސްޓް 2018\nކުރިއަށް އޮތް ރިޔާސީ އިންތިހާބުގައި ވޯޓުލުމަށް ވޯޓު ރީ ރަޖިސްޓްރީކުރުމަށް އިލެކްޝަން ކޮމިޝަނުން ދީފައިވާ ފުރުސަތު މިރޭ ބާރަޖަހާއިރު ހަމަވާނެއެވެ. މިއީ ވޯޓުލާން ރި ރެޖިސްޓްރީ ނުކޮށްތިބި ފަރާތްތަކަށް ރެޖިސްޓްރީ ކުރުމަށް ލިބިގެންދާނެ އެންމެ ފަހުފުރުސަތެވެ.\nވޯޓު ލުމާއި ރި ރެޖިސްޓްރީ ކުރުމަކީ ފަރުދީ ޒިންމާއެއްކަމުގައި ވިއަސް ބައެއްފަރާތްތަކުން ޤަބޫލުކުރާ ގޮތުގައި ދިވެރިހާއްޖޭގައި މިކަން މިއޮންނަނީ ވަކިމީހަކަށް ނުވަތަ ވަކި ޕާޓީއަކަށް ކޮށްދޭ ކަމެއްގެ ގޮތުގައިއެވެ. ދެވަނަ ފަރާތެއް މެދުވެރިކޮށް ރި ރެޖިސްޓްރީ ކުރުމަށް ފޯމު ހުށައެޅި ފަރާތްތަކުގެ ރެޖިސްޓްރޭޝަން ކަންތައް ވީނުވީއެއް ނޭނެގި އެފަރާތްތައް ރެޖިސްޓްރީ ނުވާނަކުގެ ޝަކުވާތައް އިތުރުވެފައިވާތީ މިގޮތަށް ފޯހު ހުށައެޅި ފަރާތްތަކުން މިކަމަށް ސަމާލުވުމަކީ ވަރަށް މުހިއްމުކަމެވެ. އަދި މިގޮތަށް ފޯމު ހުށައެޅި ފަރާތްތަކުން އިތުބާރު ކުރެވޭ ފަރާތެއް މެދުވެރިކޮށް ނުވަތަ އަމިއްލަފުޅަށް އިލެކްޝަން ކޮމިޝަނަށް ވަޑައިގެން މިއަދު އަލުން ފޯމު ހުށައެޅުމަކީ މިކަމަށް އޮތް ހައްލެކެވެ. އަދި މިއީ މިކަމަށް ލިބޭނެ އެއްމެ ފަހު ފުރުސަތެވެ. ރަށްރަށުގައިނަމަ އެރަށެއްގެ ކައުންސިލް އިދާރާއަށް ވަޑައިގެން ފޯމު ހުށައެޅުއްވޭނެވެ.\nއިލެކްޝަން ކޮމިޝަނުން އިއްޔެ ހާމަކޮށްފައިވާ ގޮތުގައި އިއްޔެއާއި ހަމައަށް ރި ރެޖިސްޓްރޭޝަނަށް ފޯމް ހުށަހެޅި އަދަދު 72000 އަށް އަރައިފި އެވެ.\nރަށްވެހިވަފައިވާ ރަށް ނޫން އެހެން ރަށެއްގައި ވޯޓު ލާން އެދޭ ނަމަ ރީ-ރަޖިސްޓްރީ ކުރުމަށް ހުށަހަޅަންޖެހޭ މުއްދަތު މިރޭ ބާރަގަޑި ސުންމިނެޓަށް ހަމަވާއިރު ގިނަ އަދަދެއްގެ ފޯމްތައް މިހާރުވެސް ލިބެމުންދާ ކަމަށް އިލެކްޝަން ކޮމިޝަނުން ވަނީ ބުނެފަ އެވެ.\nއުނގޫފާރު ސާފުކޮށް ބޭއްވުމުގެ ބޮޑު ޕްރޮގްރާމެއް މާދަމާ ފަށަނީ


ހެއިޓީ - ވިކިޕީޑިއާ\nރިޕަބްލިކް އޮފް ހެއިޓީއަކީ ކެރީބިޔަން ސަރަޙައްދަށް ނިސްބަތްވާ ޤައުމެކެވެ.\nހެއިޓީގެ ރަސްމީ ބަހަކީ ހެއިޓިއަން ކްރިޔޯލް އާއި ފަރަންސޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ހެއިޓިއަންސްއެވެ. ޤައުމުގެ އެންމެ ބޮޑު ޝަހަރަކީ ޕޯރޓް-އައު-ޕްރިންސްއެވެ. މި ޤައުމުގެ ވެރި ރަށަކީ ވެސް މިއީއެވެ. މި ޤައުމަކީ ޕާލަމެންޓަރީ ޖުމްހޫރިއްޔާއެކެވެ. ޤައުމުގެ އާބާދީއަކީ 10 މިލިއަނެވެ. އެހެންކަމުން މިއީ ދުނިޔޭގައި 82 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 27751 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ ht. އެވެ. ކޯލިން ކޯޑަކީ +509 އެވެ. ފައިސާގެ ގޮތުން ބޭނުންކުރަނީ ގޮއިޑޭ (Gourde) އެވެ.\nހެއިޓީ މިނަން ނެގިފައިވަނީ “އަޔިތީ” މި ނަމުންނެވެ. މިއީ އައިލެންޑް އޮފް އިސްޕެނިޔޯލާގެ ހުޅަނގު ފަޅި ނުވަތަ ފަރުބަދަތައް ހުންނަ ފަޅިއަށް، އަދިވާސީ ޓައިނޯ ބަހުން ކިޔަމުން އައި ނަމެވެ.\nހެއިޓީއަކީ ޑޮމިނިކަން ރިޕަބްލިކާ އެކު އައިލެންޑް އޮފް އިސްޕެނިޔޯލާ ޙިއްޞާ ކުރާ ޤައުމެކެވެ. ހެއިޓީ އޮންނަނީ އިސްޕެނިޔޯލާ އައިލެންޑުގެ ހުޅަނގު ފަޅީގައެވެ. ހެއިޓީއަކީ ކިޔުބާ އާއި ޑޮމިނިކަން ރިޕަބްލިކް ފިޔަވައި ކެރީބިޔަން ސަރަޙައްދުގައި އޮތް އެންމެ ބޮޑު ރަށެވެ.\nހެއިޓީއަކީ އަވަށްޓެރި ޑޮމިނިކަން ރިޕަބްލިކް އެކޭ އެއް ގޮތަށް ދަ އައިލެންޑް އޮފް އިސްޕެނިޔޯލާއަށް ނިސްބަތްވާ ޤައުމެއްކަމުން މި ޤައުމަށް ވެސް ޔޫރަޕު މީހުން އައުމުގެ ކުރީގައި ވަޒަންވެރިވެގެން ތިބީ އަރަވާކަން ބަހަކުން ވާހަކަ ދައްކަމުން އައި ޓައިނޯއިންނެވެ. ޓައިނޯއިންގެ ބަހުން މުޅި މި ރަށަށް ކިޔާ ނަމަކީ ކިސްކޭޔާއެވެ. އައިލެންޑް އޮފް އިސްޕެނިޔޯލާގެ ތިންބައިކުޅަ ދެ ބައި ޙިއްޞާ ކުރަމުންދަނީ އަވަށްޓެރި ޑޮމިނިކަން ރިޕަބްލިކުންނެވެ. އަނެއްބައި ޙިއްޞާ ކުރަމުންދަނީ ހެއިޓީންްނެވެ. ހެއިޓީގެ އަޞްލު ރަށްވެހީން ކަމުގައިވާ ޓައިނޯއިންގެ ހުނަރުވެރި ކަމުގެ ތެރެއިން މިއަދު ފެންނަން ހުރި ކަންތައްތަކަކީ “ކޭވް ޕެއިންޓިން” ފަދަ ކަންތައްތަކެވެ. މިފަދަ ޕެއިންޓިންތައް މިއަދު ވެފައިވަނީ ހެއިޓީގެ ޤައުމީ ސިންބަލްތަކެއް ކަމުގައެވެ. އަދި މި ޕެއިންޓިންތައް ހުރި ތަންތަން ވެފައިވަނީ ފަތުރުވެރީންގެ މެދުގައި މަޤްބޫލު މަންޒިލްތަކަށެވެ. ކްރިސްޓަފަރ ކޮލަންބަސް މި ފަސްގަނޑުގައި ފައިބީއްސާލައިފައިވަނީ5ޑިސެންބަރު 1492 ގައެވެ. ޔޫރަޕުގެ މީހުން ވަނީ މި ރަށުން ވަރަށް ބައިވަރު ރަން ނަގާފައެވެ. މި ރަށުގެ އަޞްލު ރަށްވެހީން ކަމުގައިވާ ޓައިނޯ ނަސްލުގެ މީހުންގެ ތެރެއިން ގިނަ ބަޔަކު މަރުވެގެން ދިޔަ ސަބަބަކީ ކެރީބިޔަން ސަރަޙައްދަށް މުޅީން އައު އިންފެކްޝަސް ބަލިތައް ޔޫރަޕުގެ މީހުންގެ ފުށުން މި ސަރަޙައްދަށް ފާވުމެވެ. މި ސަރަޙައްދުގައި ތިބި ޔޫރަޕުގެ ގަވަރުނަރުން ވަނީ މީލާދީން 16 ވަނަ ޤަރުނުގެ ކުރީކޮޅުން ފެށިގެން އެފްރިކާއިން އަޅުން ގެނެސް މިތަނުގެ މަސައްކަތްތަކަށް ބޭނުން ކުރަމުންނެވެ. ހެއިޓީގައި ފުރަތަމަ ފަހަރަށް ހަކުރު އުފެއްދުމަށް ވިންޑްމިލްއެއް ޤާއިމުކުރެވުނީ 1685 ގައެވެ. ހެއިޓީ ވަކި ޤައުުމެއްގެ ގޮތުގައި ޤާއިމުވެފައިވަނީ 30 އޮކްޓޯބަރު 1697 ގައި ސެއިންޓް ޑޮމިންގޫގެ ގޮތުގައެވެ. ހެއިޓީގެ މިނިވަންކަން އިޢުލާން ކުރެވިފައިވަނީ 1 ޖަނަވަރީ 1804 ގައެވެ. މިނިވަން ޤައުމެއްގެ ގޮތުގައިި ހެއިޓީ ބަލައިގެންފައިވަނީ 17 އެޕްރީލް 1825 ގައެވެ. 2010 ވަނަ އަހަރުގައި ހެއިޓީއަށް ވަނީ ވަރަށް ބާރުގަދަ ބިންހެލުމެއް އައިސްފައެވެ. މީގެ ސަބަބުން އެ ޤައުމަށް ވަނީ ވަރަށް ބޮޑެތި ގެއްލުންތަކެއް ވެފައެވެ.\nހެއިޓީގެ އާބާދީގެ 95% އަކީ ކަޅު މީހުންނެވެ. 5% މީހުންނަކީ މަސްހުނި ނަސްލުތަކުގެ މީހުންނާއި ދޮން މީހުންނެވެ.\nހެއިޓީ އަކީ ވަރަށް ދިގު ތާރީޚެއް އޮތް ޤައުމެއް ކަމުން މި ޤައުމުގެ ސަގާފަތަކީ ވަރަށް މުއްސަނދި ސަގާފަތެއް ކަމުގައި ބެލެވިފައިވެއެވެ. ފަރަންސޭސި ސަގާފަތާއި، އެފްރިކާ މީހުންގެ ސަގާފަތާއި ޓައިނޯއިންގެ ސަގާފަތުގެ އިތުރުން އިސްޕޭނު މީހުންގެ ސަގާފަތް މަސްހުނި ވެގެން އުފެދިފައިވާ ސަގާފަތަކީ މިއަދު ހެއިޓީގެ ސަގާފަތެވެ.\nއިޤްތިޞާދީ ގޮތުން ބަލާއިރު އެމެރިކާ އަދި ކެރީބިޔަން ސަރަޙައްދަށް ނިސްބަތްވާ އެންމެ ފަޤީރު ޤައުމަކީ ހެއިޓީއެވެ. އެ ޤައުމުގެ ޖީ.ޑީ.ޕީ ޕަރކެޕިޓާ އަކީ 1317 ޑޮލަރެވެ.\nCentral Intelligence Agency (2009). "Haiti". The World Factbook. Retrieved January 28, 2010.\n"Haiti". International Monetary Fund. Retrieved October 1, 2009.\n"Human Development Report 2009. Human development index trends: Table G" (PDF). The United Nations. Retrieved October 18, 2009.\nLast edited on 8 މެއި 2014, at 16:38\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 8 މެއި 2014، 16:38 ގައެވެ.